NACRT

CARINSKI ZAKON

**Dio prvi**

**UVODNE ODREDBE**

Glava I

OBLAST PRIMJENE CARINSKIH PROPISA, MISIJA CARINE I DEFINICIJE

**Sadržaj i primjena zakona**

**Član 1**

(1) Ovim zakonom uređuju se opšta pravila i postupci koji se primjenjuju na robu koja se unosi i iznosi iz carinskog područja Crne Gore.

(2) Ovaj zakon:

1) primjenjuje se na promet robe između carinskog područja Crne Gore i drugih carinskih područja, uz propise iz ostalih oblasti koji se odnose na trgovinu robom;

2) uređuje carinske radnje i postupke, kao i prava i obaveze lica i carinskog organa, koji iz tih radnji i postupaka proističu;

3) primjenjuje se jedinstveno na cijelom carinskom području Crne Gore, osim ako nije drugačije propisano ovim zakonom, drugim zakonom ili međunarodnim sporazumom koji je potvrdila Crna Gora.

(3) Odredbe ovog zakona i propisa donijetih radi njegovog sprovođenja mogu se primjenjivati i van carinskog područja Crne Gore ako je to utvrđeno međunarodnim sporazumom.

(4) Prihodi od carina i drugi prihodi ostvareni u carinskom postupku su prihodi budžeta Crne Gore.

**Cilj zakona**

**Član 2**

(1) Carinski organ kontroliše međunarodni promet robe, doprinoseći slobodnoj trgovini, sprovođenju spoljašnjih aspekata domaćeg tržišta i principa koji se odnose na trgovinu, kao i opštoj bezbjednosti u lancu trgovine.

(2) Carinski organ utvrđuje mjere koje imaju za cilj, naročito, sljedeće:

1) zaštitu finansijskih interesa Crne Gore;

2) zaštitu Crne Gore od nepravedne i nelegalne trgovine pri čemu se podržava zakonito poslovanje;

3) obezbjeđivanje sigurnosti i bezbjednosti Crne Gore i njenih stanovnika i zaštite životne sredine, u bliskoj saradnji sa ostalim organima; i

4) održavanje prave ravnoteže između carinskih kontrola i olakšavanja zakonite trgovine.

**Carinsko područje Crne Gore**

**Član 3**

(1) Carinsko područje Crne Gore obuhvata teritoriju Crne Gore (u daljem tekstu: Crna Gora), uključujući teritorijalne vode, zalive i vazdušni prostor.

(2) Carinsko područje je ograničeno carinskom linijom koja je istovjetna sa državnom granicom Crne Gore.

(3) Roba se unosi ili iznosi sa carinskog područja preko graničnih prelaza.

(4) Promet robe koja podliježe fitopatološkoj, veterinarskoj i drugoj propisanoj kontroli je dozvoljen samo preko onih graničnih prelaza koji su, saglasno posebnim propisima, određeni za promet takve robe.

(5) Projektovanje, izgradnja, odnosno rekonstrukcija graničnog prelaza za međunarodni saobraćaj, za dio koji je određen za sprovođenje carinskog nadzora i carinskog postupka, vrši se na osnovu odobrenja organa državne uprave nadležnog za poslove carina (u daljem tekstu: Uprava carina).

**Definicije**

**Član 4**

(1) Pojedini pojmovi u smislu ovog zakona, imaju sljedeća značenja:

1) "carinski organ" - Uprava carina, carinarnica, carinska ispostava i organizacione jedinice nadležne za primjenu carinskih i ostalih propisa;

2) "carinski propisi" obuhvataju:

- ovaj zakon i propise donijete na osnovu ovog zakona radi njegovog sprovođenja,

- Zakon o Carinskoj tarifi i propise donijete na osnovu ovog zakona radi njegovog sprovođenja,

 - Zakon o carinskoj službi i propise donijete na osnovu ovog zakona radi njegovog sprovođenja,

 - međunarodne sporazume i propise donijete radi njihovog sprovođenja;

3) "carinska kontrola" - posebne radnje koje preduzima carinski organ u cilju obezbjeđivanja pravilne primjene carinskih i drugih propisa kojima se propisuju unošenje, iznošenje, tranzit, kretanje, smještaj i upotreba u posebne svrhe robe koja se kreće između carinskog područja Crne Gore i zemalja ili teritorija van tog područja, kao i prisustvo i kretanje robe koja nema status domaće i robe koja je stavljena u postupak upotrebe u posebne svrhe, unutar carinskog područja Crne Gore;

4) "lice" - fizičko lice, pravno lice i bilo koje udruženje lica koje nije pravno lice, ali kojem je priznata, u skladu sa propisima, sposobnost za obavljanje pravnih radnji;

5) "privredni subjekt" - lice koje je, tokom obavljanja privredne djelatnosti, uključeno u radnje koje su obuhvaćene carinskim propisima;

6) "carinski zastupnik" - svako lice imenovano od strane drugog lica da preduzima radnje i formalnosti koje se zahtijevaju u skladu sa carinskim propisima u poslovanju sa carinskim organima;

7) "rizik" - vjerovatnoća nastajanja i uticaj događaja u vezi sa unošenjem, iznošenjem, tranzitom, kretanjem ili upotrebom u posebne svrhe robe koja se kreće između carinskog područja Crne Gore i zemalja ili teritorija van tog područja, kao i sa prisustvom strane robe na carinskom području Crne Gore, što može da ima jednu od sljedećih posljedica:

- sprječavanje pravilne primjene carinskih i drugih propisa,

- ugrožavanje finansijskih interesa Crne Gore,

- da predstavlja prijetnju po bezbjednost i sigurnost Crne Gore i njenih građana, po javni moral, zdravlje ljudi, životinja i biljaka, nacionalno blago istorijske, umjetničke ili arheološke vrijednosti, prava intelektualne svojine, prava potrošača, životnu sredinu i dr.;

8) "carinske formalnosti" - aktivnosti koje preduzimaju lica i carinski organ u cilju primjene carinskih propisa;

9) "ulazna sažeta deklaracija" - izjava ili radnja kojom lice obavještava carinski organ, u propisanom obliku, na propisan način i u određenom roku, da roba treba da se unese u carinsko područje Crne Gore;

10) "izlazna sažeta deklaracija" - izjava ili radnja kojom lice obavještava carinski organ, u propisanom obliku, na propisan način i u određenom roku, da roba treba da se iznese iz carinskog područja Crne Gore;

11) "deklaracija za privremeni smještaj" - izjava ili radnja kojom lice navodi, u propisanom obliku i na propisan način, da je roba u privremenom smještaju;

12) "carinska deklaracija" (u daljem tekstu: deklaracija) - izjava ili radnja kojom lice zahtijeva, u propisanom obliku i na propisan način, da stavi robu u određeni carinski postupak, sa naznakom, po potrebi, posebnih postupaka koji bi trebalo da se primijene;

13) "deklaracija za ponovni izvoz" - izjava ili radnja kojom lice zahtijeva, u propisanom obliku i na propisan način, da iznese stranu robu, osim one koja je stavljena u postupak slobodne zone ili je u privremenom smještaju, iz carinskog područja Crne Gore;

14) "obavještenje o ponovnom izvozu" - radnja kojom lice zahtijeva, u propisanom obliku i na propisan način, da iznese stranu robu koja je stavljena u postupak slobodne zone ili je u privremenom smještaju, iz carinskog područja Crne Gore;

15) "deklarant" - lice koje podnosi deklaraciju, deklaraciju za privremeni smještaj, ulaznu sažetu deklaraciju, izlaznu sažetu deklaraciju, deklaraciju za ponovni izvoz ili obavještenje o ponovnom izvozu u svoje ime ili lice u čije ime se podnosi takva deklaracija ili obavještenje;

16) "carinski postupak" je:

- stavljanje robe u slobodan promet,

- posebni postupci,

- izvoz;

17) "privremeni smještaj" - stavljanje strane robe privremeno pod carinski nadzor u periodu između njenog podnošenja carinskom organu i njenog stavljanja u carinski postupak ili ponovni izvoz;

18) "carinski dug" - obaveza lica da plati iznos uvoznih ili izvoznih dažbina koje se primjenjuju na određenu robu u skladu sa propisima;

19) "dužnik" - svako lice odgovorno za carinski dug;

20) "uvozne dažbine" - carinske dažbine koje se plaćaju pri uvozu robe;

21) "izvozne dažbine" - carinske dažbine koje se plaćaju pri izvozu robe;

22) "carinski status" - status robe kao domaće ili strane;

23) "domaća roba" je:

- roba u potpunosti dobijena na carinskom području Crne Gore, a koja ne uključuje robu uvezenu iz zemalja ili sa teritorija van carinskog područja Crne Gore,

- roba unijeta u carinsko područje Crne Gore iz zemalja ili sa teritorija van tog područja i stavljena u slobodan promet,

- roba dobijena ili proizvedena na carinskom području Crne Gore, samo od robe iz alineje 2 ove tačke, ili od robe iz al. 1 i 2 ove tačke;

24) "strana roba" - sva roba, osim robe iz tačke 23) ovog člana ili roba koja je izgubila svoj carinski status kao domaća roba;

25) "upravljanje rizikom" - sistemsko utvrđivanje rizika, uključujući nasumične provjere, i sprovođenje svih mjera neophodnih za ograničenje izloženosti riziku;

26) "puštanje robe" - radnja kojom carinski organ stavlja robu na raspolaganje u svrhe određene carinskim postupkom u koji je roba stavljena;

27) "carinski nadzor" - radnja koju uobičajeno preduzima carinski organ u cilju obezbjeđenja poštovanja carinskih propisa i, po potrebi, ostalih propisa primjenljivih na robu koja je predmet takve radnje;

28) "povraćaj" - vraćanje iznosa uvoznih ili izvoznih dažbina koji je plaćen;

29) "otpust" - odustajanje od naplate iznosa uvoznih ili izvoznih dažbina koji nije plaćen;

30) "dobijeni proizvodi" - roba koja je stavljena u postupak oplemenjivanja i koja je prošla radnje prerade;

31) "lice poslovno nastanjeno odnosno osnovano ili registrovano (u daljem tekstu: lice poslovno nastanjeno) na carinskom području Crne Gore" je:

- u slučaju fizičkog lica - svako lice koje ima prebivalište ili centar poslovnih i životnih interesa na carinskom području Crne Gore ,

- u slučaju pravnog lica ili udruženja lica - svako lice koje ima sjedište, registrovani ogranak, predstavništvo ili mjesto stalnog poslovnog nastanjenja na carinskom području Crne Gore;

32) "mjesto stalnog poslovnog nastanjenja" - utvrđeno mjesto poslovanja, sa neophodnim ljudskim i tehničkim resursima preko kojeg se poslovanje lica koje je obuhvaćeno carinskim propisima, u potpunosti ili djelimično sprovodi;

33) "podnošenje robe carinskom organu" - obavještenje carinskom organu o dolasku robe u carinarnicu ili na neko drugo mjesto koje je naznačio ili odobrio carinski organ i raspoloživost te robe za carinske kontrole;

34) "držalac robe" - lice koje je vlasnik robe ili koje ima slična prava raspolaganja robom ili koje ima fizičku kontrolu nad robom;

35) "nosilac postupka" je:

- lice koje podnosi deklaraciju ili za čiji račun se ta deklaracija podnosi; ili

- lice na koje su prenijeta prava i obaveze u vezi sa carinskim postupkom;

36) "mjere trgovinske politike" - netarifne mjere koje se odnose na izvoz i uvoz robe;

37) "radnje prerade" su:

- obrada robe, uključujući njenu montažu ili sklapanje ili njenu ugradnju u drugu robu,

- prerada robe,

- uništavanje robe,

- popravka robe, uključujući obnavljanje i njeno osposobljavanje za upotrebu,

- upotreba robe koja ne treba da se nađe u dobijenim proizvodima, ali koja omogućava ili olakšava proizvodnju tih proizvoda, i ako je u potpunosti ili djelimično upotrijebljena u procesu proizvodnje (pomoćna sredstva u proizvodnji);

38) "normativ" - količina ili procenat dobijenih proizvoda koji se dobija radnjama prerade određenih količina robe stavljene u postupak oplemenjivanja;

39) "odluka" - svaka radnja carinskog organa koja se odnosi na carinske propise kojom se donosi odluka o određenoj stvari i koja ima pravno dejstvo na zainteresovano lice ili lica;

40) "prevoznik":

a) prilikom ulaska u carinsko područje Crne Gore - lice koje unosi robu, ili koje preuzima odgovornost za prevoz robe, kao i:

- u slučaju kombinovanog transporta - lice koje upravlja prevoznim sredstvom koje će se, kad jednom uđe u carinsko područje Crne Gore, kretati samostalno kao aktivno prevozno sredstvo;

- u slučaju pomorskog ili vazdušnog saobraćaja u okviru zajedničkog broda ili ugovornog aranžmana (vessel-sharing or contracting arrangement) - lice koje zaključuje ugovor i izdaje teretnicu ili vazduhoplovni tovarni list za konkretni prevoz robe na carinsko područje Crne Gore;

b) prilikom izlaska iz carinskog područja Crne Gore - lice koje iznosi robu, ili koje preuzima odgovornost za prevoz robe, kao i :

- u slučaju kombinovanog transporta, pri čemu aktivno prevozno sredstvo koje napušta carinsko područje Crne Gore samo prevozi drugo prevozno sredstvo koje će se, nakon dolaska aktivnog prevoznog sredstva na svoje odredište, samostalno kretati kao aktivno prevozno sredstvo - lice koje će upravljati prevoznim sredstvom koje će se samostalno kretati pošto je prevozno sredstvo koje napušta carinsko područje Crne Gore stiglo na svoje odredište;

- u slučaju pomorskog ili vazdušnog saobraćaja u okviru zajedničkog broda ili ugovornog aranžmana - lice koje zaključuje ugovor i izdaje teretnicu ili vazduhoplovni tovarni list, za konkretni prevoz robe van carinskog područja Crne Gore;

41) "kupovna provizija" - naknada koju uvoznik plaća zastupniku za usluge zastupanja prilikom kupovine robe za koju se utvrđuje vrijednost.

Glava II

PRAVA I OBAVEZE LICA U VEZI SA CARINSKIM PROPISIMA

Odjeljak 1

PRUŽANJE INFORMACIJA

**Sredstva za razmjenu i čuvanje informacija i zahtjevi koji se odnose na podatke**

**Član 5**

(1) Razmjene informacija, kao što su deklaracije, zahtjevi ili odluke, između carinskih organa i između privrednih subjekata i carinskog organa, i čuvanje tih informacija, u skladu sa carinskim propisima, vrše se upotrebom tehnika elektronske obrade podataka.

(2) Zahtjevi koji se odnose na vrstu, oblik, strukturu i šifre podataka definišu se u svrhu razmjene i čuvanja informacija iz stava 1 ovog člana.

(3) Sredstva za razmjenu i čuvanje informacija, osim upotrebe tehnika elektronske obrade podataka iz stava 1 ovog člana, mogu se koristiti:

1) stalno, ako su naročito opravdana vrstom saobraćaja ili ako upotreba tehnika elektronske obrade podataka nije odgovarajuća za date carinske formalnosti;

2) privremeno, u slučaju privremenog kvara računarskog sistema carinskog organa ili privrednih subjekata.

(4) Carinski organ određuje uslove pod kojima privredni subjekti mogu da se obraćaju tom organu upotrebom tehnika elektronske obrade podataka.

(5) Vlada propisuje:

1) posebne slučajeve u kojima se druga sredstva za razmjenu i čuvanje informacija, osim tehnika elektronske obrade podataka, mogu koristiti u skladu sa odredbom stava 3 tačka 1) ovog člana;

2) vrste informacija i podataka koje treba unijeti u evidenciju iz člana 111 st 6-8. i člana 151 st. 1 i 2 ovog zakona;

3) proceduralna pravila o razmjeni i čuvanju informacija koje mogu da se vrše sredstvima koja nisu tehnike elektronske obrade podataka iz stava 3 ovog člana.

(6) Ministarstvo nadležno za poslove finansija (u daljem tekstu: ministarstvo) propisuje zahtjeve koji se odnose na vrstu, oblik, strukturu i šifre podataka iz stava 2 ovog člana, uzimajući u obzir neophodnost ispunjavanja carinskih formalnosti utvrđenih carinskim propisima i prirodu i svrhu razmjene i čuvanja informacija iz stava 1 ovog člana.

**Registracija**

**Član 6**

(1) Privredni subjekti poslovno nastanjeni na carinskom području Crne Gore, registruju se kod carinskog organa nadležnog za mjesto na kojem su osnovani.

(2) U posebnim slučajevima, privredni subjekti koji nisu poslovno nastanjeni na carinskom području Crne Gore, registruju se kod carinskog organa nadležnog za mjesto na kom oni prvi put podnesu deklaraciju ili podnesu određeni zahtjev.

(3) Lica koja nisu privredni subjekti ne registruju se kod carinskog organa ukoliko nije drugačije propisano.

(4) Lica iz stava 3 ovog člana od kojih se zahtijeva da se registruju, dužna su da:

1) se registruju kod carinskog organa nadležnog za mjesto na kom su poslovno nastanjena ako su poslovno nastanjena na carinskom području Crne Gore;

2) se registruju kod carinskog organa nadležnog za mjesto gdje prvi put podnesu deklaraciju ili određeni zahtjev ako nisu poslovno nastanjena na carinskom području Crne Gore.

(5) Vlada propisuje:

1) slučajeve iz stava 2 ovog člana u kojima se od privrednih subjekata koji nisu poslovno nastanjeni na carinskom području Crne Gore zahtijeva da se registruju kod carinskog organa;

2) slučajeve iz stava 3 ovog člana u kojima se od lica koja nisu privredni subjekti zahtijeva da se registruju kod carinskog organa;

3) posebne slučajeve u kojima carinski organ poništava registraciju;

4) dan početka primjene obavezne registracije privrednih subjekata iz ovog člana, kao i koji carinski organ je nadležan za registraciju propisanu ovim članom.

**Saopštavanje informacija i zaštita podataka**

**Član 7**

(1) Carinski organ, sa podacima koji su po svojoj prirodi, odnosno načinu pribavljanja, tajni, postupa u skladu sa propisima kojima se uređuje tajnost podataka i zaštita poslovne tajne.

(2) Podaci koje posjeduje carinski organ, a koji su označeni nekim od stepena tajnosti, mogu se učiniti dostupnim javnosti u skladu sa zakonom kojim se uređuje slobodan pristup informacijama od javnog značaja.

(3) Obrada ličnih podataka od strane carinskog organa vrši se u skladu sa zakonom kojim se uređuje zaštita podataka o ličnosti.

**Razmjena dodatnih informacija između carinskog organa i privrednih subjekata**

**Član 8**

(1) Carinski organ i privredni subjekti mogu da razmijene informacije koje se posebno ne zahtijevaju u skladu sa carinskim propisima, naročito u svrhu uzajamne saradnje u prepoznavanju i djelovanju na smanjenju rizika. Ta razmjena se može odvijati u skladu sa pisanim sporazumom između njih i može uključiti pristup carinskog organa računarskim sistemima privrednih subjekata.

(2) Informacije koje je pružila jedna strana drugoj tokom saradnje iz stava 1 ovog člana su povjerljive osim ako se obije strane drugačije ne dogovore.

**Pružanje informacija od strane carinskih organa**

**Član 9**

(1) Carinski organ na zahtjev zainteresovanog lica pruža informaciju o primjeni carinskih propisa.

(2) Svako lice može od carinskog organa tražiti informacije koje se odnose na primjenu carinskih propisa. Takav zahtjev može biti odbijen ako se ne odnosi na radnju koja je u vezi sa međunarodnom trgovinom robe koja je zaista planirana.

(3) Carinski organ održava redovnu komunikaciju sa privrednim subjektima i ostalim organima uključenim u međunarodnu trgovinu robom. Carinski propisi, opšte upravne odluke i obrasci zahtjeva moraju biti dostupni i, gdje god je to moguće, bez naplate, kao i preko interneta.

**Pružanje informacija carinskom organu**

**Član 10**

(1) Svako lice direktno ili indirektno uključeno u obavljanje carinskih formalnosti ili u carinske kontrole, na zahtjev carinskog organa i u roku koji odredi carinski organ, pruža tom organu sve neophodne isprave i informacije, u odgovarajućem obliku i svu neophodnu pomoć za okončanje tih formalnosti ili kontrola.

(2) Smatra se da lice iz stava 1 ovog člana nije carinskom organu pružilo potrebne informacije ako robu unosi odnosno iznosi iz carinskog područja Crne Gore van graničnog prelaza ili van radnog vremena graničnog prelaza, odnosno ako unosi ili iznosi skrivenu robu.

(3) Podnosilac deklaracije, deklaracije za privremeni smještaj, ulazne sažete deklaracije, izlazne sažete deklaracije, deklaracije za ponovni izvoz, obavještenja o ponovnom izvozu ili zahtjeva za izdavanje odobrenja ili neke druge odluke, odgovoran je za:

1) tačnost i potpunost podataka datih u deklaraciji, obavještenju ili zahtjevu;

2) vjerodostojnost, tačnost i punovažnost svih dokumenata koji prate deklaraciju, obavještenje ili zahtjev;

3) poštovanje, po potrebi, svih obaveza koje se odnose na stavljanje date robe u određeni carinski postupak ili sprovođenje odobrenih aktivnosti.

(4) Stav 3 ovog člana primjenjuje se i na sve informacije, u bilo kom drugom obliku, koje se pružaju carinskom organu ili ih taj organ zahtijeva.

(5) Ako carinski zastupnik podnese deklaraciju, obavještenje ili zahtjev ili pruži informacije, u skladu sa članom 11 ovog zakona, taj carinski zastupnik podliježe obavezama iz stava 3 ovog člana.

Odjeljak 2

CARINSKO ZASTUPANJE

**Carinski zastupnik**

**Član 11**

(1) Svako lice može da imenuje carinskog zastupnika.

(2) Zastupanje može da bude direktno, u kom slučaju carinski zastupnik postupa u ime i za račun drugog lica, ili indirektno, u kom slučaju carinski zastupnik postupa u svoje ime, a za račun drugog lica.

(3) Carinski zastupnik je poslovno nastanjen na carinskom području Crne Gore.

(4) Carinski zastupnik ne mora da bude poslovno nastanjen na carinskom području Crne Gore ako postupa za račun lica koja ne moraju da budu poslovno nastanjena na carinskom području Crne Gore ako ovim zakonom nije drugačije propisano.

(5) Izuzetno od stava 4 ovog člana, Vlada propisujeslučajeve u kojima se zahtijeva da carinski zastupnik bude poslovno nastanjen u Crnoj Gori.

**Davanje ovlašćenja carinskom zastupniku**

**Član 12**

(1) Carinski zastupnik se mora izjasniti pred carinskim organom koje lice zastupa, kao i da li je zastupanje direktno ili indirektno.

(2) Lice koje se ne izjasni da postupa kao carinski zastupnik ili koje se izjasni da postupa kao carinski zastupnik, a nije ovlašćen za to, smatra se licem koje postupa u svoje ime i za svoj račun.

(3) Carinski organ može zahtijevati od lica koje se izjašnjava da postupa kao carinski zastupnik da pruži dokaz o ovlašćenju od strane lica koje zastupa.

(4) U slučajevima koje propiše Vlada, carinski organ neće zahtijevati pružanje dokaza iz stava 3 ovog člana.

(5) Carinski organ neće zahtijevati od lica koje postupa kao carinski zastupnik i koje redovno sprovodi radnje i formalnosti, da svaki put pruži dokaz o ovlašćenju, pod uslovom da je to lice u mogućnosti da pruži takav dokaz na zahtjev carinskog organa.

(6) Zastupnik može obavljati poslove zastupanja prilikom carinjenja robe, u skladu sa posebnim propisom koji donosi Vlada.

Odjeljak 3

ODLUKE KOJE SE ODNOSE NA PRIMJENU CARINSKIH PROPISA

**Odluke koje se donose na osnovu zahtjeva**

**Član 13**

(1) Lice koje podnosi zahtjev za donošenje odluke koja se odnosi na primjenu carinskih propisa, dužno je da dostavi nadležnom carinskom organu sve informacije koje zahtijeva, kako bi mogao da donese tu odluku.

(2) Zahtjev za donošenje odluke može da podnese više lica i odluka može da se odnosi na više lica, u skladu sa uslovima utvrđenim carinskim propisima.

(3) Nadležni carinski organ se određuje prema mjestu gdje se nalazi ili gdje je dostupna knjigovodstvena evidencija podnosioca zahtjeva gdje bi trebalo da se, u cjelini ili djelimično, sprovedu aktivnosti na koje se odluka odnosi, ako nije drugačije propisano.

(4) Carinski organ, bez odlaganja, a najkasnije u roku od 30 dana od dana prijema zahtjeva, provjerava da li su uslovi za prihvatanje tog zahtjeva ispunjeni.

(5) Ako carinski organ utvrdi da zahtjev sadrži sve informacije koje se traže kako bi bio u mogućnosti da donese odluku, o prihvatanju zahtjeva obavještava podnosioca zahtjeva u roku iz stava 4 ovog člana.

(6) Nadležni carinski organ donosi odluku iz stava 1 ovog člana i o tome obavještava podnosioca zahtjeva bez odlaganja, a najkasnije u roku od 120 dana od dana prihvatanja zahtjeva.

(7) Ako carinski organ nije u mogućnosti da ispoštuje rok za donošenje odluke, obavještava podnosioca zahtjeva o tome prije isteka propisanog roka, uz navođenje razloga i uz određivanje dodatnog roka koji smatra neophodnim za donošenje odluke. Dodatni rok ne može biti duži od 30 dana ako ovim zakonom nije drugačije predviđeno.

(8) Ne isključujući primjenu odredbe stava 7 ovog člana, carinski organ može produžiti rok za donošenje odluke, ako podnosilac zahtjeva traži produženje roka radi prilagođavanja, kako bi obezbijedio ispunjavanje određenih uslova i kriterijuma. O radnjama potrebnim za prilagođavanje i o dodatnom vremenskom periodu neophodnom da se one sprovedu, obavještava se carinski organ koji odlučuje o produženju roka.

(9) Odluka iz stava 6 ovog člana stupa na snagu od dana kada je dostavljena podnosiocu zahtjeva ili se smatra da mu je dostavljena, ako ovim zakonom ili odlukom carinskog organa nije drugačije navedeno.

(10) Odluka proizvodi pravno dejstvo bez vremenskog ograničenja ako nije drugačije predviđeno carinskim propisima.

(11) Prije donošenja odluke koja nije u interesu stranke, carinski organ saopštava osnove na kojima namjerava da zasniva svoju odluku podnosiocu zahtjeva, kojem je data mogućnost da izrazi svoj stav u okviru određenog roka, koji teče od dana kada je primio to saopštenje ili se smatra da ga je primio. Nakon isteka tog roka, podnosilac zahtjeva se obavještava, u odgovarajućem obliku, o odluci.

(12) Odredbe stava 11 ovog člana ne primjenjuju se:

1) u slučaju odluka iz člana 19 stav 1 ovog zakona;

2) u slučaju odbijanja povlastice u okviru tarifne kvote ako se dostigne obim utvrđene tarifne kvote, u skladu sa odredbom člana 34 stav 5 ovog zakona;

3) ako to zahtjeva priroda ili nivo prijetnje po sigurnost i bezbijednost Crne Gore i njenih stanovnika, po zdravlje ljudi, životinja ili biljaka, životnu sredinu ili potrošače;

4) ako odluka ima za cilj da obezbijedi sprovođenje druge odluke na koju je primjenjena odredba stava 11 ovog člana;

5) ako bi se dovele u pitanje provjere koje su pokrenute u svrhu borbe protiv prevare;

6) u drugim slučajevima koje propiše Vlada.

(13) Odluka koja nije u interesu podnosioca zahtjeva sadrži osnove na kojima se zasniva i pravo na žalbu iz člana 24 ovog zakona.

(14) Na postupak pred carinskim organom primjenjuju se odredbe zakona koji uređuje opšti upravni postupak, osim ako nije drugačije predviđeno ovim zakonom.

(15) Vlada propisuje:

1) slučajeve za izuzeće od stava 3 ovog člana;

2) uslove za prihvatanje zahtjeva iz st. 4 i 5 ovog člana;

3) rok za donošenje određene odluke, uključujući moguće produženje tog roka, u skladu sa odredbom st. 6-8 ovog člana;

4) slučajeve iz stava 9 ovog člana, u kojima odluka proizvodi pravno dejstvo od dana koji se razlikuje od dana kada je dostavljena podnosiocu zahtjeva ili se smatra da mu je dostavljena;

5) slučajeve iz stava 10 ovog člana, u kojima odluka nije važeća bez vremenskog ograničenja;

6) trajanje roka iz stava 11 ovog člana;

7) posebne slučajeve iz stava 12 tačka 6) ovog člana, u kojima se podnosiocu zahtjeva ne daje mogućnost da izrazi svoj stav;

8) način podnošenja i prihvatanja zahtjeva za odluku iz st. 1-5 ovog člana;

9) način donošenja odluke iz ovog člana.

**Postupanje po odlukama koje se donose na osnovu zahtjeva**

**Član 14**

(1) Lice na koje se odluka odnosi postupa u skladu sa obavezama iz te odluke.

(2) Lice na koje se odluka odnosi obavještava carinski organ, bez odlaganja, o svakoj okolnosti koja je nastala nakon što je odluka donijeta, a koja može da utiče na njenu dalju primjenu ili njenu sadržinu.

(3) Carinski organ koji je donio odluku može u bilo kom trenutku da je poništi, izmijeni ili ukine, ako odluka nije u skladu sa carinskim propisima, ne dovodeći u pitanje odredbe predviđene drugim propisima, a koje se odnose na slučajeve u kojima su odluke nevažeće ili postaju ništavne.

(4) Vlada propisuje posebne slučajeve u kojima carinski organ može ponovo procijeniti odluku ili suspendovati primjenu odluke.

(5) Carinski organ prati uslove i kriterijume koje treba da ispuni lice na koje se odluka odnosi, kao i ispunjavanje obaveza koje proizilaze iz te odluke. Ako je lice na koje se odluka odnosi poslovno nastanjeno manje od tri godine, carinski organ ga pažljivo prati prvih godinu dana od dana donošenja odluke.

(6) Vlada propisuje način praćenja odluke, u skladu sa stavom 5 ovog člana.

**Poništavanje povoljnih odluka**

**Član 15**

(1) Carinski organ poništava odluku koja je povoljna za lice na koje se odnosi ako su ispunjeni sljedeći uslovi:

1) odluka je donijeta na osnovu netačnih ili nepotpunih podataka;

2) lice na koje se odluka odnosi je znalo ili je opravdano trebalo da zna da su podaci netačni ili nepotpuni;

3) da su podaci bili tačni i potpuni, odluka bi bila drugačija.

(2) Lice na koje se odluka odnosi se obavještava o njenom poništavanju.

(3) Poništenje proizvodi pravno dejstvo od datuma donošenja poništene odluke, osim ako je, u skladu sa ovim zakonom, u odluci navedeno drugačije.

**Ukidanje i izmjena povoljnih odluka**

**Član 16**

(1) Carinski organ ukida ili mijenja odluku koja je povoljna za lice na koje se odnosi ako, u slučajevima različitim od navedenih u članu 15 ovog zakona:

1) jedan ili više uslova za donošenje te odluke nijesu bili ili više nijesu ispunjeni; ili

2) na zahtjev korisnika odluke.

(2) Povoljna odluka koja se odnosi na više lica može biti ukinuta samo u pogledu lica koje ne ispuni obavezu određenu tom odlukom, osim ako nije drugačije predviđeno.

(3) Lice na koje se odluka odnosi obavještava se o njenom ukidanju ili izmjeni.

(4) Odredba člana 13 stav 9 ovog zakona primjenjuje se i na ukidanje ili izmjenu odluke.

(5) Izuzetno, ako opravdani interesi lica na koje se odluka odnosi tako zahtijevaju, carinski organ može da, do jedne godine, odloži dan od kada ukidanje ili izmjena odluke proizvodi pravno dejstvo. Dan od kada ukidanje ili izmjena odluke proizvodi pravno dejstvo se navodi u odluci o ukidanju ili izmjeni odluke.

**Donošenje odluka po službenoj dužnosti**

**Član 17**

Odredbe člana 13 st. 9-13, člana 14 stav 3 i čl. 15 i 16 ovog zakona primjenjuju se i na odluke koje donosi carinski organ po službenoj dužnosti.

**Ograničenja koja se primjenjuju na odluke o robi koja se stavlja u carinski postupak ili privremeni smještaj**

**Član 18**

(1) Ukidanje, izmjena ili suspenzija povoljne odluke ne utiče na robu koja je, u trenutku kada ukidanje, izmjena ili suspenzija proizvode pravno dejstvo, već bila stavljena i još uvijek je u carinskom postupku ili je u privremenom smještaju na osnovu ukinute, izmijenjene ili suspendovane odluke, osim ako podnosilac zahtjeva ne zahtijeva drugačije.

(2) Vlada propisuje slučajeve iz člana 16 stav 2 ovog zakona kada povoljna odluka koja se odnosi na više lica može biti ukinuta u pogledu drugih lica, a ne lica koje nije ispunilo obavezu određenu tom odlukom, kao i izuzetne slučajeve, u kojima carinski organ može da odloži dan kad ukidanje ili izmjena proizvode pravno dejstvo u skladu sa odredbom člana 16 stav 5 ovog zakona.

**Odluke koje se odnose na obavezujuće informacije**

**Član 19**

(1) Na pisani zahtjev zainteresovanog lica carinski organ donosi odluke koje se odnose na obavezujuće informacije o svrstavanju robe u carinsku tarifu (u daljem tekstu: OTI) ili odluke koje se odnose na obavezujuće informacije o porijeklu robe (u daljem tekstu: OIP).

(2) Carinski organ neće prihvatiti zahtjev iz stava 1 ovog člana:

1) ako se podnosi ili je već bio podnijet, od strane ili za račun lica na koje se odluka odnosi u vezi sa istom robom i, u slučaju OIP, pod istim okolnostima koje određuju sticanje porijekla;

2) ako se ne odnosi ni na jednu namjeravanu upotrebu OTI ili OIP ili namjeravanu primjenu carinskog postupka.

(3) Odluke o OTI, odnosno OIP su obavezujuće samo u vezi sa tarifnim svrstavanjem ili utvrđivanjem porijekla robe:

1) za carinski organ, u odnosu na lice na koje se odluka odnosi, samo u vezi sa robom nad kojom su carinske formalnosti obavljene nakon dana od kojeg OTI, odnosno OIP proizvodi pravno dejstvo;

2) za lice na koje se odluka odnosi, u odnosu na carinski organ, od dana kada mu je odluka dostavljena ili se smatra da mu je dostavljena.

(4) Odluke o OTI ili OIP važe tri godine od dana od kada odluka počinje da proizvodi pravno dejstvo.

(5) Za primjenu OTI ili OIP u pogledu određenog carinskog postupka, lice na koje se odluka odnosi mora da dokaže:

1) u slučaju OTI - da deklarisana roba odgovara u svakom pogledu onoj koja je opisana u odluci;

2) u slučaju OIP - da roba i okolnosti koje određuju sticanje porijekla, odgovaraju u svakom pogledu robi i okolnostima koje su opisane u odluci.

**Upravljanje odlukama koje se odnose na obavezujuće informacije**

**Član 20**

(1) Odluka o OTI prestaje da važi prije isteka roka iz člana 19 stav 4 ovog zakona, ako više nije u skladu sa propisima, zbog:

1) izmjena nomenklatura iz člana 34 stav 3 tač. 1) i 2) ovog zakona;

2) objavljivanja propisa iz člana 35 stav 5 ovog zakona.

(2) U slučajevima iz stava 1 ovog člana, odluka o OTI prestaje da važi na dan početka primjene propisa.

(3) Odluka o OIP prestaje da važi prije isteka roka iz člana 19 stav 4 ovog zakona:

1) ako zbog izmjene propisa ili potvrđivanja međunarodnog ugovora, više nije u skladu sa propisima, odnosno međunarodnim ugovorom;

2) ako više nije u skladu sa Sporazumom o pravilima o porijeklu Svjetske trgovinske organizacije (u daljem tekstu: STO) ili sa usvojenim komentarima ili mišljenjima o porijeklu, kojima se tumači taj sporazum.

(4) U slučajevima iz stava 3 ovog člana OIP prestaje da važi na dan početka primjene donijetog propisa ili međunarodnog ugovora, odnosno komentara ili mišljenja o porijeklu.

(5) Prestanak važenja odluka o OTI ili OIP ne proizvodi retroaktivno dejstvo.

(6) Izuzetno od člana 14 stav 3 i člana 15 ovog zakona, odluke o OTI i OIP se poništavaju ako su zasnovani na netačnim i nepotpunim podacima podnosilaca zahtjeva.

(7) Odluke o OTI i OIP se ukidaju u skladu sa odredbom člana 14 stav 3 i člana 16 ovog zakona. Odluke o OTI i OIP se ne mogu ukidati na zahtjev lica na koje se odluke odnose.

(8) Odluke o OTI i OIP ne mogu se izmijeniti.

(9) Carinski organ ukida odluku o OTI:

1) ako više nije u skladu sa tumačenjem bilo koje nomenklature iz člana 34 stav 3 tač. 1) i 2) ovog zakona, zbog:

- dopunskog komentara Kombinovane nomenklature EU, s pravnim dejstvom od dana njegovog objavljivanja u Službenom listu;

- presude Upravnog suda, s pravnim dejstvom od dana pravosnažnosti presude;

- odluka o svrstavanju, mišljenja o svrstavanju ili izmjene Komentara nomenklature Harmonizovanog sistema naziva i šifarskih oznaka robe, koje je donijela organizacija osnovana Konvencijom o uspostavljanju Savjeta za carinsku saradnju, sačinjenom u Briselu 15. decembra 1950. godine, iz člana 35 stav 4 ovog zakona, s pravnim dejstvom od dana objavljivanja u Službenom listu; ili

2) u drugim posebnim slučajevima koje propiše Vlada.

(10) Carinski organ ukida odluku o OIP:

1) ako više nije u skladu sa presudom Upravnog suda, s pravnim dejstvom od dana pravosnažnosti presude; ili

2) u drugim posebnim slučajevima koje propiše Vlada.

(11) U slučajevima iz stava 1 tačka 2) ili st. 3, 9 ili 10 ovog člana, odluka o OTI ili OIP se mogu i dalje koristiti u pogledu obavezujućih ugovora koji su na njima zasnovani a koji su zaključeni prije nego što su one prestale da važe ili su ukinute. Produžena primjena se ne može primijeniti na odluku o OIP donijetu za robu koja tek treba da se izveze.

(12) Produžena primjena iz stava 11 ovog člana ne može biti duža od šest mjeseci od dana kada je odluka o OTI ili OIP prestala da važi ili je ukinuta. Izuzetno od stava 11 ovog člana, propisi iz člana 35 stav 5 ovog zakona ili mjere iz člana 40 ovog zakona, mogu isključiti tu produženu primjenu ili utvrditi kraći period njenog trajanja. U slučaju proizvoda za koji se dostavlja uvjerenje ili isprava koja prati robu prilikom obavljanja carinskih formalnosti, rok od šest mjeseci se zamjenjuje rokom važenja tog uvjerenja ili isprave.

(13) Da bi lice na koje se odluka o OTI ili OIP odnosi moglo da koristi produženu primjenu, podnosi zahtjev carinskom organu koji je donio odluku, u roku od 30 dana od dana kad je ona prestala da važi ili je ukinuta, navodeći količine robe za koju se rok produžene primjene zahtijeva. Carinski organ donosi odluku o produženoj primjeni i obavještava korisnika, bez odlaganja, a najduže u roku od 30 dana od dana kada je primio sve informacije potrebne za donošenje odluke.

(14) Vlada propisuje bliže uslove za primjenu odluke o OTI ili OIP nakon što prestanu da važe ili su ukinute, u skladu sa odredbom st. 11, 12 i 13 ovog člana.

**Odluke koje se odnose na obavezujuće informacije u vezi sa elementima na osnovu kojih se primjenjuju uvozne ili izvozne dažbine i druge mjere u vezi sa trgovinom robom**

**Član 21**

(1) U slučajevima koje propiše Vlada, carinski organ, na pisani zahtjev, može donijeti odluke koje se odnose na obavezujuće informacije u vezi sa elementima na osnovu kojih se primjenjuju uvozne ili izvozne dažbine i ostale mjere u vezi sa trgovinom robom.

(2) Na postupke prestanka važenja, ukidanja, poništavanja, suspenzije, i produžene primjene odluka iz stava 1 ovog člana, shodno se primjenjuju odredbe člana 20 ovog zakona.

(3) Vlada propisuje način primjene odluka iz stava 1 ovog člana, nakon što prestanu da važe, kao i postupak njihove suspenzije.

Odjeljak 4

OVLAŠĆENI PRIVREDNI SUBJEKT

**Zahtjev i odobrenje**

**Član 22**

(1) Privredni subjekt poslovno nastanjen na carinskom području Crne Gore i koji ispunjava kriterijume iz člana 23 ovog zakona može podnijeti zahtjev za dobijanje statusa ovlašćenog privrednog subjekta.

(2) Carinski organ, ako je potrebno, posle konsultacija sa drugim nadležnim organima, odobrava status ovlašćenog privrednog subjekta, koji je predmet nadzora.

(3) Status ovlašćenog privrednog subjekta se stiče dobijanjem odobrenja:

1) za ovlašćenog privrednog subjekta za carinska pojednostavljenja, koji omogućava ostvarivanje olakšica koje se odnose na određena pojednostavljenja u skladu sa carinskim propisima; ili

2) za ovlašćenog privrednog subjekta za sigurnost i bezbjednost, koji omogućava ostvarivanje olakšica koje se odnose na sigurnost i bezbjednost.

(4) Odobrenja iz stava 3 ovog člana mogu se koristiti istovremeno.

(5) Carinski organ, na osnovu priznatog statusa ovlašćenog privrednog subjekta za carinska pojednostavljenja i pod uslovom da su ispunjeni zahtjevi koji se odnose na određenu vrstu pojednostavljenja predviđenu carinskim propisima, odobriće korišćenje pogodnosti predviđene tim pojednostavljenjem. Carinski organ neće preispitivati one kriterijume koji su već bili ispitani kada je odobravan status ovlašćenog privrednog subjekta.

(6) Ovlašćeni privredni subjekt iz stava 3 ovog člana uživa povoljniji tretman od ostalih privrednih subjekata u pogledu carinskih kontrola, u skladu sa vrstom dobijenog odobrenja, uključujući manje fizičkih i dokumentarnih kontrola.

(7) Carinski organ odobrava olakšice koje proizilaze iz statusa ovlašćenog privrednog subjekta licima osnovanim u zemljama ili na teritorijama van carinskog područja Crne Gore, koja ispunjavaju uslove i obaveze definisane propisima tih zemalja ili teritorija, ako su ti uslovi i obaveze priznati u Crnoj Gori kao identični onima koji se odnose na ovlašćene privredne subjekte poslovno nastanjene na carinskom području Crne Gore. Takvo odobravanje olakšica zasniva se na načelu reciprociteta, u skladu sa međunarodnim sporazumima.

(8) Vlada propisuje:

1) vrstu i obim pojednostavljenja iz stava 3 tačka 1) ovog člana;

2) vrstu i obim olakšica iz stava 3 tačka 2) ovog člana;

3) način ostvarivanja povoljnijeg tretmana iz stava 6 ovog člana.

**Odobravanje statusa**

**Član 23**

(1) Kriterijumi za odobravanje statusa ovlašćenog privrednog subjekta su:

1) odsustvo bilo koje ozbiljne povrede ili ponovljenih povreda carinskih i poreskih propisa, uključujući nepostojanje krivičnih djela koja se odnose na privrednu djelatnost podnosioca zahtjeva;

2) posjedovanje visokog nivoa kontrole aktivnosti i protoka robe od strane podnosioca zahtjeva, kroz zadovoljavajuće vođenje poslovne evidencije i, po potrebi, evidencije o prevozu robe, koja omogućava odgovarajuće carinske kontrole;

3) finansijska likvidnost, koja se smatra dokazanom ako podnosilac zahtjeva ima dobro finansijsko stanje, koje mu omogućava ispunjavanje obaveza, s obzirom na poslovne aktivnosti;

4) u pogledu odobrenja iz člana 22 stav 3 tačka 1) ovog zakona, praktični standardi stručnosti ili profesionalnih kvalifikacija koji su u neposrednoj vezi sa aktivnošću koja se sprovodi; i

5) u pogledu odobrenja iz člana 22 stav 3 tačka 2) ovog zakona, odgovarajući sigurnosni i bezbjednosni standardi, koji se smatraju ispunjenim ako podnosilac zahtjeva dokaže da preduzima odgovarajuće mjere kako bi se obezbijedila sigurnost i bezbijednost međunarodnog lanca snabdijevanja, uključujući fizički integritet oblasti i kontrolu pristupa, logističke procese i rukovanje određenim vrstama robe, provjeru osoblja i identifikaciju svojih poslovnih partnera.

(2) Vlada propisuje bliže uslove za primjenu kriterijuma iz stava 1 ovog člana.

Odjeljak 5

PRAVNI LIJEK

**Pravo na žalbu**

**Član 24**

(1) Protiv prvostepene odluke koju u upravnom postupku donese carinski organ može se izjaviti žalba ministarstvu nadležnom za poslove finansija (u daljem tekstu: ministarstvo).

(2) Lice koje je carinskom organu podnijelo zahtjev za odluku i nije dobilo odluku po tom zahtjevu u rokovima iz člana 13. st. 6, 7 i 8 ovog zakona, ima pravo na žalbu.

**Odlaganje izvršenja**

**Član 25**

(1) Žalba ne odlaže izvršenje odluke.

(2) Carinski organ koji je donio prvostepenu odluku u upravnom postupku može odložiti izvršenje odluke u cjelini ili djelimično, ako priloženi dokazi i činjenice ukazuju na to da je odluka u suprotnosti sa carinskim propisima i da postoji opasnost od nanošenja velike štete licu koje izvršava odluku, zbog čega je odlaganje izvršenja opravdano.

(3) Ako se, u slučaju iz stava 2 ovog člana, osporena odluka odnosi na obračun uvoznih ili izvoznih dažbina, odlaganje izvršenja može biti odobreno samo ako se položi odgovarajuće obezbjeđenje. Polaganje obezbjeđenja neće se zahtijevati ako bi to za dužnika predstavljalo neprimjereno veliko opterećenje, odnosno nanijelo veliku ekonomsku štetu.

**Upravni spor**

**Član 26**

Protiv drugostepene odluke koja je donijeta u upravnom postupku može se, u skladu sa odredbama zakona kojim se uređuju upravni sporovi, pokrenuti upravni spor pred nadležnim sudom.

Odjeljak 6

CARINSKA KONTROLA

**Upravljanje rizikom i carinska kontrola**

**Član 27**

(1) Carinski organ može sprovesti bilo koju carinsku kontrolu koju smatra neophodnom.

(2) Carinska kontrola sastoji se naročito od: pregleda robe, uzimanja uzoraka, provjere tačnosti i potpunosti informacija koje su navedene u deklaraciji ili obavještenju, provjere postojanja, vjerodostojnosti, tačnosti i važnosti isprava, pregleda računa i drugih evidencija privrednih subjekata, pregleda prevoznih sredstava, pregleda prtljaga i druge robe koju lica nose sa sobom ili na sebi i sprovođenja službenih ispitivanja i drugih sličnih radnji.

(3) Carinska kontrola, osim nasumičnih provjera, prvenstveno treba da se zasniva na analizi rizika uz upotrebu tehnika elektronske obrade podataka, u svrhu utvrđivanja i procjene rizika, kao i u svrhu primjene neophodnih mjera, na osnovu kriterijuma razvijenih na nacionalnom nivou i, gdje je to moguće, na međunarodnom nivou.

(4) Carinske kontrole se sprovode unutar zajedničkog okvira upravljanja rizikom koji se zasniva na razmjeni informacija o riziku i rezultatima analize rizika između carinarnica i utvrđuje zajedničke kriterijume i standarde za rizike, kontrolne mjere i prioritetna područja kontrole. Kontrole koje se zasnivaju na takvim informacijama i kriterijumima sprovode se ne dovodeći u pitanje ostale kontrole koje se obavljaju u skladu sa stavom 1 ili odredbama posebnih propisa.

(5) Carinski organ sprovodi upravljanje rizikom u svrhu određivanja različitih nivoa rizika u vezi sa robom koja podliježe carinskoj kontroli ili nadzoru i u svrhu određivanja da li će roba biti predmet carinske kontrole i, ako će biti predmet kontrole, na kom mjestu će se obaviti kontrola.

(6) Upravljanje rizikom uključuje radnje kao što su prikupljanje podataka i informacija, analiza i procjena rizika, propisivanje i preduzimanje mjera i redovan nadzor i preispitivanje tog procesa i njegovih rezultata, na osnovu međunarodnih i nacionalnih izvora i strategija.

(7) Carinski organi razmjenjuju informacije o riziku i rezultate analize rizika ako:

1) procijene da su rizici značajni i da zahtijevaju carinsku kontrolu, a rezultati kontrole utvrde pojavu rizičnog događaja; ili

2) rezultati kontrole ne potvrđuju postojanje rizičnog događaja, ali carinarnica smatra da prijetnja predstavlja visoki rizik u nekoj drugoj carinarnici ili drugoj državi.

(8) Za utvrđivanje kriterijuma i standarda rizika, kontrolnih mjera i prioritetnih područja kontrole, uzima se u obzir sljedeće:

1) proporcionalnost u odnosu na rizik;

2) hitnost neophodnog sprovođenja kontrole;

3) moguć uticaj na promet robe i na kontrolne resurse.

(9) Kriterijumi i standardi rizika, uključuju sljedeće:

1) opis rizika;

2) pokazatelje rizika koji treba da se koriste pri izboru robe ili privrednih subjekata za carinsku kontrolu;

3) vrstu carinske kontrole koju će carinski organ vršiti;

4) period sprovođenja carinske kontrole iz tačke 3) ovog stava.

(10) Prioritetna područja carinske kontrole obuhvataju carinske postupke, vrste robe, saobraćajne puteve, vidove transporta ili privredne subjekte koji, u određenom periodu, treba da budu predmet povišenog nivoa analize rizika i carinske kontrole, ne dovodeći u pitanje ostale kontrole koje carinski organ redovno sprovodi.

(11) Vlada može da donese mjere u cilju obezbjeđivanja jednoobrazne primjene carinske kontrole, uključujući razmjenu informacija o riziku i rezultata analize rizika, kriterijume i standarde rizika, mjere carinske kontrole i prioritetna područja carinske kontrole iz stava 4 ovog člana.

**Saradnja nadležnih organa**

**Član 28**

(1) Kada drugi nadležni organi, nad istom robom sprovode kontrole, carinski organ će, u bliskoj saradnji sa tim drugim organima, nastojati da se te kontrole izvrše, gdje god je to moguće, u isto vrijeme i na istom mjestu kao i carinska kontrola (one-stop-shop), uz koordinirajuću ulogu carinskog organa.

(2) U okviru kontrole iz čl. 27-29 ovog zakona, carinski i drugi nadležni organi mogu, ako je to neophodno u cilju smanjenja rizika i borbe protiv prevara, razmjenjivati podatke u vezi sa ulaskom, izlaskom, tranzitom, kretanjem, smještajem i upotrebom robe u posebne svrhe, uključujući poštanski saobraćaj, rezultate kontrole, kao i podatke u vezi sa prisustvom strane robe.

**Naknadna kontrola**

**Član 29**

(1) Carinski organ može da provjerava tačnost i potpunost podataka u deklaraciji, deklaraciji za privremeni smještaj, ulaznoj sažetoj deklaraciji, izlaznoj sažetoj deklaraciji, deklaraciji za ponovni izvoz ili obavještenju o ponovnom izvozu, kao i postojanje, vjerodostojnost, tačnost i validnost svih pratećih dokumenata i mogu ispitati knjigovodstvo deklaranta i ostalu evidenciju koje se odnose na aktivnosti u vezi sa predmetnom robom, ili se odnose na prethodne ili naknadne komercijalne aktivnosti koje uključuju tu robu nakon što je ona puštena. Carinski organ može takođe pregledati predmetnu robu i/ili uzeti uzorke, ako je to još uvijek moguće.

(2) Kontrola može biti sprovedena u prostorijama držaoca robe ili njegovog zastupnika, bilo kog drugog lica koje je direktno ili indirektno poslovno uključeno u pomenute radnje ili u prostorijama bilo kog lica koje posjeduje navedene isprave i podatke.

(3) Ako se naknadnom kontrolom deklaracije ili naknadnom kontrolom carinjenja utvrdi da su propisi koji se odnose na određeni carinski postupak primijenjeni na osnovu netačnih ili nepotpunih podataka, carinski organ, u skladu sa carinskim i drugim propisima, preduzima neophodne mjere i donosi odgovarajuće odluke da se nepravilnosti isprave i pravno stanje uskladi s novoutvrđenim okolnostima.

(4) Na sprovođenje naknadne kontrole od strane carinskog organa shodno se primjenjuju odredbe zakona kojim se uređuje sprovođenje inspekcijskog nadzora.

Odjeljak 7

ČUVANJE ISPRAVA I DRUGIH PODATAKA, TAKSE I TROŠKOVI

**Čuvanje isprava i drugih informacija**

**Član 30**

(1) Lice čuva isprave i podatke iz člana 10 stav 1 ovog zakona, najmanje tri godine, na bilo koji način dostupan i prihvatljiv za carinski organ.

(2) U slučaju robe stavljene u slobodan promet u okolnostima koje su drugačije od onih iz stava 3 ovog člana ili u slučaju robe deklarisane za izvoz, rok iz stava 1 ovog člana počinje da teče od posljednjeg dana kalendarske godine u kojoj je prihvaćena deklaracija za stavljanje u slobodan promet, odnosno izvozna deklaracija.

(3) U slučaju robe stavljene u slobodan promet bez plaćanja carine ili sa smanjenom stopom carine zbog njene upotrebe u posebne svrhe, rok iz stava 1 ovog člana počinje da teče od poslednjeg dana kalendarske godine u kojoj je okončan carinski nadzor nad tom robom.

(4) U slučaju robe stavljene u drugi carinski postupak ili u slučaju robe u privremenom smještaju, rok iz stava 1 ovog člana počinje da teče od poslednjeg dana kalendarske godine u kojoj je okončan carinski postupak, odnosno privremeni smještaj.

(5) Ako carinska kontrola u pogledu carinskog duga utvrdi da se određeno knjiženje mora ispraviti i ako je lice obavješteno o tome, isprave i podaci se čuvaju tri godine nakon roka iz stava 1 ovog člana, ne isključujući primjenu odredbe člana 77 stav 4 ovog zakona.

(6) Ako je uložena žalba ili ako je započet sudski postupak, isprave i podaci se čuvaju u roku predviđenom u stavu 1 ovog člana ili dok se žalbeni ili sudski postupak ne okonča, koji god da se završi kasnije.

**Naknade i troškovi**

**Član 31**

(1) Carinski organ ne naplaćuje naknade za obavljanje carinske kontrole, kao i u ostalim slučajevima primjene carinskih propisa za vrijeme redovnog radnog vremena.

(2) Carinski organ može naplatiti naknadu ili zahtijevati nadoknadu troškova za pružanje posebnih usluga, posebno za:

1) prisustvo carinskog službenika, na zahtjev lica, van redovnog radnog vremena ili u prostorijama koje nisu carinske prostorije;

2) analizu ili stručni nalaz u vezi sa robom i za poštanske troškove za vraćanje robe podnosiocu zahtjeva, naročito u pogledu odluka donesenih u skladu sa odredbom člana 19 ovog zakona ili pružanja informacija u skladu sa odredbom člana 9 stav 1 ovog zakona;

3) pregled ili uzorkovanje robe radi njene provjere ili za uništavanje robe, koji uključuje troškove različite od troškova angažovanja carinskih službenika;

4) posebne mjere kontrole, koje su neophodne zbog prirode robe ili mogućeg rizika;

5) organizovanje obuke za polaganje posebnog stručnog ispita i za polaganje tog ispita.

(3) Vlada propisuje način plaćanja naknade iz stava 2 ovog člana.

Glava III

PRERAČUNAVANJE STRANE VALUTE I ROKOVI

**Preračunavanje strane valute**

**Član 32**

(1) Ako je u postupku utvrđivanja carinske vrijednosti potrebno preračunati stranu valutu u valutu koja je sredstvo plaćanja u Crnoj Gori, strana valuta preračunava se po zvaničnom kursu važećem na dan nastanka obaveze plaćanja carinskog duga.

(2) Vlada propisuje pravila za preračunavanje strane valute radi primjene ovog člana.

**Periodi, datumi i rokovi**

**Član 33**

Ako su period, datum ili rok utvrđeni carinskim propisima, taj period se ne produžava niti se skraćuje, a datum ili rok se ne odlažu niti pomjeraju unaprijed, osim ako tim propisima nije drugačije predviđeno.

**Dio drugi**

**ELEMENTI NA OSNOVU KOJIH SE PRIMJENJUJU UVOZNE ILI IZVOZNE DAŽBINE I DRUGE MJERE U VEZI SA TRGOVINOM ROBOM**

Glava I

CARINSKA TARIFA I TARIFNO SVRSTAVANJE ROBE

**Carinska tarifa i nadzor**

**Član 34**

(1) Uvozne i izvozne dažbine utvrđuju se na osnovu carinske tarife.

(2) Druge mjere predviđene propisima koji uređuju određene oblasti koje se odnose na trgovinu robom se, po potrebi, primjenjuju u skladu sa tarifnim svrstavanjem te robe.

(3) Carinska tarifa, u smislu ovog zakona, obuhvata sljedeće:

1) nomenklaturu robe propisanu zakonom kojim se uređuje carinska tarifa i propisima donijetim na osnovu tog zakona;

2) svaku drugu nomenklaturu koja se u potpunosti ili dijelom zasniva na nomenklaturi robe iz tačke 1) ovog stava ili koja predviđa njene dalje podjele i koja je predviđena propisima koji uređuju određene oblasti sa ciljem primjene tarifnih mjera koje se odnose na trgovinu robom;

3) osnovnu stopu carine koja se primjenjuje na robu obuhvaćenu nomenklaturom iz tačke 1) ovog stava;

4) preferencijalne tarifne mjere koje su sadržane u sporazumima koje je Crna Gora zaključila sa određenim zemljama ili teritorijama ili grupom zemalja ili teritorija;

5) preferencijalne tarifne mjere koje je Crna Gora jednostrano donijela u odnosu na određene zemlje ili teritorije ili grupe zemalja ili teritorija;

6) autonomne mjere kojima se predviđa smanjenje ili izuzimanje određene robe od carinskih dažbina;

7) povlašćen tarifni tretman određen za pojedinu robu, zbog njene prirode ili upotrebe u posebne svrhe, u okviru mjera iz tač. 3)-6) ili 8) ovog stava;

8) druge tarifne mjere predviđene poljoprivrednim, trgovinskim ili drugim propisima Crne Gore.

(4) Ako roba ispunjava uslove predviđene mjerama iz stava 3 tač. 4)-7) ovog člana, na zahtjev deklaranta, primjenjuju se dažbine utvrđene mjerama navedenim u tim odredbama, umjesto mjera predviđenih u tački 3) tog stava.

(5) Ako je primjena mjera iz stava 3 tač. 4)-7) ovog člana, ili izuzimanje od mjera iz tačke 8 stav 3 ovog člana, ograničena na određeni obim uvoza ili izvoza, takva primjena ili izuzimanje, u slučaju tarifnih kvota, prestaje čim se dostigne određeni obim uvoza ili izvoza.

(6) Primjena tarifnih maksimuma prestaje na osnovu propisa kojim su ti maksimumi utvrđeni.

(7) Stavljanje u slobodan promet ili izvoz robe, na koju se primjenjuju mjere iz st. 1-3 ovog člana, može biti predmet nadzora.

(8) Kada je primjena mjera iz stava 3 tačka 4) do8 ) ovog člana ograničena na određenu količinu uvoza, njena primjena prestaje:

1) iskorišćenjem dodijeljenih prava, u skladu sa posebnim propisom kojim se uređuje raspodjela carinskih kvota, ili

2) ostvarivanjem određene količine uvoza, u slučaju carinskih kvota koje se odobravaju po hronološkom redu datuma prispjeća carinskih deklaracija.

(9) Roba se svrstava u tarifne brojeve i tarifne podbrojeve, u skladu sa Zakonom o Carinskoj tarifi.

(10) Radi primjene necarinskih mjera može se vršiti i dodatna podjela tarifnih podbrojeva iz nomenklature Carinske tarife.

(11) Vlada propisuje:

1) uslove i način primjene autonomnih mjera iz stava 3 tačka 6) ovog člana, za robu koja se ne proizvodi u Crnoj Gori ili se ne proizvodi u dovoljnim količinama ili ne zadovoljava potrebe domaće privrede i tržišta. Ove mjere mogu se utvrditi na određen rok, kao i za ograničene i neograničene količine robe;

2) sezonske stope carine za poljoprivredne proizvode, uz vremensko ograničenje njihove primjene, u slučajevima gdje stope carine propisane Zakonom o Carinskoj tarifi za poljoprivredne proizvode, u određenom periodu ne obezbjeđuju stabilnost domaće proizvodnje i domaćeg tržišta;

3) mjere o jednoobraznom upravljanju tarifnim kvotama i tarifnim maksimumima iz st. 5 i 6 ovog člana i o nadzoru nad stavljanjem u slobodan promet ili izvozom robe, iz stava 7 ovog člana.

**Tarifno svrstavanje robe**

**Član 35**

(1) Za primjenu Carinske tarife, pod tarifnim svrstavanjem robe podrazumijeva se određivanje jednog od tarifnih podbrojeva ili daljih podjela nomenklature, u skladu sa kojom se ta roba svrstava.

(2) Za primjenu netarifnih mjera, pod tarifnim svrstavanjem robe podrazumijeva se određivanje jednog od tarifnih podbrojeva ili daljih podjela nomenklature, ili bilo koje druge nomenklature koja je ustanovljena propisima Crne Gore i koja je u potpunosti ili dijelom zasnovana na nomenklaturi Carinske tarife iz člana 34 stav 3 tačka 1) ovog zakona ili koja predviđa njenu dalju podjelu, u skladu sa kojom se ta roba svrstava.

(3) Tarifni podbroj ili dalja podjela određena u skladu sa odredbama st. 1 i 2 ovog člana se koristi za svrhe primjene mjera koje su u vezi sa tim tarifnim podbrojem.

(4) Odluke o svrstavanju, mišljenja o svrstavanju ili izmjene Komentara nomenklature Harmonizovanog sistema naziva i šifarskih oznaka robe, koje je donijela organizacija osnovana Konvencijom o uspostavljanju Savjeta za carinsku saradnju, sačinjenom u Briselu 15. decembra 1950. godine, obavezne su za primjenu.

(5) Uredbe Komisije o svrstavanju određene robe u Kombinovanu nomenklaturu EU, objavljene u "Službenom listu Evropske unije" ("Official Journal of the European Union"), obavezne su za primjenu.

Glava II

PORIJEKLO ROBE

Odjeljak 1

NEPREFERENCIJALNO PORIJEKLO

**Oblast primjene**

**Član 36**

Čl. 37 i 38 ovog zakona utvrđuju pravila za određivanje nepreferencijalnog porijekla robe u svrhu primjene sljedećeg:

1) Carinske tarife, osim mjera iz člana 34 stav 3 tač. 4) i 5) ovog zakona;

2) mjera, koje nisu tarifne, a koje su utvrđene propisima koji uređuju određene oblasti koje se odnose na trgovinu robom; i

3) drugih mjera koje se odnose na porijeklo robe.

**Sticanje porijekla**

**Član 37**

(1) Roba u potpunosti dobijena u jednoj zemlji ili na jednoj teritoriji se smatra robom sa porijeklom iz te zemlje ili sa te teritorije.

(2) Roba čija proizvodnja uključuje više od jedne zemlje ili teritorije smatra se da je porijeklom iz zemlje ili sa teritorije u kojoj je obavljena poslednja, bitna, ekonomski opravdana prerada ili obrada, u privrednom subjektu opremljenom za te svrhe, i čiji je rezultat novi proizvod ili koja predstavlja bitnu fazu proizvodnje.

(3) Vlada propisuje pravila u skladu sa kojima se roba, za koju se, za svrhe primjene mjera Crne Gore iz ovog člana, zahtijeva određivanje nepreferencijalnog porijekla, smatra u potpunosti dobijenom u jednoj zemlji ili na jednoj teritoriji ili se smatra da je podvrgnuta poslednjoj, bitnoj, ekonomski opravdanoj preradi ili obradi, u privrednom subjektu opremljenom u tu svrhu, i čiji je rezultat novi proizvod ili koja predstavlja bitnu fazu proizvodnje u zemlji ili na teritoriji, u skladu sa odredbom ovog člana.

**Dokaz o porijeklu**

**Član 38**

(1) Ako je porijeklo naznačeno u deklaraciji, u skladu sa carinskim propisima, carinski organ može zahtijevati da deklarant dokaže porijeklo robe.

(2) Ako se podnese dokaz o porijeklu robe u skladu sa carinskim propisima ili drugim propisima, carinski organ može, u slučaju osnovane sumnje, zahtijevati svaki dodatni dokaz koji je potreban kako bi se obezbijedilo da je naznačeno porijeklo u skladu sa pravilima utvrđenim relevantnim propisima.

(3) Ako potrebe trgovine tako zahtijevaju, isprava kojom se dokazuje porijeklo može biti izdata u Crnoj Gori, u skladu sa pravilima o porijeklu koja su na snazi u zemlji ili na teritoriji odredišta, ili na bilo koji drugi način koji identifikuje zemlju, odnosno teritoriju, u kojoj je roba u potpunosti dobijena ili u kojoj je obavljena poslednja bitna promjena.

(4) Vlada propisuje pravila za obezbjeđivanje i provjeru dokaza o porijeklu iz ovog člana, kao i način izdavanja drugih isprava i uvjerenja koja prate robu pri uvozu.

Odjeljak 2

PREFERENCIJALNO PORIJEKLO

**Preferencijalno porijeklo robe**

**Član 39**

(1) Radi ostvarivanja povlastica predviđenih mjerama iz člana 34 stav 3 tač. 4) ili 5) ovog zakona ili netarifnim preferencijalnim mjerama, roba mora da zadovolji pravila o preferencijalnom porijeklu, u skladu sa odredbama st. 2-5. ovog člana.

(2) Za robu na koju se odnose povlastice predviđene preferencijalnim mjerama u okviru sporazuma koje je Crna Gora zaključila sa određenim zemljama ili teritorijama ili sa grupom zemalja ili teritorija, pravila o preferencijalnom porijeklu utvrđuju se u tim sporazumima.

(3) Za robu na koju se odnose povlastice predviđene preferencijalnim mjerama koje je Crna Gora jednostrano donijela u odnosu na određene zemlje ili teritorije ili grupe zemalja ili teritorija, Vlada donosi mjere kojima se utvrđuju pravila o preferencijalnom porijeklu.

(4) Pravila o porijeklu se zasnivaju ili na kriterijumu da je roba u potpunosti dobijena ili na kriterijumu da je roba dobijena kao rezultat dovoljne prerade ili obrade.

(5) Na svoju inicijativu ili na zahtjev zemlje ili teritorije korisnice, Vlada može, za određenu robu, da odobri za tu zemlju ili teritoriju privremeno odstupanje od pravila o preferencijalnom porijeklu iz stava 3 ovog člana.

(6) Privremeno odstupanje je opravdano u jednom od sljedećih razloga:

1) unutrašnjih ili spoljašnjih faktora koji privremeno lišavaju zemlju ili teritoriju mogućnosti da poštuje pravila o preferencijalnom porijeklu;

2) zemlja ili teritorija korisnica zahtijeva vrijeme da se pripremi za poštovanje tih pravila.

(7) Po pisanom zahtjevu za odstupanje zemlje ili teritorije korisnice, u kome se navode razlozi zbog kojih se odstupanje traži i prilažu odgovarajuća prateća dokumenta, odlučuje Vlada.

(8) Privremeno odstupanje se ograničava na trajanje dejstava unutrašnjih ili spoljašnjih faktora koji su ga izazvali ili na vremenski period koji je potreban zemlji ili teritoriji korisnici da dostigne poštovanje pravila.

(9) Ako je odstupanje odobreno, zemlja ili teritorija korisnica mora da poštuje sve utvrđene zahtjeve, kao što je pružanje Vladi informacija koje se odnose na korišćenje odstupanja i upravljanje količinama za koje se odobrava odstupanje.

(10) Kada zemlje ili grupe zemalja, svojom jednostranom odlukom, odobre povlašćenu carinu za domaću robu koja se izvozi u te zemlje ili grupe zemalja, primjenjuju se pravila o porijeklu robe koja su utvrđena tom odlukom.(11) Vlada propisuje pravila o porijeklu iz stava 1 ovog člana, radi olakšavanja određivanja preferencijalnog porijekla robe u Crnoj Gori.

Odjeljak 3

ODREĐIVANJE PORIJEKLA ZA POJEDINU ROBU

**Ovlašćenje Vlade**

**Član 40**

Vlada može da donese mjere za određivanje porijekla za pojedinu robu, u skladu sa pravilima o porijeklu koja se primjenjuju na tu robu.

Glava III

CARINSKA VRIJEDNOST ROBE

**Oblast primjene**

**Član 41**

Carinska vrijednost robe, radi primjene Carinske tarife i netarifnih mjera utvrđenih propisima kojima se uređuje trgovina robom, utvrđuje se primjenom metoda carinskog vrednovanja na osnovu transakcijske vrijednosti iz člana 42 ovog zakona kao i sekundarnih metoda carinskog vrednovanja iz člana 46 ovog zakona.

**Metod carinskog vrednovanja na osnovu transakcijske vrijednosti**

**Član 42**

(1) Carinska vrijednost robe je transakcijska vrijednost, odnosno stvarno plaćena cijena ili cijena koju treba platiti za robu kada se ona prodaje radi izvoza u Crnu Goru, usklađena sa odredbama čl. 43 i 44 ovog zakona.

(2) Pod stvarno plaćenom cijenom ili cijenom koju treba platiti podrazumijevaju se sva plaćanja koja je izvršio ili treba da izvrši kupac prodavcu, ili kupac trećoj strani u korist prodavca za uvezenu robu i obuhvata sva plaćanja koja su izvršena, ili koja treba da se izvrše kao uslov prodaje uvezene robe.

(3) Transakcijska vrijednost se primjenjuje pod uslovom da:

1) nema ograničenja za kupca u pogledu raspolaganja robom ili njenom upotrebom, osim ograničenja koja:

a) su određena propisima Crne Gore ili na osnovu tih propisa donijetim pojedinačnim aktima;

b) ograničavaju geografsko područje gdje se roba može preprodati;

c) bitno ne utiču na carinsku vrijednost robe;

2) kupoprodaja ili cijena ne podliježu uslovima ili ograničenjima čija vrijednost ne može biti utvrđena u odnosu na vrijednost robe koja se vrednuje;

3) nijedan dio prihoda od naknadne preprodaje, raspolaganja robom ili upotrebe robe od strane kupca ne pripada direktno ili indirektno prodavcu, osim ako može biti izvršeno odgovarajuće prilagođavanje;

4) kupac i prodavac nisu povezani ili povezanost nije uticala na cijenu.

(4) Vlada propisuje pravila za utvrđivanje carinske vrijednosti u skladu sa odredbama st. 1. i 2 ovog člana, uključujući i pravila za prilagođavanje cijene koja je stvarno plaćena ili koja treba da se plati, kao i primjenu uslova iz stava 3 ovog člana.

**Elementi transakcijske vrijednosti**

**Član 43**

(1) Prilikom utvrđivanja carinske vrijednosti u skladu sa odredbom člana 42 ovog zakona, cijeni koja je stvarno plaćena ili treba da se plati za uvezenu robu dodaju se:

1) u mjeri u kojoj ih snosi kupac, ali nisu obuhvaćeni cijenom koja je stvarno plaćena ili treba da se plati za robu:

a) provizije i naknade posredovanja, osim kupovne provizije,

b) troškovi ambalaže koja se za potrebe carinjenja, smatra jedinstvenim dijelom predmetne robe, i

c) troškovi pakovanja, bilo za rad ili materijale;

2) srazmjerni dio vrijednosti robe i usluga koje je kupac isporučio direktno ili indirektno, besplatno ili po sniženoj cijeni za upotrebu u vezi sa proizvodnjom i prodajom za izvoz uvezene robe, u mjeri u kojoj ta vrijednost nije bila uračunata u cijenu koja je stvarno plaćena ili cijenu koju treba platiti:

a) materijala, komponenata, djelova i sličnih stavki ugrađenih u uvezenu robu;

b) alata, matrica, kalupa i sličnih stavki upotrijebljenih za proizvodnju uvezene robe;

c) materijala potrošenih u proizvodnji uvezene robe; i

d) projektovanja, razvoja, umjetničkog rada, dizajna i planova i skica izrađenih van Crne Gore i neophodnih za proizvodnju uvezene robe;

3) naknade za korišćenje autorskog prava i licence koje se odnose na robu koja se vrednuje a koje kupac mora da plati, bilo direktno ili indirektno, kao uslov prodaje robe koja se vrednuje, u mjeri u kojoj te naknade za korišćenje autorskog prava i licencne naknade nisu uključene u cijenu koja je stvarno plaćena ili cijenu koju treba platiti;

4) dio prihoda ostvaren preprodajom, raspolaganjem ili korišćenjem uvezene robe, koji se direktno ili indirektno plaćaju prodavcu; i

5) troškovi do mjesta gdje se roba unosi na carinsko područje Crne Gore, i to:

a) troškovi transporta i osiguranja uvezene robe, i

b) troškovi utovara, istovara i rukovanja koji su u vezi sa transportom uvezene robe.

(2) Dodaci na cijenu koja je stvarno plaćena ili na cijenu koja treba da se plati, u skladu sa stavom 1 ovog člana, uračunavaju se samo na osnovu objektivnih i mjerljivih podataka.

(3) Prilikom utvrđivanja carinske vrijednosti, u cijenu koja je stvarno plaćena ili koju treba platiti, ne uračunavaju se nikakvi dodaci, osim onih koji su propisani ovim članom.

(4) Vlada propisuje pravila za utvrđivanje carinske vrijednosti u skladu sa odredbama ovog člana, uključujući i pravila za prilagođavanje cijene koja je stvarno plaćena ili koja treba da se plati.

**Troškovi koji se ne uračunavaju u carinsku vrijednost**

**Član 44**

(1) Prilikom utvrđivanja carinske vrijednosti u skladu sa članom 42 ovog zakona, ne uračunavaju se:

1) troškovi transporta uvezene robe nakon njenog ulaska u carinsko područje Crne Gore;

2) troškovi izgradnje, montaže, sklapanja, održavanja ili tehničke podrške uvezene robe kao što su industrijska postrojenja, mašine ili oprema, nastali nakon ulaska u carinsko područje Crne Gore;

3) troškovi kamate u skladu sa finansijskim aranžmanom u koji je stupio kupac i koji se odnosi na kupovinu uvezene robe, bez obzira da li je finansiranje obezbijedio prodavac ili drugo lice, pod uslovom da je finansijski aranžman sačinjen u pisanoj formi i, ako se zahtijeva, kupac može dokazati da su sljedeći uslovi ispunjeni:

a) da se ta roba stvarno prodaje po cijeni koja je prijavljena kao cijena koja je stvarno plaćena ili cijena koju treba platiti,

b) zahtjevana kamatna stopa ne prelazi uobičajenu visinu za takve transakcije u zemlji u kojoj, i u vrijeme kada, je obezbijeđeno finansiranje;

4) troškovi za pravo reprodukcije robe uvezene u Crnu Goru;

5) kupovna provizija;

6) uvozne dažbine ili druge naknade koje se plaćaju u Crnoj Gori zbog uvoza ili prodaje robe;

7) plaćanja koja, izuzetno od člana 43 stav 1 tačka 3) ovog zakona, izvrši kupac za pravo da distribuira ili preproda uvezenu robu, ako ta plaćanja nisu uslov prodaje za izvoz robe u Crnu Goru;

8) dažbine i takse koje se naplaćuju u državi izvoza, od kojih je uvezena roba oslobođena ili može biti oslobođena primjenom sistema povraćaja.

(2) Vlada propisuje pravila za utvrđivanje carinske vrijednosti u skladu sa odredbama ovog člana, uključujući i pravila za prilagođavanje cijene koja je stvarno plaćena ili koja treba da se plati.

**Pojednostavljenje**

**Član 45**

(1) Carinski organ može, na zahtjev zainteresovanog lica, da odobri da se sljedeći iznosi utvrde na osnovu posebnih kriterijuma, ako oni nisu mjerljivi na dan prihvatanja deklaracije, i to:

1) iznosi koji treba da se uračunaju u carinsku vrijednost u skladu sa odredbom člana 42 stav 2 ovog zakona; i

2) iznosi iz čl. 43 i 44 ovog zakona.

(2) Vlada propisuje uslove pod kojima carinski organ odobrava da se iznosi potrebni za utvrđivanje carinske vrijednosti, a koji nisu mjerljivi na dan prihvatanja deklaracije, utvrde na osnovu posebnih kriterijuma.

**Sekundarne metode carinskog vrednovanja**

**Član 46**

(1) Ako carinska vrijednost robe ne može da se utvrdi u skladu sa članom 42 ovog zakona, utvrđuje se primjenom, po redu, stava 3 tač. 1)-4) ovog člana, do prve tačke u skladu sa kojom se carinska vrijednost robe može utvrditi.

(2) Redosljed primjene stava 3 tač. 3) i 4) ovog člana može se zamijeniti ako deklarant to zahtijeva.

(3) Carinska vrijednost, u skladu sa odredbama stava 1 ovog člana je:

1) transakcijska vrijednost identične robe koja je prodata za izvoz u carinsko područje Crne Gore i izvezena u isto ili približno isto vrijeme kao i roba koja se vrednuje;

2) transakcijska vrijednost slične robe koja je prodata za izvoz u carinsko područje Crne Gore i koja je izvezena u isto ili približno isto vrijeme kao i roba koja se vrednuje;

3) vrijednost zasnovana na jediničnoj cijeni po kojoj se uvezena roba, ili identična ili slična uvezena roba, prodaje u carinskom području Crne Gore u najvećoj ukupnoj količini licima koja nisu povezana sa prodavcima; ili

4) obračunata vrijednost, koja se sastoji od zbira:

a) troška ili vrijednosti materijala i izrade ili druge prerade upotrijebljene u proizvodnji uvezene robe,

b) iznosa dobiti i opštih troškova koji odgovaraju uobičajenom iznosu koji se ostvaruje pri prodaji robe iste vrste ili grupe kao što je roba koja se vrednuje, koju su proizveli proizvođači u zemlji izvoza za izvoz u Crnu Goru,

c) troška ili vrijednosti elemenata iz člana 43 stav 1 tačka 5) ovog zakona.

(4) Ako carinska vrijednost ne može da se utvrdi u skladu sa stavom 1 ovog člana, ona se utvrđuje na osnovu podataka koji su raspoloživi na carinskom području Crne Gore, upotrebom metoda usklađenih sa načelima i opštim odredbama:

1) Sporazuma o primjeni člana VII Opšteg sporazuma o carinama i trgovini;

2) člana VII Opšteg sporazuma o carinama i trgovini;

3) ove glave.

(5) Vlada propisuje način utvrđivanja carinske vrijednosti u skladu sa odredbama ovog člana.

**Utvrđivanje carinske vrijednosti nosača podataka**

**Član 47**

(1) Carinska vrijednost nosača podataka koji sadrže podatke ili programska uputstva za upotrebu opreme za obradu podataka (u daljem tekstu: programska podrška) ne obuhvata cijenu ili vrijednost programske podrške, ako je ta cijena ili vrijednost iskazana odvojeno od vrijednosti nosača podataka.

(2) Nosačem podataka iz stava 1 ovog člana ne smatraju se integrisana kola, poluprovodnici i slični uređaji ili proizvodi koji sadrže takva kola ili uređaje.

(3) Programskom podrškom iz stava 1 ovog člana ne smatraju se zvučni, kinematografski ili video snimci ili uputstva.

**Sniženja i gotovinski popusti**

**Član 48**

Prilikom utvrđivanja carinske vrijednosti uvezene robe prihvataju se ugovorena umanjenja cijene, kao gotovinski popusti uobičajeni za identičnu ili sličnu uvezenu robu, ako su ugovoreni prije obavljenog uvoza i ostvareni u ugovorenom roku.

**Roba uvezena bez plaćanja protivvrijednosti, privremeno uvezena roba, roba uvezena po osnovu zakupa ili lizinga, oštećena roba, puštanje robe prije konačnog utvrđivanja carinske vrijednosti**

**Član 49**

(1) Carinska vrijednost robe uvezene bez plaćanja protivvrijednosti, kao i carinska vrijednost za privremeno uvezenu robu utvrđuje se u skladu sa odredbama člana 46 ovog zakona.

(2) Ako se za robu koja se uvozi po osnovu zakupa ili lizinga carinska vrijednost ne može utvrditi u skladu sa odredbama člana 46 ovog zakona i za koju ugovorom nije predviđena mogućnost kupovine, carinska vrijednost se utvrđuje na osnovu iznosa zakupnine, odnosno lizinga po potrebi usklađenog sa odredbama čl. 43 i 44 ovog zakona.

(3) Carinska vrijednost robe koja se ošteti prije puštanja deklarantu, utvrđuje se na osnovu odgovarajuće ugovorene cijene umanjene za procenat oštećenja.

(4) Procenat oštećenja iz stava 3 ovog člana utvrđuje carinski organ.

(5) Ako je u postupku utvrđivanja carinske vrijednosti uvezene robe neophodno odložiti konačno utvrđivanje carinske vrijednosti, roba se može predati podnosiocu deklaracije pod uslovom da se osigura plaćanje carine u obliku depozita u visini mogućeg iznosa carinskog duga.

**Isporuka više vrsta robe koje podliježu različitim stopama carine**

**Član 50**

(1) Kada se isporuka sastoji od više vrsta robe koja podliježe carinjenju po različitim stopama carine, ukupan iznos troškova koji se odnose na prodaju robe, kao i troškovi prevoza, osiguranja i isporuke obračunavaju se srazmjerno vrijednosti pojedinačne vrste robe.

(2) Izuzetno od stava 1 ovog člana, carinski organ može, na zahtjev deklaranta, dodati troškove iz stava 1 ovog člana koji se odnose na nekoliko vrsta robe u jednoj isporuci, na vrijednost robe za koju su uvozne dažbine najveće.

**Obaveze deklaranta, odnosno uvoznika**

**Član 51**

(1) Deklarant je dužan da u deklaraciji navede podatke o tome da je za robu koja se uvozi ugovorena obaveza plaćanja troškova, naknada, dijela vrijednosti isporučene robe i usluga ili dijela prihoda iz člana 43 stav 1 tač. 2), 3) i 4) ovog zakona.

(2) Uvoznik je dužan da prijavi carinskom organu svaku preprodaju, raspolaganje ili korišćenje uvezene robe iz kojih proizlazi obaveza plaćanja određenog iznosa prodavcu, u skladu sa članom 43 stav 1 tačka 4) ovog zakona, najkasnije u roku od 30 dana od dana plaćanja.

**Prava i obaveze carinskog organa koji utvrđuje carinsku vrijednost**

**Član 52**

(1) Carinski organ može da zahtijeva od deklaranta da podnese isprave i podatke koji su mu potrebni za utvrđivanje carinske vrijednosti, u skladu sa odredbama čl. 41-48 ovog zakona.

(2) Carinski organ može da provjeri vjerodostojnost i tačnost bilo koje izjave, isprave ili deklaracije koja se podnosi za potrebe utvrđivanja carinske vrijednosti.

(3) Ako se iz opravdanih razloga uz deklaraciju ne podnese faktura, odnosno ako carinski organ osnovano sumnja da vrijednost robe navedena u fakturi nije u skladu sa odredbama ovog zakona, carinska vrijednost se utvrđuje na osnovu odredaba člana 46 ovog zakona.

**Obavještenje uvoznika**

**Član 53**

Carinski organ je dužan da uvozniku, na njegov zahtjev, dostavi pisano obrazloženje o načinu na koji je utvrđena carinska vrijednost uvezene robe.

**Dio treći**

**CARINSKI DUG I OBEZBJEĐENJE ZA PLAĆANJE CARINSKOG DUGA**

Glava I

NASTANAK CARINSKOG DUGA

Odjeljak 1

CARINSKI DUG PRI UVOZU

**Stavljanje robe u slobodan promet i privremeni uvoz**

**Član 54**

(1) Carinski dug pri uvozu nastaje stavljanjem strane robe koja podliježe plaćanju uvoznih dažbina, u carinski postupak:

1) slobodnog prometa, uključujući i upotrebu robe u posebne svrhe;

2) privremenog uvoza sa djelimičnim oslobođenjem od plaćanja uvoznih dažbina.

(2) Carinski dug nastaje u vrijeme prihvatanja deklaracije.

(3) Dužnik je deklarant. U slučaju indirektnog zastupanja, dužnik je i lice za čiji račun je deklaracija podnijeta.

(4) Ako je deklaracija za jedan od postupaka iz stava 1 ovog člana, sastavljena na osnovu podataka zbog kojih uvozne dažbine nisu naplaćene u cjelosti ili djelimično, dužnik je i lice koje je pružilo podatke potrebne za sastavljanje deklaracije i koje je znalo, ili je osnovano trebalo da zna da su ti podaci netačni.

**Carinski dug za robu bez porijekla**

**Član 55**

(1) Ako se zabrana povraćaja ili izuzeća od plaćanja uvoznih dažbina primjenjuje na robu bez porijekla upotrijebljenu u proizvodnji proizvoda za koje je dokaz o porijeklu izdat ili sačinjen u okviru preferencijalnog postupanja između Crne Gore i određenih zemalja ili teritorija ili grupe zemalja ili teritorija, carinski dug pri uvozu za tu robu bez porijekla nastaje prilikom prihvatanja deklaracije za ponovni izvoz konkretnih proizvoda.

(2) Ako carinski dug nastaje u skladu sa stavom 1 ovog člana, visina uvoznih dažbina koja odgovara tom dugu utvrđuje se pod istim uslovima kao u slučaju carinskog duga koji bi nastao da je tog dana prihvaćena deklaracija za stavljanje u slobodan promet robe bez porijekla upotrijebljene u proizvodnji konkretnih proizvoda za svrhe okončanja postupka aktivnog oplemenjivanja.

(3) Odredbe člana 54 st. 2 i 3 ovog zakona primjenjuju se na st. 1 i 2 ovog člana. U slučaju strane robe iz člana 190 ovog zakona, lice koje podnosi deklaraciju za ponovni izvoz je dužnik. U slučaju indirektnog zastupanja, dužnik je i lice za čiji račun se podnosi deklaracija.

**Carinski dug nastao zbog neispunjavanja obaveza**

**Član 56**

(1) Za robu koja podliježe plaćanju uvoznih dažbina, carinski dug pri uvozu nastaje i zbog neispunjavanja:

1) jedne od obaveza utvrđenih carinskim propisima koje se odnose na unos strane robe u carinsko područje Crne Gore, njeno izuzimanje ispod carinskog nadzora, ili kretanje, preradu, smještaj, privremeni smještaj, privremeni uvoz ili raspolaganje tom robom unutar tog područja;

2) jedne od obaveza utvrđenih carinskim propisima koje se odnose na upotrebu robe u posebne svrhe unutar carinskog područja Crne Gore;

3) uslova koji uređuju stavljanje strane robe u carinski postupak ili koji uređuju odobravanje izuzeća od plaćanja dažbina ili smanjenu stopu uvozne dažbine na osnovu upotrebe robe u posebne svrhe.

(2) Vrijeme nastanka carinskog duga je:

1) trenutak u kojem obaveza zbog čijeg neispunjenja nastaje carinski dug, nije ispunjena ili prestaje da bude ispunjena;

2) trenutak u kojem je deklaracija za stavljanje robe u carinski postupak prihvaćena, ako se naknadno utvrdi da nije bio ispunjen uslov koji uređuje stavljanje robe u taj postupak ili odobravanje izuzeća od plaćanja dažbine ili smanjenu stopu uvozne dažbine na osnovu upotrebe robe u posebne svrhe.

(3) U slučajevima iz stava 1 tač. 1) i 2) ovog člana, dužnik je:

1) svako lice od kojeg se zahtijevalo da ispuni propisane obaveze;

2) svako lice koje je znalo ili je osnovano trebalo da zna da obaveza u skladu sa carinskim propisima nije ispunjena i koje postupa za račun lica koje je bilo dužno da ispuni obavezu, ili koje je učestvovalo u radnji koja je dovela do neispunjenja obaveze;

3) svako lice koje je steklo državinu ili je u posjedu određene robe i koje je znalo ili je osnovano trebalo da zna u vrijeme sticanja ili prijema robe, da obaveza u skladu sa carinskim propisima nije ispunjena.

(4) U slučajevima iz stava 1 tačka 3) ovog člana, dužnik je lice od kojeg se zahtijeva da postupa u skladu sa uslovima koji uređuju stavljanje robe u carinski postupak ili carinsko deklarisanje robe koja je stavljena u taj postupak ili odobravanje izuzeća od plaćanja dažbina ili smanjene stope uvozne dažbine na osnovu upotrebe robe u posebne svrhe.

(5) Ako je u deklaraciju za jedan od carinskih postupaka iz stava 1 tačka 3) ovog člana, unijet podatak koji se zahtijeva u skladu sa carinskim propisima i odnosi se na uslove koji uređuju stavljanje robe u taj carinski postupak, te ako je carinskim organima pružena bilo kakva informacija koja se traži prema carinskim propisima i koja se odnosi na uslove koji uređuju stavljanje robe u taj postupak, a zbog kojeg uvozne dažbine nisu u cjelosti ili djelimično naplaćene, dužnik je i lice koje je dalo podatak i koje je znalo, ili je osnovano trebalo da zna da je taj podatak netačan.

**Odbitak iznosa uvoznih dažbina koji je već plaćen**

**Član 57**

(1) Ako je u skladu sa odredbom člana 56 stav 1 ovog zakona carinski dug nastao za robu koja je zbog upotrebe u posebne svrhe stavljena u slobodan promet uz nižu stopu uvozne dažbine, iznos uvozne dažbine koji je plaćen kada je roba stavljena u slobodan promet odbija se od iznosa uvozne dažbine koji odgovara carinskom dugu.

(2) Odredba stava 1 ovog člana se primjenjuje ako je carinski dug nastao u vezi sa ostacima i otpacima koji su rezultat uništavanja robe iz tog stava.

(3) Ako u skladu sa odredbom člana 56 stav 1 ovog zakona carinski dug nastane za robu stavljenu u postupak privremenog uvoza sa delimičnim oslobođenjem od plaćanja uvoznih dažbina, iznos uvoznih dažbina koji je plaćen u skladu sa delimičnim oslobođenjem odbija se od iznosa uvoznih dažbina koji odgovara carinskom dugu.

Odjeljak 2

CARINSKI DUG PRI IZVOZU

**Izvoz i pasivno oplemjenjivanje**

**Član 58**

(1) Carinski dug pri izvozu nastaje stavljanjem robe, koja podliježe plaćanju izvoznih dažbina, u postupak izvoza ili postupak pasivnog oplemenjivanja.

(2) Carinski dug nastaje u trenutku prihvatanja deklaracije.

(3) Dužnik je deklarant. U slučaju indirektnog zastupanja, dužnik je i lice za čiji račun je deklaracija podnijeta.

(4) Ako je deklaracija sastavljena na osnovu podataka zbog kojih izvozne dažbine nisu naplaćene u cjelosti ili djelimično, dužnik je i lice koje je pružilo podatke potrebne za sastavljanje deklaracije i koje je znalo, ili je osnovano trebalo da zna da su ti podaci netačni.

**Carinski dug nastao zbog neispunjavanja obaveza**

**Član 59**

(1) Za robu koja podliježe plaćanju izvoznih dažbina, carinski dug pri izvozu nastaje zbog neispunjavanja:

1) jedne od obaveza utvrđenih carinskim propisima za iznošenje robe;

2) uslova u skladu sa kojima je bilo odobreno da se roba iznese iz carinskog područja Crne Gore uz potpuno ili djelimično oslobođenje od plaćanja izvoznih dažbina.

(2) Vrijeme nastanka carinskog duga je:

1) trenutak kada je roba stvarno iznijeta iz carinskog područja Crne Gore bez deklaracije;

2) trenutak kada je roba stigla na odredište koje nije odredište za koje je odobreno iznošenje robe iz carinskog područja Crne Gore uz potpuno ili djelimično oslobođenje od plaćanja izvoznih dažbina;

3) ako carinski organ nije u mogućnosti da odredi trenutak iz tačke 2) ovog stava, trenutak kada ističe rok određen za podnošenje dokaza o ispunjenosti uslova pod kojima je oslobođenje odobreno.

(3) U slučajevima iz stava 1 tačka 1) ovog člana dužnik je:

1) svako lice od kojeg je zahtijevano da ispuni propisanu obavezu;

2) svako lice koje je znalo ili je osnovano trebalo da zna da propisana obaveza nije ispunjena, a djelovalo je za račun lica koje je bilo dužno da ispuni obavezu;

3) svako lice koje je učestvovalo u radnji koja je dovela do neispunjenja obaveze i koje je znalo ili je osnovano trebalo da zna da deklaracija nije, a trebalo je da bude podnijeta.

(4) U slučajevima iz stava 1 tačka 2) ovog člana, dužnik je svako lice od kojeg se zahtijeva da postupa u skladu sa uslovima pod kojima je bilo odobreno da se roba iznese iz carinskog područja Crne Gore uz potpuno ili djelimično oslobođenje od plaćanja izvoznih dažbina.

Odjeljak 3

ZAJEDNIČKE ODREDBE ZA CARINSKI DUG KOJI NASTAJE PRI UVOZU I IZVOZU

**Zabrane i ograničenja**

**Član 60**

(1) Carinski dug pri uvozu ili izvozu nastaje i za robu koja je predmet mjera zabrane ili ograničenja prilikom uvoza ili izvoza bilo koje vrste.

(2) Carinski dug ne nastaje u slučajevima:

1) nezakonitog unošenja falsifikovane valute na carinsko područje Crne Gore;

2) unošenja na carinsko područje Crne Gore narkotika i psihotropnih supstanci, osim ako nisu pod strogim nadzorom nadležnih organa zbog njihove upotrebe u medicinske i naučne svrhe.

(3) Smatra se da je carinski dug nastao ako, u skladu sa zakonom, uvozne ili izvozne dažbine ili postojanje carinskog duga predstavljaju osnov za određivanje kazni.

**Više dužnika**

**Član 61**

Ako je više lica u obavezi da plati iznos uvoznih ili izvoznih dažbina za isti carinski dug, obavezna su da taj iznos plate solidarno.

**Opšta pravila za obračun iznosa uvoznih ili izvoznih dažbina**

**Član 62**

(1) Iznos uvoznih ili izvoznih dažbina se obračunava na osnovu pravila za obračunavanje dažbina koja su važila za određenu robu u vrijeme kada je carinski dug za tu robu nastao.

(2) Ako nije moguće tačno utvrditi vrijeme kada je carinski dug nastao, smatra se da je carinski dug nastao u vrijeme kada carinski organ zaključi da se roba nalazi u okolnostima koje uslovljavaju nastanak carinskog duga.

(3) Ako carinski organ na osnovu informacija koje su mu dostupne može da utvrdi da je carinski dug nastao prije vremena u kome je sam došao do tog zaključka, smatra se da je carinski dug nastao u najranijem trenutku u kojem se takve okolnosti mogu ustanoviti.

**Posebna pravila za obračun iznosa uvoznih dažbina**

**Član 63**

(1) Ako su za robu stavljenu u carinski postupak ili u privremeni smještaj troškovi smještaja ili uobičajenih oblika postupanja nastali na carinskom području Crne Gore, takvi troškovi ili povećanje vrijednosti se ne uzimaju u obzir prilikom obračuna iznosa uvoznih dažbina ako deklarant pruži zadovoljavajući dokaz o tim troškovima.

(2) Carinska vrijednost, količina, priroda i porijeklo strane robe, upotrijebljene u smislu stava 1 ovog člana, uzimaju se u obzir za obračun iznosa uvoznih dažbina.

(3) Ako se promijeni tarifno svrstavanje robe stavljene u carinski postupak zbog uobičajenih oblika postupanja unutar carinskog područja Crne Gore, na zahtjev deklaranta, primjenjuje se prvobitno tarifno svrstavanje robe stavljene u postupak.

(4) Ako je carinski dug nastao za dobijene proizvode koji su rezultat postupka aktivnog oplemenjivanja, iznos uvoznih dažbina koji odgovara takvom dugu se, na zahtjev deklaranta, određuje na osnovu tarifnog svrstavanja, carinske vrijednosti, količine, prirode i porijekla robe stavljene u postupak aktivnog oplemenjivanja u vrijeme prihvatanja deklaracije za tu robu.

(5) U slučajevima koje propiše Vlada, iznos uvoznih dažbina se određuje u skladu sa odredbama st. 3 i 4 ovog člana bez zahtjeva deklaranta kako bi se izbjeglo nepoštovanje tarifnih mjera iz člana 34 stav 3 tačka 8) ovog zakona.

(6) Ako carinski dug nastaje za dobijene proizvode koji su rezultat postupka pasivnog oplemenjivanja ili proizvoda za zamjenu iz 184 stav 1 ovog zakona, iznos uvoznih dažbina se obračunava na osnovu troška proizvodne radnje koja je preduzeta van carinskog područja Crne Gore.

(7) Ako carinski propisi predviđaju povoljniji tarifni tretman robe, oslobođenje ili potpuno ili delimično izuzimanje od plaćanja uvoznih ili izvoznih dažbina u skladu sa odredbama člana 34 stav 3 tač. 4)-7), čl. 145, 146, 147 i 148 ili čl. 182-185 ovog zakona ili u skladu sa propisom koji uređuje oslobođenje od plaćanja uvoznih dažbina, takav povoljniji tarifni tretman, oslobođenje ili izuzimanje se takođe primjenjuju u slučajevima kada carinski dug nastaje u skladu sa odredbama čl. 56 ili 59 ovog zakona, pod uslovom da propust koji je doveo do nastanka carinskog duga ne predstavlja pokušaj prevare. (8) Vlada propisuje pravila za obračunavanje iznosa uvoznih ili izvoznih dažbina koja se primjenjuju na robu za koju je nastao carinski dug u okviru posebnog postupka, a koja dopunjuju pravila utvrđena članom 62 i ovim članom.

**Mjesto nastanka carinskog duga**

**Član 64**

(1) Carinski dug nastaje u mjestu u kojem je podnijeta deklaracija ili deklaracija za ponovni izvoz iz čl. 54, 55 i 58 ovog zakona.

(2) U svim ostalim slučajevima, mjesto nastanka carinskog duga je mjesto u kome su nastupile okolnosti koje uslovljavaju njegov nastanak.

(3) Ako nije moguće odrediti to mjesto, smatra se da je carinski dug nastao na mjestu gdje carinski organ zaključi da se roba nalazi u okolnostima u kojima nastaje carinski dug.

(4) Ako je roba stavljena u carinski postupak koji nije okončan ili kada privremeni smještaj nije pravilno okončan, a mjesto nastanka carinskog duga ne može da se odredi u određenom roku u skladu sa odredbama st. 2 ili 3 ovog člana, carinski dug nastaje u mjestu u kojem je roba stavljena u određeni postupak ili u mjestu u koje je u okviru tog postupka unijeta u carinsko područje Crne Gore ili je bila u privremenom smještaju.

(5) Ako na osnovu raspoloživih informacija carinski organ može da utvrdi da je carinski dug mogao da nastane na nekoliko mjesta, smatra se da je carinski dug nastao na onom mjestu na kojem je nastao najranije.

Glava II

OBEZBJEĐENJE ZA PLAĆANJE CARINSKOG DUGA KOJI JE NASTAO ILI BI MOGAO NASTATI

**Opšte odredbe**

**Član 65**

(1) Ako carinski organ zahtijeva da se položi obezbjeđenje za plaćanje carinskog duga koji je nastao ili koji bi mogao nastati, to obezbjeđenje treba da pokrije iznos uvoznih ili izvoznih dažbina i ostalih dažbina nastalih u vezi sa uvozom i izvozom robe.

(2) Ako carinski organ zahtijeva da se položi obezbjeđenje za plaćanje carinskog duga, to se zahtijeva od dužnika ili lica koje može postati dužnik. Carinski organ može dozvoliti da obezbjeđenje za plaćanje carinskog duga položi lice koje nije lice od kojeg se to zahtijeva.

(3) Carinski organ zahtijeva da se za određenu robu ili za određenu deklaraciju položi samo jedno obezbjeđenje ne isključujući primjenu odredbe člana 73 ovog zakona.

(4) Obezbjeđenje položeno za određenu deklaraciju, primjenjuje se na iznos uvoznih ili izvoznih dažbina koji odgovara carinskom dugu i ostalim dažbinama za svu robu koja je obuhvaćena ili se pušta na osnovu te deklaracije, bez obzira da li je ta deklaracija ispravna ili ne.

(5) Ako obezbjeđenje nije razduženo, može se koristiti, u okvirima osiguranog iznosa, za naplatu iznosa uvoznih ili izvoznih dažbina i drugih dažbina koje treba platiti nakon naknadne kontrole te robe.

(6) Na zahtjev lica iz stava 3 ovog člana, carinski organ može, u skladu sa članom 71 st. 1, 2 i 3 ovog zakona, da odobri polaganje zajedničkog obezbjeđenja koje pokriva iznos uvoznih ili izvoznih dažbina koji odgovara carinskom dugu za dvije ili više operacija, deklaracija ili carinskih postupaka.

(7) Carinski organ vrši nadzor nad položenim obezbjeđenjem.

(8) Obezbjeđenje se ne zahtijeva od države, regionalnih i lokalnih organa uprave ili drugih imalaca javnih ovlašćenja, za radnje koje vrše u okviru poverenih poslova državne uprave.

(9) Obezbjeđenje se ne zahtijeva:

1) za robu koja se prenosi fiksnom transportnom instalacijom;

2) u posebnim slučajevima koje propiše Vlada, za robu stavljenu u postupak privremenog uvoza;

3) za robu stavljenu u nacionalni postupak tranzita uz pojednostavljenja iz člana 160 stav 4 tačka 5) ovog zakona i koja se prevozimorem ili vazduhom između luka ili između aerodroma.

(10) Vlada propisuje način polaganja i vršenja nadzora nad obezbjeđenjem iz ovog člana, kao i iznos uvoznih ili izvoznih dažbina za koji carinski organ može da odustane od zahtjeva za polaganjem obezbjeđenja.

**Obavezno obezbjeđenje**

**Član 66**

(1) Ako je polaganje obezbjeđenja obavezno, carinski organ utvrđuje iznos tog obezbeđenja na nivou jednakom tačnom iznosu uvoznih ili izvoznih dažbina koji odgovara carinskom dugu i drugim dažbinama koje se naplaćuju pri uvozu ili izvozu, ako taj iznos može sa sigurnošću da se utvrdi u vreme kada se obezbjeđenje zahtijeva.

(2) Ako nije moguće utvrditi tačan iznos, obezbjeđenje se utvrđuje u najvišem iznosu uvoznih ili izvoznih dažbina, koji procijeni carinski organ, a koji odgovara carinskom dugu i drugim dažbinama koje se naplaćuju pri uvozu ili izvozu, koji su nastali ili bi mogli nastati.

(3) Ako se podnosi zajedničko obezbjeđenje za iznos uvoznih ili izvoznih dažbina koji odgovara carinskom dugu i drugim dažbinama koje se naplaćuju pri uvozu ili izvozu, čiji se iznos mijenja tokom vremena, iznos tog obezbjeđenja se utvrđuje na nivou koji omogućava da iznos uvoznih ili izvoznih dažbina koji odgovara carinskom dugu i drugim dažbinama koje se naplaćuju pri uvozu ili izvozu bude pokriven u svakom trenutku, ne isključujući primjenu odredbe člana 71 ovog zakona.

**Neobavezno obezbjeđenje**

**Član 67**

Ako polaganje obezbeđenja nije obavezno, carinski organ u svakom slučaju zahtijeva obezbjeđenje ako smatra da nije izvjesno da će iznos uvoznih ili izvoznih dažbina koji odgovara carinskom dugu i drugim dažbinama koje se naplaćuju pri uvozu ili izvozu, biti plaćen u propisanom roku. Carinski organ utvrđuje iznos tog obezbjeđenja tako da on nije viši od iznosa utvrđenog u skladu sa članom 66 ovog zakona.

**Oblici obezbjeđenja**

**Član 68**

(1) Obezbjeđenje se može položiti u jednom od sljedećih oblika:

1) deponovanjem gotovine ili drugog sredstva plaćanja za koje carinski organ priznaje da ima jednako dejstvo kao deponovanje gotovine;

2) garancijom;

3) drugim oblikom obezbjeđenja koji pruža jednaku sigurnost da će iznos uvoznih ili izvoznih dažbina koji odgovara carinskom dugu i drugim dažbinama koje se naplaćuju pri uvozu ili izvozu biti plaćen.

(2) Obezbjeđenje u obliku deponovanja gotovine ili drugog sredstva plaćanja koje ima jednako dejstvo, polaže se u skladu sa propisima.

(3) Carinski organ ne naplaćuje kamatu na obezbjeđenje koje se polaže u obliku iz stava 2 ovog člana.

(4) Vlada propisuje druge oblike obezbjeđenja, iz stava 1 tačka 3) ovog člana.

**Izbor obezbjeđenja**

**Član 69**

(1) Lice od kojeg se zahtijeva polaganje obezbjeđenje može da bira između oblika obezbjeđenja koji su utvrđeni u članu 68 stav 1 ovog zakona.

(2) Carinski organ može da odbije da prihvati oblik obezbjeđenja koji je izabran ako nije odgovarajući za pravilno sprovođenje carinskog postupka za koji se polaže.

(3) Carinski organ može da zahtijeva da izabrani oblik obezbjeđenja važi u određenom vremenskom periodu.

**Garant**

**Član 70**

(1) Garant iz člana 68 stav 1 tačka 2) ovog zakona je treće lice poslovno nastanjeno na carinskom području Crne Gore. Garanta odobrava carinski organ koji zahtijeva polaganje obezbjeđenja, osim ako garant nije finansijska institucija, kreditna institucija ili osiguravajuće društvo koje je dobilo dozvolu nadležnih organa za obavljanje te djelatnosti.

(2) Garant se u pisanoj formi obavezuje da plati osiguran iznos uvoznih ili izvoznih dažbina koji odgovara carinskom dugu i drugim dažbinama koje se naplaćuju pri uvozu ili izvozu.

(3) Carinski organ može da odbije da prihvati garanta ili predloženu vrstu obezbjeđenja ako ocijeni da se time ne obezbjeđuje blagovremeno plaćanje iznosa uvozne ili izvozne dažbine koji odgovara carinskom dugu i drugim dažbinama koje se naplaćuju pri uvozu ili izvozu.

(4) Vlada propisuje pravila koja se odnose na garanta, kao i ukidanje i opoziv obaveze koju je preuzeo garant iz ovog člana.

**Zajedničko obezbjeđenje**

**Član 71**

(1) Odobrenje iz člana 65 stav 6 ovog zakona daje se samo licima koja zadovoljavaju sljedeće uslove:

1) poslovno su nastanjeni na carinskom području Crne Gore;

2) ispunjavaju kriterijume utvrđene u članu 23 tačka 1) ovog zakona;

3) redovno koriste određene carinske postupke ili upravljaju prostorom za privremeni smještaj ili ispunjavaju kriterijume utvrđene u članu 23 tačka 4) ovog zakona.

(2) Ako je potrebno položiti zajedničko obezbjeđenje za carinski dug ili dugove i druge dažbine koje se naplaćuju pri uvozu ili izvozu koji mogu nastati, privrednom subjektu može biti odobreno da upotrebi zajedničko obezbjeđenje sa smanjenim iznosom ili oslobođenje od polaganja obezbjeđenja, pod uslovom da ispunjava kriterijume utvrđene u članu 23 stav 1 tač. 2) i 3) ovog zakona.

(3) Ako je potrebno položiti zajedničko obezbjeđenje za carinski dug ili dugove i druge dažbine koje se naplaćuju pri uvozu ili izvozu, koji su nastali, ovlašćenom privrednom subjektu za carinska pojednostavljenja se, na njegov zahtjev, odobrava da upotrebi zajedničko obezbjeđenje sa smanjenim iznosom.

(4) Zajedničko obezbjeđenje sa smanjenim iznosom iz stava 3 ovog člana ima isto dejstvo kao položeno obezbjeđenje.

(5) Vlada propisuje uslove za davanje odobrenja za upotrebu zajedničkog obezbjeđenja sa smanjenim iznosom ili za oslobođenje od polaganja obezbeđenja iz stava 2 ovog člana, kao i način određivanja iznosa obezbjeđenja, uključujući smanjeni iznos iz st. 2 i 3 ovog člana.

**Privremene zabrane koje se odnose na upotrebu zajedničkog obezbjeđenja**

**Član 72**

(1) Vlada može, za posebne postupke i privremeni smještaj, privremeno da zabrani upotrebu:

1) zajedničkog obezbjeđenja sa smanjenim iznosom ili oslobođenja od polaganja obezbjeđenja iz člana 71 stav 2 ovog zakona;

2) zajedničkog obezbjeđenja iz člana 71 ovog zakona, za robu koja je identifikovana kao predmet prevare velikih razmjera.

(2) Ako se primjenjuje stav 1 tač. 1) ili 2) ovog člana, upotreba zajedničkog obezbjeđenja sa smanjenim iznosom, oslobođenja od polaganja obezbjeđenja ili zajedničkog obezbjeđenja iz člana 71 ovog zakona može biti odobrena licu koje:

1) može da dokaže da nije nastao carinski dug za robu tokom radnji koje je preduzimalo u roku od dvije godine koje prethode odluci iz stava 1 ovog člana;

2) može da dokaže da je carinski dug ili dugove koji su nastali u toku dvije godine koje prethode odluci iz stava 1 ovog člana u potpunosti platio dužnik ili dužnici ili garant u propisanom roku.

(3) Radi dobijanja odobrenja za upotrebu privremeno zabranjenog zajedničkog obezbjeđenja, lice iz stava 2 ovog člana mora da ispuni i kriterijume iz člana 23 tač. 2) i 3) ovog zakona.

(4) Vlada propisuje sprovođenja privremenih zabrana iz ovog člana.

**Dodatno ili novo obezbjeđenje**

**Član 73**

Ako carinski organ utvrdi da položeno obezbjeđenje ne obezbjeđuje, ili više nije sigurno ili dovoljno da obezbijedi plaćanje iznosa uvoznih ili izvoznih dažbina koji odgovara carinskom dugu i drugim dažbinama koje se naplaćuju pri uvozu ili izvozu, u propisanom roku, može da zahtijeva od bilo kog lica iz člana 65 stav 2 ovog zakona da položi dodatno obezbjeđenje ili da prethodno položeno obezbjeđenje zamijeni novim, prema sopstvenom izboru.

**Razduživanje obezbjeđenja**

**Član 74**

(1) Carinski organ razdužuje obezbjeđenje odmah kada se carinski dug ili obaveza po osnovu drugih dažbina koje se naplaćuju pri uvozu ili izvozu, ugasi ili više ne može da nastane.

(2) Ako su carinski dug ili obaveza po osnovu drugih dažbina koje se naplaćuju pri uvozu ili izvozu djelimično ugašeni, ili ako mogu da nastanu samo u odnosu na dio iznosa koji je obezbijeđen, odgovarajući dio obezbjeđenja se shodno tome razdužuje na zahtjev lica koje je položilo obezbjeđenje, osim ako se radi o iznosu zbog kojeg razduživanje dijela obezbjeđenja nije opravdano.

(3) Vlada propisuje rok za razduživanje obezbjeđenja.

Glava III

NAPLATA, PLAĆANJE, POVRAĆAJ I OTPUST IZNOSA UVOZNIH ILI IZVOZNIH DAŽBINA

Odjeljak 1

ODREĐIVANJE IZNOSA UVOZNIH ILI IZVOZNIH DAŽBINA, OBAVJEŠTAVANJE O CARINSKOM DUGU I KNJIŽENJE

**Određivanje iznosa uvoznih ili izvoznih dažbina**

**Član 75**

(1) Iznos uvoznih ili izvoznih dažbina koji treba platiti određuje carinski organ nadležan prema mjestu na kojem je nastao carinski dug, ili se smatra da je nastao u skladu sa članom 64 ovog zakona, čim dobije potrebne podatke.

(2) Carinski organ može da prihvati iznos uvoznih ili izvoznih dažbina koji treba platiti, a koji je utvrdio deklarant, ne isključujući primjenu odredbe člana 29 ovog zakona.

(3) Ako iznos uvoznih ili izvoznih dažbina koji treba platiti ne predstavlja cio broj, taj iznos može biti zaokružen na prvi veći ili manji cio broj.

**Obavještavanje o carinskom dugu**

**Član 76**

(1) Dužnik se na propisani način obavještava o carinskom dugu na mjestu gdje je carinski dug nastao ili se smatra da je nastao u skladu sa članom 64 ovog zakona.

(2) Izuzetno od stava 1 ovog člana, obavještavanje dužnika se ne vrši u sljedećim slučajevima:

1) ako je uvedena privremena mjera trgovinske politike u obliku dažbine, dok se ne utvrdi konačni iznos te dažbine;

2) ako je iznos uvoznih ili izvoznih dažbina koji treba platiti veći od onog koji je utvrđen na osnovu odluke donesene u skladu sa članom 19 ovog zakona;

3) ako je prvobitna odluka da dužnik ne bude obavješten o carinskom dugu ili da bude obavješten o iznosu koji je manji od iznosa uvoznih ili izvoznih dažbina koji treba platiti, donijeta na osnovu odredaba koje su naknadno poništene sudskom odlukom;

4) ako je carinski organ oslobođen od obaveze obavještavanja o carinskom dugu u skladu sa carinskim propisima.

(3) Ako je iznos uvoznih ili izvoznih dažbina koji treba platiti jednak iznosu koji je unijet u deklaraciju, smatra se da je dužnik bio obavješten u trenutku puštanja robe od strane carinskog organa.

(4) Ako se stav 3 ovog člana ne primjenjuje, carinski organ obavještava dužnika o carinskom dugu kada je u mogućnosti da utvrdi iznos uvoznih ili izvoznih dažbina koji treba platiti, i donese odluku o tome.

(5) Ako bi obavještenje o carinskom dugu dovelo u pitanje sprovođenje krivične istrage, odnosno pokretanje ili vođenje krivičnog postupka, carinski organ može odložiti obavještavanje do trenutka kada to više ne dovodi u pitanje sprovođenje krivične istrage, odnosno pokretanje ili vođenje krivičnog postupka.

(6) Pod uslovom da je plaćanje obezbijeđeno, lice može da bude obavješteno o carinskom dugu koji odgovara ukupnom iznosu uvoznih ili izvoznih dažbina koji se odnosi na svu robu koja je puštena jednom licu u roku koji je utvrdio carinski organ, na kraju tog roka. Rok koji je utvrdio carinski organ ne može biti duži od 31 dana.

(7) Vlada propisuje slučajeve iz stava 2 tačka 4) ovog člana, u kojima je carinski organ oslobođen od obaveze obavještavanja o carinskom dugu.

**Ograničenja u vezi sa carinskim dugom**

**Član 77**

(1) Dužnik se ne obavještava o carinskom dugu nakon isteka roka od tri godine od dana kada je carinski dug nastao.

(2) Ako carinski dug nastaje kao posljedica radnje koja je, u vrijeme kada je izvršena, podlijegala pokretanju prekršajnog ili krivičnog sudskog postupka, rok od tri godine utvrđen u stavu 1 ovog člana produžava se na 10 godina.

(3) Rokovi iz st. 1 i 2 ovog člana se prekidaju ako:

1) je uložena žalba u skladu sa članom 30 ovog zakona, i to od dana kada je žalba uložena do okončanja postupka po žalbi; ili

2) carinski organ saopšti dužniku, u skladu sa članom 13 stav 11 ovog zakona, razloge na osnovu kojih namjerava da ga obavijesti o carinskom dugu. Rok se prekida od dana tog saopštenja do kraja roka u kojem je dužniku data mogućnost da se izjasni.

(4) Ako carinski dug ponovo nastane u skladu sa članom 87 stav 9 ovog zakona, rokovi iz st. 1 i 2 ovog člana se smatraju prekinutim od dana kada je zahtjev za povraćaj ili otpust duga podnijet u skladu sa odredbom člana 92 ovog zakona, do dana kada je donijeta odluka o povraćaju ili otpustu.

**Knjiženje**

**Član 78**

(1) Carinski organ iz člana 75 ovog zakona knjiži iznos uvoznih ili izvoznih dažbina koji treba platiti utvrđen u skladu sa tim članom.

(2) Odredba stava 1 ovog člana ne primjenjuje se u slučajevima iz člana 76 stav 2 ovog zakona.

(3) Carinski organ ne mora da proknjiži iznos uvoznih ili izvoznih dažbina koji, u skladu sa odredbom člana 90 ovog zakona, odgovara carinskom dugu o kome više ne može da obavijesti dužnika.

(4) Ministarstvo propisuje način knjiženja iznosa uvoznih ili izvoznih dažbina. Način knjiženja može da se razlikuje u zavisnosti od toga da li je, imajući u vidu okolnosti u kojima je carinski dug nastao, carinski organ uvjeren da će iznos biti plaćen.

**Vrijeme knjiženja**

**Član 79**

(1) Ako je carinski dug nastao prihvatanjem deklaracije za stavljanje robe u carinski postupak, osim za postupak privremenog uvoza sa djelimičnim oslobođenjem od plaćanja uvoznih dažbina, ili neke druge radnje koja ima isto pravno dejstvo kao prihvatanje deklaracije, carinski organ iznos uvoznih ili izvoznih dažbina koji treba platiti knjiži bez odlaganja, a najkasnije u roku od 14 dana od dana puštanja robe.

(2) Ako je plaćanje obezbijeđeno, ukupan iznos uvoznih ili izvoznih dažbina koji se odnosi na svu robu puštenu jednom istom licu tokom perioda koji je utvrdio carinski organ, a koji ne može biti duži od 31 dana, može biti obuhvaćen jednim knjiženjem na kraju tog perioda. Knjiženje se vrši bez odlaganja, a najkasnije u roku od 14 dana od isteka odobrenog roka.

(3) Ako roba može biti puštena kada ispunjava određene uslove kojima se uređuje određivanje iznosa uvoznih ili izvoznih dažbina koji treba platiti ili naplatu tog iznosa, knjiženje se vrši bez odlaganja, a najkasnije u roku od 14 dana od dana kada je iznos uvoznih ili izvoznih dažbina koji treba platiti utvrđen ili je utvrđena obaveza za plaćanje tih dažbina.

(4) Ako se carinski dug odnosi na privremenu mjeru trgovinske politike koja ima oblik dažbine, iznos uvoznih ili izvoznih dažbina koji treba platiti se knjiži u roku od dva mjeseca od dana objavljivanja propisa kojim se utvrđuje konačna mjera trgovinske politike.

(5) Ako carinski dug nastaje u okolnostima drukčijim od onih iz st. 1 i 2 ovog člana, iznos uvoznih ili izvoznih dažbina koji treba platiti se knjiži na dan kada carinski organ utvrdi konkretni iznos i donese odluku, a najkasnije u roku od 14 dana.

(6) Odredba stava 5 ovog člana primjenjuje se na iznos uvoznih ili izvoznih dažbina koji će se naplatiti ili koji preostaje za naplatu, ako iznos uvoznih ili izvoznih dažbina koji treba platiti nije proknjižen u skladu sa odredbama st. 1-5 ovog člana, ili je utvrđen i proknjižen u nižem iznosu od onog koji treba platiti.

(7) Rokovi za knjiženje utvrđeni u st. 1-5 ovog člana se ne primjenjuju u slučaju nepredviđenih okolnosti ili više sile.

(8) Knjiženje može da se odloži u slučaju iz člana 76 stav 5 ovog zakona, do trenutka kada obavještenje o carinskom dugu više ne dovodi u pitanje sprovođenje krivične istrage, odnosno pokretanje ili vođenje krivičnog postupka.

(9) Vlada može propisati visinu iznosa carine koja se neće naknadno knjižiti.

Odjeljak 2

PLAĆANJE IZNOSA UVOZNIH ILI IZVOZNIH DAŽBINA

**Opšti rokovi za plaćanje i prekid roka za plaćanje**

**Član 80**

(1) Dužnik plaća iznos uvoznih ili izvoznih dažbina, koji odgovara carinskom dugu o kojem je obavješten u skladu sa odredbom člana 76 ovog zakona, u roku od osam dana.

(2) U slučaju objedinjavanja knjiženja u skladu sa uslovima iz člana 79 stav 2 ovog zakona, ne isključujući primjenu člana 25 stav 2 ovog zakona, rok se utvrđuje tako da se dužniku ne omogući duži rok za plaćanje od onog koji bi bio utvrđen da mu je odobreno odlaganje plaćanja u skladu sa članom 82 ovog zakona.

(3) Carinski organ može, na zahtjev dužnika, produžiti rok iz stava 2 ovog člana ako je iznos uvoznih ili izvoznih dažbina koji treba platiti utvrđen u naknadnoj kontroli iz člana 29 ovog zakona. Ne isključujući primjenu člana 84 stav 1 ovog zakona, takvo produženje ne može biti duže od vremena koje je potrebno dužniku da preduzme odgovarajuće radnje radi izmirenja svoje obaveze.

(4) Ako dužnik ima pravo na neku od olakšica u vezi sa plaćanjem iz čl. 82-84 ovog zakona, plaćanje se vrši u roku ili rokovima utvrđenim u vezi sa tim olakšicama.

(5) Rok za plaćanje iznosa uvoznih ili izvoznih dažbina koji odgovara carinskom dugu se prekida ako:

1) se zahtjev za otpust dažbina podnosi u skladu sa odredbom člana 92 ovog zakona;

2) roba treba da se zaplijeni, uništi ili ustupi u korist države;

3) je carinski dug nastao u skladu sa odredbom člana 56 ovog zakona i ima više dužnika.

(6) Vlada propisujebliže uslove za prekidanje roka za plaćanje iznosa uvoznih ili izvoznih dažbina koji odgovara carinskom dugu iz stava 5 ovog člana i dužinu trajanja prekida.

**Plaćanje**

**Član 81**

(1) Plaćanje se vrši u gotovini ili drugim sredstvima sa sličnim dejstvom, uključujući poravnanje potraživanja, u skladu sa propisima kojima se uređuje način plaćanja.

(2) Plaćanje može umjesto dužnika da vrši treće lice.

(3) Dužnik može da plati cio iznos ili dio iznosa uvoznih ili izvoznih dažbina prije isteka roka koji mu je odobren za plaćanje.

**Odloženo plaćanje**

**Član 82**

(1) Carinski organ, na zahtjev zainteresovanog lica, nakon polaganja obezbjeđenja, odobrava odloženo plaćanje dažbina koje treba platiti na neki od sljedećih načina:

1) pojedinačno za svaki iznos uvoznih ili izvoznih dažbina proknjižen u skladu sa odredbom člana 79 st. 1 ili 6 ovog zakona;

2) zbirno za sve iznose uvoznih ili izvoznih dažbina proknjižene u skladu sa odredbom člana 79 stav 1 ovog zakona, u roku koji je utvrdio carinski organ, a koji ne prelazi 31 dan;

3) zbirno za sve iznose uvoznih ili izvoznih dažbina koji čine jedno knjiženje u skladu sa odredbom člana 79 stav 2 ovog zakona.

(2) Vlada propisuje bliže uslove za odobravanje odloženog plaćanja u skladu sa odredbama ovog člana.

**Rok na koji se plaćanje odlaže**

**Član 83**

(1) Rok na koji se plaćanje odlaže u skladu sa članom 82 ovog zakona je 30 dana.

(2) Ako se plaćanje odlaže u skladu sa odredbom člana 82 stav 1 tačka 1) ovog zakona, rok se računa od narednog dana od dana kada je dužnik obaviješten o carinskom dugu.

(3) Ako je plaćanje odloženo u skladu sa odredbom člana 82 stav 1 tačka 2) ovog zakona, rok se računa od narednog dana od dana kada se završava period kumulacije. Taj rok se skraćuje za broj dana koji odgovara polovini broja dana koji obuhvata period kumulacije.

(4) Ako je plaćanje odloženo u skladu sa odredbom člana 82 stav 1 tačka 3) ovog zakona, rok se računa od narednog dana od dana isteka roka koji je utvrđen za puštanje predmetne robe. Taj rok se skraćuje za broj dana koji odgovara polovini broja dana odobrenog roka.

(5) Ako je broj dana u rokovima iz st. 3 i 4 ovog člana neparan, broj dana koji treba da se oduzme od 30 dana u skladu sa tim stavovima jednak je polovini sljedećeg najnižeg parnog broja.

(6) Ako se rokovi za odloženo plaćanje iz st. 3 i 4 ovog člana odnose na nedelje, carinski organ može da odobri da se iznos uvoznih ili izvoznih dažbina za koji je plaćanje odloženo, plaća najkasnije u petak četvrte nedelje nakon date nedelje.

(7) Ako se rokovi za odloženo plaćanje odnose na mjesece, carinski organ može da odobri da se iznos uvoznih ili izvoznih dažbina za koji je plaćanje odloženo, plati do 16-og dana u mjesecu nakon konkretnog mjeseca.

**Olakšice u vezi sa plaćanjem**

**Član 84**

(1) Carinski organ, ako je položeno obezbjeđenje, može dužniku, osim odloženog plaćanja, odobriti i druge olakšice u vezi sa plaćanjem.

(2) Ako se odobre olakšice u skladu sa odredbom stava 1 ovog člana, na iznos uvoznih ili izvoznih dažbina biće obračunata zatezna kamata na iznos duga u skladu sa zakonom kojim je uređen poreski postupak.

(3) Carinski organ može odustati od zahtjeva za polaganje obezbjeđenja ili naplate kamate ako je utvrđeno, na osnovu dokumentovane procjene situacije dužnika, da bi mu to stvorilo ozbiljne privredne ili socijalne teškoće.

(4) Carinski organ ne naplaćuje kamatu ako je iznos za naplatu manji od 10 eura.

**Prinudna naplata**

**Član 85**

(1) Ako iznos uvoznih ili izvoznih dažbina koji treba platiti nije plaćen u propisanom roku, carinski organ preduzima, radi naplate tog iznosa, sva sredstva koja su mu dostupna u skladu sa zakonom.

(2) Carinski dug se ne može naplatiti po isteku roka od tri godine od dana njegovog nastanka.

**Zatezna kamata**

**Član 86**

(1) Zatezna kamata se zaračunava na iznos uvoznih ili izvoznih dažbina od dana isteka propisanog roka do dana plaćanja.

(2) Obračun kamate iz stava 1 ovog člana, vrši se u skladu sa zakonom kojim je uređen poreski postupak.

(3) Ako carinski dug nastaje na osnovu čl. 56 ili 59 ovog zakona, ili ako obavještenje o carinskom dugu proizilazi iz naknadne kontrole, zatezna kamata se naplaćuje na iznos uvoznih ili izvoznih dažbina, od dana kada je carinski dug nastao do dana obaveštavanja o dugu.

(4) Carinski organ može da odustane od naplate zatezne kamate ako se utvrdi, na osnovu dokumentovane procjene situacije dužnika, da bi ta naplata izazvala ozbiljne privredne ili socijalne teškoće.

(5) Carinski organ ne naplaćuje zateznu kamatu ako je iznos za naplatu manji od 10 eura.

Odjeljak 3

POVRAĆAJ I OTPUST CARINSKOG DUGA

**Opšte odredbe**

**Član 87**

(1) Iznos uvoznih ili izvoznih dažbina se vraća ili otpušta na osnovu:

1) prekomjerno obračunatog iznosa uvoznih ili izvoznih dažbina;

2) robe sa nedostacima ili robe koja nije u skladu sa uslovima ugovora;

3) greške nadležnih organa;

4) pravičnosti.

(2) Ako je iznos uvoznih ili izvoznih dažbina plaćen, a odgovarajuća deklaracija poništena u skladu sa članom 128 ovog zakona, taj se iznos vraća.

(3) Carinski organ vraća ili otpušta iznos uvoznih ili izvoznih dažbina iz stava 1 ovog člana ako je on 10 eura ili veći, osim ako lice zahtijeva povraćaj ili otpust manjeg iznosa.

(4) Ako carinski organ sam utvrdi, u rokovima iz člana 92 st. 1 i 2 ovog zakona, da iznos uvoznih ili izvoznih dažbina može da se vrati ili otpusti u skladu sa odredbama čl. 88, 90 ili 91 ovog zakona, iznos se vraća ili otpušta po službenoj dužnosti.

(5) Povraćaj ili otpust se ne odobrava kada je situacija koja je dovela do obavještavanja o carinskom dugu rezultat prevare od strane dužnika.

(6) Na iznos povraćaja se ne plaća kamata od strane carinskog organa.

(7) Kamata se plaća ako se odluka kojom se odobrava povraćaj ne sprovede u roku od tri mjeseca od dana kada je ta odluka donesena, osim ako su razlozi za nepoštovanje roka bili van kontrole carinskog organa.

(8) U slučajevima iz stava 7 ovog člana, plaća se kamata od dana isteka roka od tri mjeseca do dana povraćaja. Stopa kamate se utvrđuje u skladu sa članom 84 ovog zakona.

(9) Ako je carinski organ odobrio povraćaj ili otpust greškom, prvobitni carinski dug se ponovo uspostavlja ako nije zastareo u skladu sa članom 77 ovog zakona.

(10) U slučajevima iz stava 9 ovog člana, kamata koja je plaćena u skladu sa stavom 7 ovog člana vraća se carinskom organu.

(11) Vlada propisuje bliži postupak za povraćaj i otpust carinskog duga u skladu sa odredbom ovog člana.

**Prekomjerno obračunati iznosi uvoznih ili izvoznih dažbina**

**Član 88**

(1) Iznos uvoznih ili izvoznih dažbina vraća se ili otpušta ako iznos carinskog duga o kome je dužnik prvobitno obaviješten prelazi iznos koji treba platiti, ili je dužnik o carinskom dugu bio obaviješten u suprotnosti sa članom 76 stav 2 tač. 3) ili 4) ovog zakona.

(2) Ako se zahtjev za povraćaj ili otpust zasniva na tome da je, u vrijeme prihvatanja deklaracije za stavljanje robe u slobodan promet, na robu primjenjivana smanjena stopa ili stopa uvozne dažbine nula u okviru primjene tarifnih kvota, tarifnog maksimuma ili neke druge preferencijalne carinske mjere, povraćaj ili otpust se odobrava ako je, u vrijeme podnošenja zahtjeva koji prate neophodna dokumenta, ispunjen neki od sljedećih uslova:

1) u slučaju tarifne kvote, njen ukupan obim nije iskorišćen;

2) u ostalim slučajevima, redovna stopa carine nije ponovo uvedena.

**Roba sa nedostacima ili roba koja nije u skladu sa uslovima ugovora**

**Član 89**

(1) Iznos uvoznih dažbina se vraća ili otpušta ako je obavještenje o carinskom dugu u vezi sa robom koju je uvoznik odbio zato što je, u vreme puštanja, roba bila sa nedostacima ili nije ispunjavala uslove ugovora na osnovu kojeg je uvezena.

(2) Smatra se da roba sa nedostacima obuhvata robu oštećenu prije puštanja.

(3) Povraćaj ili otpust se ne odobrava ako:

1) je roba, prije stavljanja u slobodan promet bila stavljena u poseban postupak radi ispitivanja, osim ako je utvrđeno da tokom takvog ispitivanja nije moglo normalno da se otkrije da roba ima nedostatke ili da ne ispunjava uslove ugovora;

2) su nedostaci robe uzeti u obzir prilikom utvrđivanja uslova ugovora, posebno cijene, prije nego što je roba stavljena u carinski postupak koji uključuje nastanak carinskog duga; ili

3) je podnosilac zahtjeva prodao robu nakon što je utvrdio da ima nedostatke ili da ne ispunjava uslove ugovora.

(4) Izuzetno od stava 3 ovog člana, povraćaj ili otpust se odobrava pod uslovom da roba nije upotrebljavana, osim ako je početna upotreba bila neophodna da bi se utvrdili nedostaci ili da ne ispunjava uslove ugovora i pod uslovom da je iznesena iz carinskog područja Crne Gore.

(5) Carinski organ, na zahtjev zainteresovanog lica, odobrava da se roba, umjesto da se iznese iz carinskog područja Crne Gore, stavi u postupak aktivnog oplemenjivanja, uključujući i uništavanje, ili u postupak spoljnog tranzita, postupak carinskog skladištenja ili postupak slobodne zone.

**Greška nadležnih organa**

**Član 90**

(1) Osim u slučajevima iz člana 87 stav 2. i čl. 88, 89 i 91 ovog zakona, iznos uvoznih ili izvoznih dažbina se vraća ili otpušta ako je, kao rezultat greške nadležnih organa, iznos carinskog duga o kom je prvobitno dato obavještenje bio niži od iznosa koji treba da se plati, pod uslovom da su sljedeći uslovi ispunjeni:

1) dužnik nije mogao opravdano da otkrije tu grešku; i

2) dužnik je djelovao u dobroj vjeri.

(2) Ako uslovi iz člana 88 stav 2 ovog zakona nisu ispunjeni, povraćaj ili otpust se odobrava ako smanjena stopa ili stopa dažbine nula nije primijenjena kao rezultat greške carinskog organa, iako je deklaracija za stavljanje robe u slobodan promet sadržavala sve podatke i pratili su je svi dokumenti neophodni za primjenu smanjene stope ili stope dažbine nula.

(3) Ako se preferencijalni tretman robe odobrava na osnovu sistema administrativne saradnje koja uključuje organe zemlje ili teritorije van carinske teritorije Crne Gore, izdavanje uvjerenja od strane tih organa, ako se dokaže kao netačno, predstavlja grešku koja opravdano nije mogla da se otkrije u smislu odredbe stava 1 tačka 1) ovog člana.

(4) Izdavanje netačnog uvjerenja iz stava 3 ovog člana, ne predstavlja grešku ako se uvjerenje zasniva na netačnom prikazu činjenica koje je pružio izvoznik, osim ako je očigledno da su organi koji izdaju uverenje bili svjesni ili je trebalo da budu svjesni da roba nije zadovoljavala uslove utvrđene za pravo na preferencijalni tretman.

(5) Smatra se da je dužnik postupao u dobroj vjeri ako može da dokaže da je, u vrijeme trajanja određenog trgovinskog posla, obratio dužnu pažnju kako bi obezbijedio da svi uslovi za primjenu preferencijalnog tretmana budu ispunjeni.

(6) Dužnik ne može da se poziva na dobru vjeru ako je u službenom listu objavljeno obavještenje o postojanju osnove za sumnju u vezi sa pravilnom primjenom preferencijalnih aranžmana zemlje ili teritorije korisnice.

**Pravičnost**

**Član 91**

(1) Osim u slučajevima iz člana 87 stav 2. i čl. 88, 89. i 90 ovog zakona, iznos uvoznih ili izvoznih dažbina se vraća ili otpušta radi pravičnosti ako carinski dug nastaje pod posebnim okolnostima u kojima se dužniku ne mogu pripisati prevara ili gruba nepažnja.

(2) Vlada može da propiše slučajeve u kojima postoje posebne okolnosti iz stava 1 ovog člana, odnosno slučajeve u kojima je jasno da je dužnik u izuzetnoj situaciji u poređenju sa drugim subjektima koji se bave istim poslom, i da, u odsustvu takvih okolnosti, ne bi bio u nepovoljnom položaju usljed naplate iznosa uvoznih ili izvoznih dažbina.

**Postupak povraćaja i otpusta**

**Član 92**

(1) Zahtjev za povraćaj ili otpust u skladu sa odredbom člana 87 ovog zakona podnosi se carinskom organu u sljedećim rokovima:

1) u slučaju prekomjerno obračunatih iznosa uvoznih ili izvoznih dažbina, greške nadležnih organa ili radi pravičnosti, u roku od tri godine od dana obavještavanja o carinskom dugu;

2) u slučaju robe sa nedostacima ili robe koja nije u skladu sa uslovima ugovora, u roku od jedne godine od dana obavještavanja o carinskom dugu;

3) u slučaju poništavanja deklaracije, tokom roka koji je preciziran u odredbama koje se odnose na poništavanje.

(2) Rok iz stava 1 tač. 1) i 2) ovog člana produžava se ako podnosilac zahtjeva pruži dokaz da je bio spriječen da podnese zahtjev u propisanom roku kao rezultat nepredviđenih okolnosti ili više sile.

(3) Ako carinski organ nije u mogućnosti da, na osnovu navedenih razloga, odobri povraćaj ili otpust iznosa uvoznih ili izvoznih dažbina, carinski organ po službenoj dužnosti cijeni sve ostale osnove za povraćaj ili otpust iz člana 87 ovog zakona.

(4) Ako je uložena žalba na obavještenje o carinskom dugu u skladu sa odredbom člana 24 ovog zakona, rok iz stava 1 ovog člana se prekida od dana ulaganja žalbe, dok traje žalbeni postupak.

Glava IV

GAŠENJE CARINSKOG DUGA

**Gašenje**

**Član 93**

(1) Ne isključujući primjenu odredbe koje se odnose na nenaplaćivanje iznosa uvoznih ili izvoznih dažbina koji odgovara carinskom dugu u slučaju sudski utvrđene nesolventnosti dužnika, carinski dug pri uvozu ili izvozu gasi se:

1) ako dužnik više ne može da se obavijesti o carinskom dugu, u skladu sa odredbom člana 77 ovog zakona;

2) plaćanjem iznosa uvoznih ili izvoznih dažbina;

3) otpustom iznosa uvoznih ili izvoznih dažbina u skladu sa stavom 5 ovog člana;

4) ako je poništena deklaracija za robu deklarisanu za carinski postupak za koji nastaje obaveza plaćanja uvoznih ili izvoznih dažbina;

5) ako je roba koja podliježe plaćanju uvoznih ili izvoznih dažbina oduzeta, ili zadržana i istovremeno ili naknadno oduzeta;

6) ako je roba koja podleže plaćanju uvoznih ili izvoznih dažbina uništena pod carinskim nadzorom ili ustupljena državi;

7) ako je nestanak robe ili neispunjenje obaveza koje proističu iz carinskih propisa posljedica potpunog uništenja ili nepovratnog gubitka robe zbog stvarne prirode robe ili nepredvidivih okolnosti ili više sile, ili kao posljedica naloga carinskog organa. Roba se smatra nepovratno izgubljenom kada je neupotrebljiva za bilo koje lice;

8) ako je carinski dug nastao u skladu sa odredbama čl. 56 ili 59 ovog zakona i ako su sljedeći uslovi ispunjeni:

a) da propust koji je doveo do nastanka carinskog duga nije imao značajan uticaj na pravilno sprovođenje konkretnog carinskog postupka i nije predstavljao pokušaj prevare,

b) da su sve formalnosti neophodne za regulisanje statusa robe naknadno sprovedene;

9) ako je roba stavljena u slobodan promet bez plaćanja dažbina, ili sa smanjenom stopom uvozne dažbine na osnovu njene upotrebe u posebne svrhe, izvezena sa dozvolom carinskog organa;

10) ako je nastao u skladu sa članom 55 ovog zakona i ako su poništene formalnosti koje su sprovedene kako bi omogućile odobrenje preferencijalnog tarifnog tretmana iz tog člana;

11) ako je carinski dug nastao u skladu sa članom 56 ovog zakona a carinskom organu je pružen zadovoljavajući dokaz da roba nije upotrebljavana ili korišćena i da je iznijeta iz carinskog područja Crne Gore.

(2) U slučajevima iz stava 1 tačka 5) ovog člana, carinski dug se, za svrhu kazni primjenljivih na carinske prekršaje, ne smatra ugašenim ako uvozne ili izvozne dažbine ili postojanje carinskog duga predstavljaju osnov za određivanje kazne.

(3) Ako je, u skladu sa odredbom stava 1 tačka 7) ovog člana, carinski dug ugašen za robu stavljenu u slobodan promet bez plaćanja dažbina ili sa smanjenom stopom uvozne dažbine zbog njene upotrebe u posebne svrhe, ostaci ili otpaci koji su rezultat uništavanja robe i koji nemaju vrijednost ili imaju malu ekonomsku vrijednost i ne mogu se upotrebljavati bez dalje prerade, smatraju se stranom robom.

(4) Ako lice ne uspije da dokaže da je stvarni gubitak veći od onog koji je obračunat primjenom uobičajenih standarda za tu robu, primjenjuju se pravila koja se odnose na uobičajene standarde za nepovratni gubitak robe zbog njene prirode.

(5) Ako je nekoliko lica odgovorno za plaćanje iznosa uvoznih ili izvoznih dažbina koji odgovara carinskom dugu i ako je odobren otpust, carinski dug se gasi samo za lice ili lica kojima je otpust odobren.

(6) U slučaju iz stava 1 tačka 11) ovog člana, carinski dug se ne gasi za lice ili lica koja su pokušala prevaru.

(7) Ako je carinski dug nastao u skladu sa odredbom člana 56 ovog zakona, on se gasi za lice čije ponašanje nije uključivalo bilo kakav pokušaj prevare i koje je doprinijelo borbi protiv prevare.

(8) Vlada propisuje slučajeve iz stava 1 tačka 8) podtačka a) ovog člana, u kojima se smatra da propusti ne utiču značajno na pravilno sprovođenje konkretnog carinskog postupka.

**Primjena kazni**

**Član 94**

Gašenjem carinskog duga na osnovu člana 93 stav 1 tačka 8) ovog zakona, ne isključuje se primjena kazne za nepostupanje u skladu sa carinskim propisima.

**Dio četvrti**

**UNOŠENJE ROBE U CARINSKO PODRUČJE**

Glava I

ULAZNA SAŽETA DEKLARACIJA

**Podnošenje ulazne sažete deklaracije**

**Član 95**

(1) Roba koja se unosi u carinsko područje Crne Gore mora biti obuhvaćena ulaznom sažetom deklaracijom.

(2) Izuzetno od stava 1 ovog člana, ulazna sažeta deklaracija ne podnosi se:

1) za prevozna sredstva i robu koja se njima prenosi, a koja samo prolaze kroz teritorijalne vode ili vazdušni prostor Crne Gore bez zaustavljanja na tom prostoru; i

2) u drugim slučajevima, ako je to opravdano s obzirom na vrstu robe ili saobraćaja ili ako se to zahtijeva međunarodnim sporazumima.

(3) Ulazna sažeta deklaracija podnosi se carinskoj ispostavi prvog ulaska u određenom roku, prije nego što se roba unese u carinsko područje Crne Gore.

(4) Carinski organ može dozvoliti da se ulazna sažeta deklaracija podnese drugoj carinskoj ispostavi, pod uslovom da ta carinska ispostava odmah elektronskim putem proslijedi ili učini dostupnim neophodne podatke carinskoj ispostavi prvog ulaska.

(5) Ulaznu sažetu deklaraciju podnosi prevoznik, a može podnijeti i jedno od sljedećih lica:

1) uvoznik ili primalac robe ili drugo lice u čije ime ili za čiji račun prevoznik djeluje;

2) lice koje može podnijeti robu ili da organizuje da ona bude podnešena ulaznoj carinskoj ispostavi.

(6) Ulazna sažeta deklaracija sadrži podatke neophodne za analizu rizika za potrebe sigurnosti i bezbjednosti.

(7) U posebnim slučajevima koje propiše Vlada, ako se podaci iz stava 6 ovog člana ne mogu dobiti od lica iz stava 5 ovog člana, oni se mogu zahtijevati od drugih lica koja imaju te podatke i odgovarajuća prava da ih pruže.

(8) Carinski organ može prihvatiti da se komercijalni, lučki i transportni informacioni sistemi koriste za podnošenje ulazne sažete deklaracije, pod uslovom da ti sistemi sadrže neophodne podatke za tu deklaraciju i da su ti podaci dostupni tokom određenog perioda, prije nego što se roba unese u carinsko područje Crne Gore.

(9) Carinski organ može prihvatiti da umjesto ulazne sažete deklaracije privredni subjekt podnese obavještenje i omogući pristup podacima neophodnim za ulaznu sažetu deklaraciju u svom računarskom sistemu.

(10) Vlada propisuje:

1) slučajeve u kojima se može odustati od zahtjeva za podnošenje ulazne sažete deklaracije, u skladu sa članom stavom 2. tačka 2) ovog člana;

2) rok u kom treba da se podnese ulazna sažeta deklaracija prije nego što se roba unese u carinsko područje Crne Gore, uzimajući u obzir vrstu robe ili saobraćaja, u skladu sa odredbom st. 3, 4 i 8 ovog člana;

3) način podnošenja ulazne sažete deklaracije;

4) način podnošenja i pružanja podataka iz ulazne sažete deklaracije od strane drugih lica iz stava 7 ovog člana;

**Analiza rizika**

**Član 96**

(1) Carinska ispostava iz člana 95 st. 3 i 4 ovog zakona će, u određenom roku, obezbijediti sprovođenje analize rizika, prije svega za potrebe sigurnosti i bezbijednosti, na osnovu ulazne sažete deklaracije iz člana 95 stav 1 ovog zakona ili podataka iz člana 95 stav 9 ovog zakona i preduzeće neophodne mjere na osnovu rezultata analize rizika.

(2) Vlada propisuje rok u kom analiza rizika treba da bude sprovedena i neophodne mjere koje treba preduzeti, u skladu sa stavom 1 ovog člana.

**Izmjena i poništavanje ulazne sažete deklaracije**

**Član 97**

(1) Deklarantu se može, na njegov zahtjev, dozvoliti da izmijeni jedan ili više podataka iz ulazne sažete deklaracije nakon njenog podnošenja.

(2) Izmjena iz stava 1 ovog člana nije moguća nakon što je:

1) carinski organ obavijestio lice koje je podnijelo ulaznu sažetu deklaraciju da namjerava da pregleda robu;

2) carinski organ utvrdio da su podaci iz ulazne sažete deklaracije netačni;

3) roba već podnijeta carinskom organu.

(3) Ako roba za koju je podnijeta ulazna sažeta deklaracija nije unijeta u carinsko područje Crne Gore, carinski organ će poništiti tu deklaraciju u sljedećim slučajevima:

1) na zahtjev deklaranta;

2) nakon 200 dana od podnošenja te deklaracije.

Vlada propisuje :1) uslove za izmjenu i način izmjene ulazne sažete deklaracije, u skladu sa odredbom st. 1 i 2 ovog člana ; i

2) uslove za poništavanje i način poništavanja ulazne sažete deklaracije u skladu sa odredbom stava 3 ovog člana, imajući u vidu pravilno postupanje s robom pri ulasku.

**Deklaracija podnijeta umjesto ulazne sažete deklaracije**

**Član 98**

(1) Carinska ispostava iz člana 95 st. 3 i 4 ovog zakona može odustati od zahtjeva za podnošenje ulazne sažete deklaracije za robu za koju je, prije isteka roka za podnošenje te deklaracije, podnijeta deklaracija. U tom slučaju, deklaracija mora da sadrži najmanje podatke neophodne za ulaznu sažetu deklaraciju. Dok deklaracija ne bude prihvaćena u skladu sa odredbom člana 126 ovog zakona, ona ima status ulazne sažete deklaracije.

(2) Carinska ispostava iz člana 95 st. 3 i 4 ovog zakona može odustati od zahtjeva za podnošenje ulazne sažete deklaracije za robu za koju je, prije isteka roka za podnošenje te deklaracije, podnijeta deklaracija za privremeni smještaj. Ta deklaracija mora da sadrži najmanje podatke neophodne za ulaznu sažetu deklaraciju. Dok se deklarisana roba ne podnese carinskom organu u skladu sa odredbom člana 104 ovog zakona, deklaracija za privremeni smještaj ima status ulazne sažete deklaracije.

Glava II

DOLAZAK ROBE

Odjeljak 1

ULAZAK ROBE NA CARINSKO PODRUČJE CRNE GORE

**Obavještenje o dolasku plovila za plovidbu morem ili vazduhoplova**

**Član 99**

(1) Prevoznik plovila za plovidbu morem ili vazduhoplova koji ulazi u carinsko područje Crne Gore dužan je o dolasku obavijestiti carinarnicu prvog ulaska po dolasku prevoznog sredstva.

(2) Ako je informacija o dolasku plovila za plovidbu morem ili vazduhoplova dostupna carinskom organu, on može odustati od obavještenja iz stava 1 ovog člana.

(3) Carinski organ može prihvatiti da se sistemi luka ili aerodroma ili drugi dostupni načini informisanja upotrebljavaju za obavještavanje o dolasku prevoznih sredstava.

(4) Vlada propisuje način i postupak obavještenja o dolasku vazduhoplova, odnosno broda iz stava 1 ovog člana,

**Carinski nadzor**

**Član 100**

(1) Roba koja se unosi u carinsko područje Crne Gore stavlja se pod carinski nadzor od momenta njenog unosa i može biti predmet carinske kontrole. Prema potrebi, određena roba može da podliježe zabranama i ograničenjima koja su opravdana na osnovu, između ostalog, javnog morala, javnog poretka ili javne bezbijednosti, zaštite zdravlja i života ljudi, životinja ili biljaka, zaštite životne sredine, zaštite nacionalnih dobara koja imaju umjetničku, istorijsku ili arheološku vrijednost i zaštite industrijske svojine ili prava komercijalne svojine, kontrole prekursora za droge, zabranama i ograničenjima koja se odnose na robu kojom se povrjeđuju određena prava intelektualne svojine i na gotovinu, kao i na osnovu sprovođenja mjera za očuvanje i upravljanje ribarstvom i mjera trgovinske politike.

(2) Roba iz stava 1 ovog člana ostaje pod carinskim nadzorom koliko je neophodno da bi se utvrdio njen carinski status i ne izuzima se ispod carinskog nadzora bez dozvole carinskog organa.

(3) Ne isključujući primjenu odredbe člana 177 ovog zakona, domaća roba ne podliježe carinskom nadzoru kada se utvrdi njen carinski status.

(4) Strana roba ostaje pod carinskim nadzorom dok se njen carinski status ne promijeni, ili se ne iznese sa carinskog područja Crne Gore ili uništi.

(5) Držalac robe pod carinskim nadzorom može, uz dozvolu carinskog organa, u bilo kom trenutku pregledati robu ili uzeti uzorke, naročito kako bi odredio njeno tarifno svrstavanje, carinsku vrijednost ili carinski status.

**Prevoz robe na odgovarajuće mjesto**

**Član 101**

(1) Lice koje unosi robu u carinsko područje Crne Gore dužno je da robu preveze bez odlaganja, putem koji je odredio carinski organ i u skladu sa njegovim uputstvima, do carinarnice koju je odredio carinski organ ili do bilo kog drugog mjesta koje je odredio ili odobrio taj organ ili u slobodnu zonu.

(2) Roba se unosi u slobodnu zonu direktno, bilo vodenim ili vazdušnim putem ili, ako se unosi preko kopna, bez prolaska kroz drugi dio carinskog područja Crne Gore, ako se slobodna zona graniči sa kopnenom granicom između Crne Gore i druge države.

(3) Lice koje preuzme odgovornost za prevoz robe nakon što je unijeta u carinsko područje Crne Gore postaje odgovorno za ispunjavanje obaveza iz st. 1 i 2 ovog člana.

(4) Roba koja, i pored toga što je još uvijek van carinskog područja Crne Gore, može biti predmet carinske kontrole, u skladu sa sporazumom zaključenim sa drugom državom ili teritorijom van carinskog područja Crne Gore, tretira se na isti način kao roba unijeta u carinsko područje Crne Gore.

(5) Odredbe st. 1 i 2 ovog člana ne isključuju primjenu posebnih pravila koja se odnose na robu koja se prevozi unutar pograničnih područja ili cjevovodima i žicama, kao i na saobraćaj od neznatnog ekonomskog značaja kao što su pisma, razglednice i štampani materijal i njihovi elektronski ekvivalenti koji se čuvaju na drugim medijima ili koja se odnose na robu koju nose putnici, pod uslovom da mogućnosti carinskog nadzora i carinske kontrole time nisu ugrožene.

(6) Odredba stava 1 ovog člana se ne primjenjuje na prevozna sredstva i robu koja se njima prenosi, koja samo prolaze kroz teritorijalne vode ili vazdušni prostor Crne Gore bez zaustavljanja unutar tog prostora.

(7) Vlada propisuje način prevoza robe iz stava 5 ovog člana.

**Roba koja je privremeno napustila carinsko područje Crne Gore vazdušnim ili vodenim putem**

**Član 102**

(1) Odredbe čl. 95-98 i člana 99 ovog zakona ne primjenjuju se u slučajevima kada se strana roba unosi u carinsko područje Crne Gore, nakon što je privremeno napustila to područje vazdušnim ili vodenim putem i ako je taj prevoz obavljen direktnim putem bez zaustavljanja van carinskog područja.

(2) Odredbe čl. 95-98 i člana 99 ovog zakona ne primjenjuju se u slučajevima kada se domaća roba, čiji carinski status treba dokazati u skladu sa odredbom člana 114 stav 2 ovog zakona, unosi u carinsko područje nakon što je privremeno napustila to područje vazdušnim ili vodenim putem i ako je taj prevoz obavljen direktnim putem bez zaustavljanja van carinskog područja.

(3) Odredbe čl. 95-98, 99, 104 i 105 ovog zakona ne primjenjuju se u slučajevima kada se domaća roba, koja se premješta bez promjene njenog carinskog statusa u skladu sa odredbom člana 116 stav 2 ovog zakona, unosi u carinsko područje nakon što je privremeno napustila to područje vazdušnim ili vodenim putem i ako je taj prevoz obavljen direktnim putem bez zaustavljanja van carinskog područja.

**Prevoz pod posebnim okolnostima**

**Član 103**

(1) Ako zbog nepredviđenih okolnosti ili više sile, obaveze propisane u članu 101 stav 1 ovog zakona ne mogu da budu ispunjene, lice koje je dužno da ispuni te obaveze ili drugo lice koje djeluje za njegov račun, dužno je da bez odlaganja obavijesti nadležni carinski organ o takvim okolnostima. Ako nepredviđene okolnosti ili viša sila ne prouzrokuju potpuni gubitak robe, carinski organ mora biti obaviješten o tačnom mjestu gdje se roba nalazi.

(2) Ako je zbog nepredviđenih okolnosti ili više sile brod, odnosno vazduhoplov iz člana 101 stav 6 ovog zakona prinuđen da privremeno uplovi, odnosno da se prizemlji u carinsko područje Crne Gore, a da pri tome nije moguće ispuniti obaveze iz člana 101 stav 1 ovog zakona, zapovjednik broda, odnosno vazduhoplova ili lice koje postupa umjesto njega, dužno je da o tome bez odlaganja obavijesti carinski organ.

(3) Carinski organ određuje mjere koje treba preduzeti kako bi se omogućio carinski nadzor nad robom iz stava 1 ovog člana ili nad vazduhoplovom, odnosno brodom i robom na njemu pod okolnostima preciziranim u stavu 2 ovog člana i kako bi se osiguralo, po potrebi, da se ona naknadno preveze do carinarnice ili drugog mjesta koje odredi ili odobri taj organ.

Odjeljak 2

PODNOŠENJE, ISTOVAR I PREGLED ROBE

**Podnošenje robe carinarnici**

**Član 104**

(1) Robu koja se unosi u carinsko područje Crne Gore, odmah po njenom dolasku, određenoj carinarnici ili na bilo koje drugo mjesto koje je odredio ili odobrio carinski organ ili u slobodnu zonu, podnosi:

1) lice koje je unijelo robu u carinsko područje Crne Gore;

2) lice u čije ime ili za čiji račun lice koje je unijelo robu u carinsko područje Crne Gore djeluje;

3) lice koje je preuzelo odgovornost za prevoz robe nakon što je unijeta u carinsko područje Crne Gore.

(2) Roba koja je unijeta u carinsko područje Crne Gore morem ili vazdušnim putem i koja ostaje u prevoznom sredstvu, podnosi se carinarnici samo u luci ili na aerodromu gdje je istovarena ili pretovarena. Roba unijeta u carinsko područje Crne Gore, koja je istovarena i ponovo utovarena na isto prevozno sredstvo tokom putovanja, kako bi se omogućio istovar ili utovar druge robe, ne podnosi se carinarnici u toj luci ili na tom aerodromu.

(3) Podnošenje robe može izvršiti i jedno od sljedećih lica:

1) lice koje odmah stavlja robu u carinski postupak;

2) nosilac odobrenja za upravljanje prostorima za smještaj ili lice koje sprovodi aktivnost u slobodnoj zoni.

(4) Lice koje podnosi robu poziva se na ulaznu sažetu deklaraciju ili, u slučajevima iz člana 98 ovog zakona, na deklaraciju ili deklaraciju za privremeni smještaj koja je podnijeta za robu, osim ako se odustalo od obaveze podnošenja ulazne sažete deklaracije.

(5) Ako za stranu robu koja je podnijeta carinarnici nije podnijeta ulazna sažeta deklaracija, osim ako se odustalo od obaveze podnošenja te deklaracije, jedno od lica iz člana 95 stav 5 ovog zakona će odmah, ne isključujući primjenu odredbe člana 95 stav 7 ovog zakona, podnijeti tu deklaraciju ili, umjesto nje, deklaraciju ili deklaraciju za privremeni smještaj.

(6) Stav 1 ovog člana ne isključuje primjenu posebnih pravila koja se odnose na robu koja se prevozi unutar pograničnih područja ili cjevovodima i žicama kao i na saobraćaj od neznatnog ekonomskog značaja kao što su pisma, razglednice i štampani materijal i njihovi elektronski ekvivalenti koji se čuvaju na drugim medijima ili koja se odnose na robu koju nose putnici, pod uslovom da mogućnosti carinskog nadzora i carinske kontrole time nisu ugrožene.

(7) Podnešena roba ne smije se uklanjati sa mjesta na kome je bila podnešena bez dozvole carinskog organa.

(8) Vlada propisuje uslove za odobravanje drugih mjesta za podnošenje robe iz stava 1 ovog člana, kao i bliži način podnošenja robe iz ovog člana.

**Istovar i pregled robe**

**Član 105**

(1) Roba se može istovariti iz ili pretovariti sa prevoznog sredstva na kom se nalazi samo na osnovu odobrenja carinskog organa, na mjestu koje odredi ili odobri taj organ.

(2) Odobrenje iz stava 1 ovog člana ne zahtijeva se u slučaju neposredne opasnosti zbog koje je potreban hitan istovar sve robe ili dijela robe. U tom slučaju, carinski organ mora biti obaviješten o tome bez odlaganja.

(3) Carinski organ može, u bilo kom trenutku, zahtijevati da se roba istovari i raspakuje radi pregleda, uzimanja uzoraka ili pregleda prevoznih sredstava kojima se prevozi.

**Roba koja se kreće u postupku tranzita**

**Član 106**

(1) Odredbe člana 101 st 2-6, čl. 104 i 105 i čl. 107-112 ovog zakona ne primjenjuju se ako je roba koja je već u postupku tranzita unijeta u carinsko područje Crne Gore.

(2) Odredbe člana 105 i čl. 107-112 ovog zakona primjenjuju se na stranu robu koja se kreće u postupku tranzita, nakon što je ta roba podnešena odredišnoj carinarnici u carinskom području Crne Gore, u skladu sa pravilima koja uređuju postupak tranzita.

Odjeljak 3

PRIVREMENI SMJEŠTAJ ROBE

**Roba u privremenom smještaju**

**Član 107**

Strana roba je u privremenom smještaju od trenutka njenog podnošenja carinarnici.

**Deklaracija za privremeni smještaj**

**Član 108**

(1) Strana roba podnešena carinarnici mora biti obuhvaćena deklaracijom za privremeni smještaj, koja sadrži sve podatke neophodne za primjenu odredaba koje se odnose na privremeni smještaj.

(2) Isprave koje se odnose na robu u privremenom smještaju podnose se carinskom organu ako je to propisano ili ako je neophodno za carinsku kontrolu.

(3) Deklaraciju za privremeni smještaj podnosi jedno od lica iz člana 104 st 1 ili 3 ovog zakona, najkasnije prilikom podnošenja robe carinarnici.

(4) Deklaracija za privremeni smještaj, osim ako se odustalo od obaveze podnošenja ulazne sažete deklaracije, uključuje pozivanje na sve ulazne sažete deklaracije podnijete za robu koja je podnešena carinarnici, osim ako je ona već bila u privremenom smještaju ili je stavljena u carinski postupak i nije napustila carinsko područje Crne Gore.

(5) Carinski organ može prihvatiti da deklaracija za privremeni smještaj bude:

1) pozivanje na bilo koju ulaznu sažetu deklaraciju podnijetu za datu robu, dopunjenu podacima iz deklaracije za privremeni smještaj;

2) manifest ili drugi transportni dokument, pod uslovom da sadrži podatke iz deklaracije za privremeni smještaj, uključujući pozivanje na bilo koju ulaznu sažetu deklaraciju za tu robu.

(6) Carinski organ može prihvatiti da se komercijalni, lučki ili transportni informacioni sistemi koriste za podnošenje deklaracije za privremeni smještaj, ako sadrže neophodne podatke za tu deklaraciju i ako su ti podaci dostupni u skladu sa stavom 3 ovog člana.

(7) Odredbe čl. 133-137ovog zakona primjenjuju se na deklaraciju za privremeni smještaj.

(8) Deklaracija za privremeni smještaj može se koristiti i za:

1) obavještenje o dolasku vazduhoplova iz člana 99 ovog zakona; ili

2) podnošenje robe carinarnici iz člana 104 ovog zakona, ako ispunjava uslove utvrđene tim odredbama.

(9) Deklaracija za privremeni smještaj se neće zahtijevati ako je, najkasnije u vrijeme podnošenja robe carinarnici, carinski status robe kao domaće robe, utvrđen u skladu sa odredbama čl. 114-116 ovog zakona.

(10) Deklaraciju za privremeni smještaj čuva carinski organ ili im je ona dostupna, radi provjere da li je roba na koju se deklaracija odnosi naknadno stavljena u carinski postupak ili ponovo izvezena u skladu sa članom 112 ovog zakona.

(11) Ako se strana roba koja je u postupku tranzita podnese odredišnoj carinarnici unutar carinskog područja Crne Gore, podaci o tom tranzitu smatraju se deklaracijom za privremeni smještaj, pod uslovom da ispunjavaju zahtjeve za svrhe za koje se podnosi deklaracija za privremeni smještaj. Držalac robe može podnijeti deklaraciju za privremeni smještaj posle završetka postupka tranzita.

(12) Vlada propisujenačin podnošenja deklaracije za privremeni smještaj iz ovog člana.

**Izmjena i poništavanje deklaracije za privremeni smještaj**

**Član 109**

(1) Deklarantu se može, na njegov zahtjev, odobriti da izmijeni jedan ili više podataka iz deklaracije za privremeni smještaj nakon njenog podnošenja. Izmjene deklaracije se ne mogu odnositi na drugu robu, osim one koju je prvobitno obuhvatala.

(2) Izmjena iz stava 1 ovog člana nije moguća nakon što je:

1) carinski organ obavijestio lice koje je podnijelo deklaraciju da namjerava da pregleda robu;

2) carinski organ utvrdio da su podaci iz deklaracije netačni.

(3) Ako roba, za koju je podnijeta deklaracija za privremeni smještaj, nije podnešena carinarnici, carinski organ će poništiti tu deklaraciju u bilo kom od sljedećih slučajeva:

1) na zahtjev deklaranta;

2) nakon 30 dana od dana podnošenja deklaracije.

(4) Vlada propisuje :

1) način izmjene deklaracije za privremeni smještaj, u skladu sa st. 1 i 2 ovog člana;

2) način poništavanja deklaracije za privremeni smještaj, u skladu sa stavom 3 ovog člana.

**Uslovi i odgovornost za privremeni smještaj robe**

**Član 110**

(1) Roba u privremenom smještaju može biti smještena samo u prostor za privremeni smještaj u skladu sa članom 111 ovog zakona ili, ako je opravdano, na drugim mjestima koja je odredio ili odobrio carinski organ.

(2) Ne isključujući primjenu odredbe člana 100 stav 5 ovog zakona, roba u privremenom smještaju može biti predmet samo onih oblika postupanja kojima bi se ona očuvala u nepromijenjenom stanju, bez mijenjanja njenog izgleda ili tehničkih karakteristika.

(3) Nosilac odobrenja iz člana 111 ovog zakona ili lice koje smješta robu, u slučajevima u kojima se roba smješta na drugim mjestima koje je odredio ili odobrio carinski organ, odgovoran je za:

1) osiguravanje da se roba u privremenom smještaju ne izuzima ispod carinskog nadzora;

2) ispunjavanje obaveza koje proizlaze iz stavljanja robe u privremeni smještaj.

(4) Ako, iz bilo kog razloga, roba ne može da se zadrži u privremenom smještaju, carinski organ bez odlaganja preduzima sve neophodne mjere, u skladu sa odredbama čl. 140, 141 i 142ovog zakona, kako bi razriješio situaciju u kojoj se roba nalazi.

(5) Vlada propisuje uslove za odobravanje drugih mjesta za privremeni smještaj robe iz stava 1 ovog člana.

**Odobrenje za upravljanje prostorima za privremeni smještaj**

**Član 111**

(1) Za upravljanje prostorom za privremeni smještaj neophodno je odobrenje carinskog organa. Odobrenje se ne zahtijeva ako prostorom za privremeni smještaj upravlja carinski organ.

(2) Uslovi pod kojima se dozvoljava upravljanje prostorom za privremeni smještaj utvrđuju se odobrenjem.

(3) Odobrenje iz stava 1 ovog člana daje se licima koja ispunjavaju sljedeće uslove:

1) poslovno su nastanjeni na carinskom području Crne Gore;

2) pružaju potrebne dokaze o ispravnom vođenju poslova. Smatra se da ovlašćeni privredni subjekt za carinska pojednostavljenja ispunjava ovaj uslov, ako je upravljanje prostorom za privremeni smještaj uzeto u obzir u odobrenju iz člana 22 stav 3 tačka 1) ovog zakona;

3) podnesu obezbjeđenje u skladu sa članom 65 ovog zakona.

(4) Ako je podnijeto zajedničko obezbjeđenje, ispunjenje obaveza iz tog obezbjeđenja podliježe odgovarajućoj kontroli.

(5) Odobrenje iz stava 1 ovog člana daje se ako carinski organi mogu da vrše carinski nadzor, bez uvođenja administrativnih mjera koje bi bile nesrazmjerne ekonomskim potrebama.

(6) Nosilac odobrenja vodi odgovarajuću evidenciju na način odobren od strane carinskog organa.

(7) Evidencija sadrži informacije i podatke koji omogućavaju carinskom organu da nadzire upravljanje prostorom za privremeni smještaj, naročito u pogledu identifikovanja smještene robe, njenog carinskog statusa i kretanja.

(8) Smatra se da ovlašćeni privredni subjekt za carinska pojednostavljenja postupa u skladu sa obavezama iz st. 6 i 7 ovog člana, ako je njegova evidencija odgovarajuća za svrhe upravljanja privremenim smještajem.

(9) Carinski organ može odobriti nosiocu odobrenja da premješta robu koja je u privremenom smještaju, između različitih prostora za privremeni smještaj, pod uslovom da takvo kretanje robe ne povećava rizik od prevare, i to:

1) kada je takvo kretanje robe u nadležnosti jedne carinske ispostave;

2) kada je takvo kretanje robe obuhvaćeno samo jednim odobrenjem, koje je dato ovlašćenom privrednom subjektu za carinska pojednostavljenja; ili

3) u drugim slučajevima kretanja robe koje propiše Vlada.

(10) Carinski organ može, ako postoji ekonomska potreba i ako to neće nepovoljno uticati na carinski nadzor, odobriti smještaj domaće robe u prostor za privremeni smještaj. Ta roba se neće smatrati robom u privremenom smještaju.

(11) Vlada propisuje :

1) uslove za davanje odobrenja za upravljanje prostorom za privremeni smještaj, iz ovog člana;

2) bliže uslove za kretanje robe koja je u privremenom smještaju iz stava 9 ovog člana.

**Trajanje privremenog smještaja**

**Član 112**

Strana roba koja se nalazi u privremenom smještaju stavlja se u carinski postupak ili se ponovo izvozi u roku od 90 dana.

**Izbor carinskog postupka**

**Član 113**

Deklarant može da izabere, osim ako je drugačije predviđeno, u koji će carinski postupak staviti robu, u skladu sa uslovima za taj carinski postupak, nezavisno od prirode ili količine robe, zemlje porijekla, otpreme ili odredišta.

**Dio peti**

**OPŠTA PRAVILA O CARINSKOM STATUSU, STAVLJANJU ROBE U CARINSKI POSTUPAK, PROVJERI, PUŠTANJU I RASPOLAGANJU ROBOM**

Glava I

CARINSKI STATUS ROBE

**Carinski status domaće robe**

**Član 114**

(1) Smatra se da sva roba u carinskom području Crne Gore ima carinski status domaće robe, osim ako je utvrđeno da nije domaća roba.

(2) Izuzetno od stava 1 ovog člana, u posebnim slučajevima koje propiše Vlada, carinski status domaće robe se dokazuje.

(3) U posebnim slučajevima koje propiše Vlada, roba u potpunosti dobijena u carinskom području Crne Gore nema carinski status domaće robe ako je dobijena od robe u privremenom smještaju ili od robe koja je stavljena u postupak spoljnog tranzita, postupak skladištenja, postupak privremenog uvoza ili postupak aktivnog oplemenjivanja.

(4) Vlada propisuje uslove za pružanje i provjeru dokaza o carinskom statusu domaće robe, kao i uslove za olakšavanje dokazivanja carinskog statusa domaće robe.

**Gubitak carinskog statusa domaće robe**

**Član 115**

Domaća roba postaje strana roba ako je:

1) iznijeta sa carinskog područja Crne Gore, ako se ne primjenjuju pravila o unutrašnjem tranzitu;

2) stavljena u postupak spoljnog tranzita, postupak skladištenja ili postupak aktivnog oplemenjivanja, ako carinski propisi to dozvoljavaju;

3) stavljena u postupak upotrebe u posebne svrhe i/ili je naknadno ustupljena u korist države ili je uništena, a ostao je otpad;

4) deklaracija za stavljanje robe u slobodan promet poništena nakon puštanja robe.

**Domaća roba koja privremeno napušta carinsko područje Crne Gore**

**Član 116**

1. U slučajevima iz člana 158 stav 2 tač. 2) - 5) ovog zakona, roba zadržava carinski status domaće robe samo ako je taj status utvrđen pod određenim uslovima i u skladu sa carinskim propisima.

1. U posebnim slučajevima, domaća roba može, bez stavljanja u carinski postupak, da se kreće od jedne tačke do druge u carinskom području Crne Gore i privremeno van tog područja, bez promjene njenog carinskog statusa.

Glava II

STAVLJANJE ROBE U CARINSKI POSTUPAK

Odjeljak 1

OPŠTE ODREDBE

**Deklaracija za robu i carinski nadzor domaće robe**

**Član 117**

1. Sva roba za koju postoji namjera da se stavi u carinski postupak, osim u postupak slobodne zone, mora da bude obuhvaćena deklaracijom za taj carinski postupak.
2. U posebnim slučajevima, osim u slučajevima navedenim u članu 5 stav 3 ovog zakona, deklaracija se može podnijeti upotrebom drugih sredstava, a ne tehnikom elektronske obrade podataka.

1. Domaća roba deklarisana za izvoz, unutrašnji tranzit ili pasivno oplemenjivanje podliježe carinskom nadzoru od trenutka prihvatanja deklaracije iz stava 1 ovog člana do trenutka dok ne napusti carinsko područje Crne Gore, ne bude ustupljena državi ili uništena ili se deklaracija ne poništi.
2. Vlada propisuje slučajeve i način stavljanja robe u carinski postupak usmenim deklarisanjem ili drugim radnjama, u skladu sa stavom 2 ovog člana.

**Nadležna carinarnica**

**Član 118**

1. Nadležna carinarnica za stavljanje robe u carinski postupak jeste carinarnica odgovorna prema mjestu na kojem je roba podnešena, osim ako ovim zakonom nije drugačije propisano.
2. Vlada propisuje pravila za određivanje nadležnosti carinarnica, osim onih iz stava 1 ovog člana, uključujući ulaznih i izlaznih carinarnica.
3. Direktor Uprave carina može odrediti nadležnost pojedinih carinarnica za carinjenje određenih roba ili sprovođenje određenih postupaka nad robom.

Odjeljak 2

REDOVNE DEKLARACIJE

**Sadržaj redovne deklaracije**

**Član 119**

Redovna deklaracija sadrži sve podatke neophodne za primjenu odredaba koje uređuju carinski postupak za koji se roba deklariše.

**Prateća dokumenta**

**Član 120**

1. Prateća dokumenta neophodna za primjenu odredaba kojima se uređuje carinski postupak za koji se roba deklariše u posjedu su deklaranta i na raspolaganju carinskom organu u vrijeme kada se podnosi deklaracija.
2. Prateća dokumenta se dostavljaju carinskom organu ako je propisano ili ako su neophodna za carinsku kontrolu.
3. Privredni subjekti mogu u posebnim slučajevima sačiniti prateća dokumenta pod uslovom da su za to dobili odobrenje carinskog organa.
4. Vlada propisuje uslove za davanje odobrenja iz stava 3 ovog člana.

**Propisivanje oblika i sadržine deklaracije i drugih obrazaca**

**Član 121**

Oblik, sadržaj i način podnošenja carinske deklaracije i drugih obrazaca koji se upotrebljavaju u carinskom postupku na predlog carinskog organa, propisuje ministarstvo.

Odjeljak 3

POJEDNOSTAVLJENJA

**Pojednostavljena deklaracija**

**Član 122**

1. Carinski organ može da prihvati stavljanje robe u carinski postupak na osnovu pojednostavljene deklaracije koja ne sadrži neke podatke navedene u članu 119 ovog zakona ili da uz nju ne priloži neki od dokumenata iz člana 120 ovog zakona.
2. Redovnu upotrebu pojednostavljene deklaracije iz stava 1 ovog člana odobrava carinski organ.
3. Vlada propisuje uslove za davanje odobrenja iz stava 2 ovog člana i način podnošenja pojednostavljene deklaracije.

**Dopunska deklaracija**

**Član 123**

1. U slučaju upotrebe pojednostavljene deklaracije iz člana 122 ovog zakona ili evidentiranja u poslovnim knjigama deklaranta u skladu sa članom 131 ovog zakona, deklarant je dužan da nadležnoj carinarnici, u određenom roku, podnese dopunsku deklaraciju koja sadrži podatke neophodne za dati carinski postupak.
2. U slučaju upotrebe pojednostavljene deklaracije iz člana 122 ovog zakona, neophodna prateća dokumenta zadržava deklarant i na raspolaganju su carinskom organu u određenom roku.
3. Dopunska deklaracija može biti opšta, periodična ili zbirna.
4. Od obaveze podnošenja dopunske deklaracije može se odustati u sljedećimslučajevima:

1) ako se roba stavlja u postupak carinskog skladištenja;

2) u drugim slučajevima koje propiše Vlada.

1. Carinski organ može odustati od zahtjeva za podnošenjem dopunske deklaracije pod sljedećim uslovima:

1) ako se pojednostavljena deklaracija odnosi na robu čija su vrijednost i količina ispod vrijednosti koju Vlada utvrdi;

2) ako pojednostavljena deklaracija sadrži sve informacije koje su potrebne za dati carinski postupak; i

3) ako pojednostavljena deklaracija nije sačinjena evidentiranjem u poslovnim knjigama deklaranta.

1. Pojednostavljena deklaracija iz člana 122 ovog zakona ili evidentiranje u poslovnim knjigama deklaranta iz člana 131 ovog zakona i dopunska deklaracija čine cjelinu na koju se primjenjuju propisi koji važe na dan prihvatanja pojednostavljene deklaracije u skladu sa članom 126 ovog zakona i na dan kada se roba evidentira u poslovnim knjigama deklaranta.
2. Mjesto na kom se podnosi dopunska deklaracija smatra se mjestom gdje je carinska deklaracija podnijeta, u skladu sa članom 64 ovog zakona.
3. Vlada propisuje rokove iz st. 1 i 2 ovog člana i način podnošenja dopunske deklaracije.

Odjeljak 4

ODREDBE KOJE SE PRIMJENJUJU NA SVE DEKLARACIJE

**Podnošenje deklaracije**

**Član 124**

1. Ne isključujući primjenu odredbe člana 123 st. 1, 2 i 3 ovog zakona, deklaraciju može da podnese svako lice koje može da pruži sve informacije koje su potrebne za primjenu odredaba kojima se uređuje carinski postupak za koji se roba deklariše i koje je u mogućnosti da podnese robu ili da organizuje da se roba podnese carinarnici.
2. Ako prihvatanje deklaracije nameće posebne obaveze za određeno lice, deklaraciju mora da podnese to lice ili njegov zastupnik.
3. Deklarant mora biti poslovno nastanjen na carinskom području Crne Gore.
4. Izuzetno od stava 3 ovog člana, deklarant ne mora biti poslovno nastanjen na carinskom području Crne Gore, ako:
	1. podnosi deklaraciju za tranzit ili privremeni uvoz;
	2. povremeno podnosi deklaraciju, uključujući i deklaraciju za upotrebu u posebne svrhe ili aktivno oplemenjivanje, pod uslovom da carinski organ smatra to opravdanim;
	3. je poslovno nastanjen u zemlji, odnosno teritoriji koja se graniči sa carinskim područjem Crne Gore, a robu na koju se deklaracija odnosi, podnosi carinarnici Crne Gore na granici sa tom zemljom, odnosno teritorijom, pod uslovom da ta zemlja, odnosno teritorija u kojoj je on poslovno nastanjen odobrava recipročne povlastice licima poslovno nastanjenim na carinskom području Crne Gore.
5. Deklaracija mora biti ovjerena.

**Podnošenje deklaracije prije podnošenja robe**

**Član 125**

(1) Deklaracija može biti podnijeta prije očekivanog podnošenja robe carinarnici. Ako se roba ne podnese u roku od 30 dana od dana podnošenja deklaracije, smatra se da deklaracija nije podnijeta.

(2) Vlada propisujepostupanje carinskog organa po deklaraciji podnijetoj u skladu sa odredbom ovog člana.

**Prihvatanje deklaracije**

**Član 126**

1. Carinski organ odmah prihvata deklaraciju koja je podnijeta u skladu sa odredbama čl. 117-132 ovog zakona, pod uslovom da je roba na koju se deklaracija odnosi podnešena carinarnici.
2. U sprovođenju carinskog postupka za koji je roba deklarisana primjenjuju se propisi koji važe na dan prihvatanja deklaracije, ako nije drugačije propisano.

1. Vlada propisuje postupanje carinskog organa sa deklaracijom prihvaćenom u skladu sa odredbama ovog člana.

**Izmjena deklaracije**

**Član 127**

1. Deklarant može na sopstveni zahtjev, poslije prihvatanja deklaracije, uz odobrenje carinskog organa, da izmijeni ili dopuni jedan ili više podataka u deklaraciji. Izmjene deklaracije se ne mogu odnositi na drugu robu, osim one koja je prvobitno bila obuhvaćena deklaracijom.
2. Izmjena deklaracije se neće odobriti ako je zahtjev za izmjenu podnijet nakon što je carinski organ:
	* 1. obavijestio deklaranta da namjerava da izvrši pregled robe;
		2. utvrdio da su podaci čija se izmjena traži netačni;
		3. pustio robu deklarantu.
3. Izuzetno od stava 2 ovog člana, na zahtjev deklaranta, u roku od tri godine od dana prihvatanja deklaracije, izmjena deklaracije može da se odobri poslije puštanja robe kako bi deklarant ispunio svoje obaveze u vezi sa stavljanjem robe u određeni carinski postupak.
4. Vlada propisuje uslove za izmjenu deklaracije nakon puštanja robe u skladu sa odredbom stava 3 ovog člana.

**Poništavanje deklaracije**

**Član 128**

1. Carinski organ, na zahtjev deklaranta, poništava prihvaćenu deklaraciju u nekom od sljedećih slučajeva:
	* 1. ako deklarant pruži dokaze da će roba odmah biti stavljena u drugi carinski postupak;
		2. ako deklarant pruži dokaze da, zbog posebnih okolnosti, stavljanje robe u carinski postupak za koji je deklarisana nije više opravdano.
2. Ako je carinski organ obavijestio deklaranta o svojoj namjeri da pregleda robu, zahtjev za poništavanje deklaracije neće se prihvatiti dok se pregled ne obavi.
3. Deklaracija se ne može poništiti nakon puštanja robe deklarantu, osim u slučajevima koje propiše Vlada.

Odjeljak 5

OSTALA POJEDNOSTAVLJENJA

**Pojednostavljenje deklaracije za robu iz različitih tarifnih oznaka**

**Član 129**

1. Ako se uvozi ili izvozi pošiljka koja se sastoji od robe koja se svrstava u više tarifnih oznaka, a postupanje sa svakom od te robe u skladu sa njenom tarifnom oznakom u cilju sačinjavanja deklaracije, bi iziskivalo rad i troškove nesrazmjerne uvoznim ili izvoznim dažbinama koje bi trebalo platiti, carinski organ može, na zahtjev deklaranta, dozvoliti da se uvozne ili izvozne dažbine obračunaju za cijelu pošiljku na osnovu tarifne oznake robe sa najvišom stopom carine.
2. Carinski organ neće odobriti pojednostavljenje iz stava 1 ovog člana za robu koja je predmet zabrana ili ograničenja ili naplate akcize, ako je pravilno svrstavanje neophodno za primjenu te mjere.
3. Vlada propisuje način određivanja tarifne oznake za robu za koju je propisana naplata carine, iz stava 1. ovog člana.

**Centralizovano carinjenje**

**Član 130**

1. Carinski organ može odobriti licu, na njegov zahtjev, da deklaraciju za robu podnese carinarnici nadležnoj prema mjestu gdje je to lice poslovno nastanjeno, a da se roba podnosi drugoj carinarnici.
2. Podnosilac zahtjeva za odobrenje iz stava 1 ovog člana je ovlašćeni privredni subjekt za carinska pojednostavljenja.
3. Carinarnica kojoj je podnijeta deklaracija dužna je da:
	1. nadzire stavljanje robe u određeni carinski postupak;
	2. sprovodi carinske kontrole radi provjere deklaracije iz člana 133 tač. 1) i 2) ovog zakona;
	3. zahtjeva, ako je opravdano, da carinarnica kojoj je roba podnešena sprovede carinske kontrole radi provjere deklaracije iz člana 133tač. 3) i 4) ovog zakona; i
	4. sprovodi carinske formalnosti za naplatu uvoznih ili izvoznih dažbina koje odgovaraju carinskom dugu.
4. Carinarnica kojoj se podnosi deklaracija i carinarnica kojoj se roba podnosi razmjenjuju informacije neophodne za provjeru deklaracije i za puštanje robe.
5. Carinarnica kojoj se roba podnosi, pored kontrola koje vrši u vezi sa robom unijetom u carinsko područje Crne Gore ili iznijetom iz njega, sprovodi i carinske kontrole iz stava 3 tačka 3) ovog člana i rezultate tih kontrola dostavlja carinarnici kojoj se deklaracija podnosi.
6. Carinarnica kojoj je podnijeta deklaracija pušta robu u skladu sa odredbama čl. 138 i 139 ovog zakona, uzimajući u obzir:
	1. rezultate sopstvenih kontrola za provjeru deklaracije;
	2. rezultate kontrola koje je sprovela carinarnica kojoj je roba podnešena, radi provjere deklaracije i kontrole robe unijete u carinsko područje Crne Gore ili iznijete iz njega.
7. Vlada propisuje postupanje carinskog organa sa deklaracijom prihvaćenom u skladu sa odredbama ovog člana.
8. Vlada propisuje bliže uslove za davanje odobrenja iz stava 1 ovog člana i sprovođenje neophodnih carinskih formalnosti i kontrola.

**Evidentiranje u poslovnim knjigama deklaranta**

**Član 131**

1. Carinski organ može odobriti licu, na njegov zahtjev, da podnese deklaraciju, uključujući i pojednostavljenu deklaraciju, u obliku evidentiranja u poslovnim knjigama deklaranta, pod uslovom da su podaci iz te deklaracije na raspolaganju carinskom organu u elektronskom sistemu deklaranta u vrijeme podnošenja deklaracija u obliku evidentiranja u poslovnim knjigama deklaranta.
2. Deklaracija se smatra prihvaćenom u trenutku evidentiranja u poslovnim knjigama.
3. Carinski organ može, na zahtjev deklaranta, odustati od obaveze podnošenja robe. U tom slučaju, roba se smatra puštenom u trenutku evidentiranja u poslovnim knjigama deklaranta.
4. Odustajanje od obaveze podnošenja robe iz stava 3 ovog člana može se odobriti ako su ispunjeni sljedeći uslovi:
	1. deklarant je ovlašćeni privredni subjekt za carinska pojednostavljenja;
	2. priroda i protok robe to opravdavaju i carinski organ je upoznat sa tim;
	3. nadzorna carinarnica ima pristup svim informacijama koje smatra neophodnim za pregled robe, ako se javi potreba za tim;
	4. u vrijeme evidentiranja u poslovnim knjigama, roba nije više predmet zabrana ili ograničenja, osim ako je drugačije predviđeno u odobrenju.
5. Izuzetno od stava 4 ovog člana, nadzorna carinarnica može, u posebnim slučajevima, zahtijevati podnošenje robe.
6. Uslovi u skladu sa kojima se dozvoljava puštanje robe utvrđuju se odobrenjem.
7. Vlada propisuje uslove za davanje odobrenja iz stava 1 ovog člana, i sprovođenje neophodnih carinskih formalnosti i kontrola.
8. Vlada propisuje slučajeve u kojima se može odustati od obaveze podnošenja robe iz st. 3, 4. i 5. ovog člana u smislu člana 130 ovog zakona.

**Samoprocjena**

**Član 132**

1. Carinski organ može odobriti licu, na njegov zahtjev, da sprovede određene carinske formalnosti koje bi trebalo da sprovede carinski organ, kako bi utvrdio iznos uvoznih ili izvoznih dažbina koji treba da se plati, i da sprovede određene kontrole pod carinskim nadzorom.
2. Podnosilac zahtjeva za odobrenje iz stava 1 ovog člana je ovlašćeni privredni subjekt za carinska pojednostavljenja.
3. Vlada će propisati uslove za davanje odobrenja i način sprovođenja carinskih formalnosti i kontrola koje vrši nosilac odobrenja iz stava 1 ovog člana.

Glava III

PROVJERA I PUŠTANJE ROBE

Odjeljak 1

PROVJERA

**Provjera deklaracije**

**Član 133**

Carinski organ može, radi provjere tačnosti podataka sadržanih u deklaraciji koja je prihvaćena:

1) pregledati deklaraciju i prateća dokumenta;

2) zahtijevati da deklarant podnese druga dokumenta;

3) pregledati robu;

4) uzimati uzorke za analizu ili detaljno ispitivanje robe.

**Pregled i uzorkovanje robe**

**Član 134**

1. Prevoz robe do mjesta pregleda i uzimanja uzoraka, kao i svako rukovanje robom radi tog pregleda ili uzimanja uzoraka, obavlja deklarant ili drugo lice na njegovu odgovornost. Nastale troškove snosi deklarant.
2. Deklarant ima pravo da bude prisutan ili da ima zastupnika kada se roba pregleda i kada se uzimaju uzorci. Ako carinski organ to smatra opravdanim, može zahtijevati da deklarant ili njegov zastupnik budu prisutni kada se roba pregleda ili se uzimaju uzorci ili da im pruži pomoć neophodnu za olakšanje tog pregleda ili uzimanja uzoraka.
3. Pod uslovom da su uzorci uzeti u skladu sa propisima, carinski organ nije obavezan da plati bilo kakve naknade za uzete uzorke, ali snosi troškove njihove analize ili pregleda.

**Djelimičan pregled i uzorkovanje robe**

**Član 135**

1. Ako se pregleda samo dio robe obuhvaćene deklaracijom ili se uzimaju uzorci, rezultati djelimičnog pregleda ili analize, odnosno ispitivanja uzoraka primjenjuju se na svu robu koja je obuhvaćena tom deklaracijom.
2. Deklarant može da zahtijeva dodatni pregled ili uzorkovanje robe ako smatra da rezultati djelimičnog pregleda ili analize ili ispitivanja uzetih uzoraka ne odgovaraju preostaloj deklarisanoj robi. Zahtjev se odobrava pod uslovom da roba nije puštena ili, ako je puštena, deklarant mora da dokaže da nije izmijenjena ni na koji način.
3. Ako deklaracija obuhvata robu iz dva ili više naimenovanja, smatra se da podaci koji se odnose na robu iz svakog naimenovanja čine posebnu deklaraciju.
4. Ministarstvo propisuje mjere za provjeru deklaracije i način uzimanja uzoraka i određuje metode analize uzoraka.

**Rezultati provjere**

**Član 136**

1. Ako je deklaracija provjerena, utvrđene činjenice su osnov za primjenu propisa koji uređuju carinski postupak u koji je roba stavljena.

1. Ako deklaracija nije provjerena, podaci koje je deklarant naveo u deklaraciji su osnov za primjenu propisa koji uređuju carinski postupak u koji je roba stavljena.

**Mjere za identifikaciju**

**Član 137**

1. Carinski organ ili, po potrebi, privredni subjekt kojem je carinski organ to odobrio, preduzima mjere neophodne za identifikaciju robe ako se identifikacija zahtjeva kako bi se obezbijedila primjena propisa kojima se uređuje carinski postupak za koji je roba deklarisana.

1. Sredstva za identifikaciju pričvršćena za robu, pakovanje ili prevozna sredstva uklanja ili uništava samo carinski organ ili, ako im je carinski organ to odobrio, privredni subjekti, osim ako se zbog nepredviđenih okolnosti ili više sile, moraju ukloniti ili uništiti kako bi se osigurala zaštita robe ili prevoznog sredstva.

Odjeljak 2

PUŠTANJE

**Puštanje robe**

**Član 138**

1. Ako su uslovi za stavljanje robe u određeni carinski postupak ispunjeni i ako se ne primjenjuju ograničenja, i roba nije predmet bilo kakvih zabrana, carinski organ pušta robu čim se podaci u deklaraciji provjere ili prihvate bez provjere.
2. Odredba stava 1 ovog člana se primjenjuje i ako provjera iz člana 133 ovog zakona ne može da se završi u razumnom roku, a roba više ne mora biti prisutna radi provjere.
3. Sva roba obuhvaćena istom deklaracijom pušta se u isto vrijeme.
4. Radi primjene stava 3 ovog člana, ako deklaracija obuhvata robu iz dva ili više naimenovanja, smatra se da podaci, koji se odnose na robu iz svakog naimenovanja, čine posebnu deklaraciju.

**Puštanje robe koje zavisi od plaćanja iznosa uvozne ili izvozne dažbine koji odgovara carinskom dugu ili polaganje obezbjeđenja**

**Član 139**

1. Ako zbog stavljanja robe u carinski postupak nastaje carinski dug, puštanje robe je uslovljeno plaćanjem iznosa uvoznih ili izvoznih dažbina koji odgovara carinskom dugu ili polaganjem obezbjeđenja koje pokriva taj dug.
2. Ne isključujući primjenu odredbe stava 3 ovog člana, odredba stava 1 ovog člana se ne primjenjuje na privremeni uvoz sa djelimičnim oslobođenjem od plaćanja uvoznih dažbina.
3. Ako, u skladu sa odredbama kojima se uređuje carinski postupak za koji je roba deklarisana, carinski organ zahtijeva polaganje obezbjeđenja za plaćanje carinskog duga koji bi mogao da nastane, roba se ne pušta za određeni carinski postupak dok se ne položi obezbjeđenje.
4. U posebnim slučajevima puštanje robe nije uslovljeno podnošenjem obezbjeđenja za robu koja podliježe zahtjevu za povlačenje u carinskim kvotama.
5. Ako se upotrebljava pojednostavljenje iz čl. 122, 131 i 132 ovog člana i položeno je zajedničko obezbjeđenje, puštanje robe nije uslovljeno praćenjem obezbjeđenja od strane carinskog organa.
6. Vlada propisuje slučajeve i uslove pod kojima puštanje robe nije uslovljeno polaganjem obezbjeđenja za robu za koju je zatražena dodjela tarifne kvote.

Glava IV

RASPOLAGANJE ROBOM

**Uništavanje robe**

**Član 140**

1. Ako carinski organ na osnovu carinskih i drugih propisa zahtijeva da roba koja je bila podnešena carinarnici bude uništena o tome obavještava držaoca robe. Troškove uništavanja snosi držalac robe.
2. Vlada propisuje način uništavanja robe, iz ovog člana.

**Mjere koje preduzima carinski organ**

**Član 141**

1. Carinski organ u skladu sa carinskim i drugim propisima preduzima sve neophodne mjere, uključujući oduzimanje i prodaju robe, ili uništavanje, u sljedećim slučajevima:
	* 1. ako jedna od obaveza utvrđenih carinskim propisom koje se odnose na unošenje strane robe na carinsko područje Crne Gore nije ispunjena, ili je roba uzeta ispod carinskog nadzora;
		2. ako roba ne može da se pusti iz bilo kog od sljedećih razloga:
	* nije bilo moguće, iz razloga koji se pripisuju deklarantu, preduzeti ili nastaviti pregled robe u roku koji je propisao carinski organ,
	* isprave koje moraju da se prilože prije nego što roba može da se stavi ili pusti u zahtijevani carinski postupak, nisu priložene,
	* plaćanja koja je trebalo izvršiti ili garancija koju je trebalo obezbijediti u vezi sa uvoznim ili izvoznim dažbinama, u zavisnosti od slučaja, nisu izvršena, odnosno nisu obezbijeđena u propisanom roku,
	* roba je predmet zabrana ili ograničenja;

3) ako roba nije preuzeta u razumnom roku nakon njenog puštanja;

4) ako je nakon puštanja otkriveno da roba ne ispunjava uslove za puštanje; ili

5) ako je roba ustupljena državi u skladu sa članom 142 ovog zakona.

1. Strana roba koja je ustupljena državi, privremeno oduzeta ili oduzeta smatra se stavljenom u postupak carinskog skladištenja i unosi je u evidenciju držalac carinskog skladišta ili carinski organ, ako je on čuva.
2. Ako je za robu koja treba da se uništi, ustupi državi, privremeno oduzme ili oduzme već podnijeta deklaracija, evidencija uključuje pozivanje na broj deklaracije. Carinski organ poništava tu deklaraciju.
3. Troškove mjera iz stava 1 ovog člana snosi:
	* 1. u slučaju iz stava 1 tačka 1) ovog člana - svako lice koje je trebalo da ispuni date obaveze ili koje je izuzelo robu ispod carinskog nadzora;
		2. u slučajevima iz stava 1 tač. 2) i 3) ovog člana - deklarant;
		3. u slučaju iz stava 1 tačka 4) ovog člana - lice koje treba da ispuni uslove propisane za puštanje robe;
		4. u slučaju iz stava 1 tačka 5) ovog člana - lice koje ustupa robu državi.

(5) Vlada propisuje način prodaje robe, iz stave 1 ovog člana.

**Ustupanje**

**Član 142**

1. Stranu robu i domaću robu stavljenu u postupak upotrebe u posebne svrhe može, uz prethodnu saglasnost carinskog organa da ustupi državi nosilac postupka ili kada je to prihvatljivo, držalac robe.
2. Vlada propisuje način ustupanja robe državi iz ovog člana.

**Dio šesti**

**STAVLJANJE ROBE U SLOBODAN PROMET I OSLOBOĐENJE OD PLAĆANJA UVOZNIH DAŽBINA**

Glava 1

STAVLJANJE ROBE U SLOBODAN PROMET

**Oblast primjene i dejstvo**

**Član 143**

1. Strana roba koja je namijenjena za stavljanje na tržište Crne Gore ili je namijenjena za privatnu upotrebu ili potrošnju unutar carinskog područja Crne Gore stavlja se u slobodan promet.
2. Stavljanje robe iz stava 1 ovog člana u slobodan promet podrazumijeva sljedeće:
	* 1. naplatu obračunate uvozne dažbine;
		2. naplatu, po potrebi, ostalih dažbina, u skladu sa posebnim propisima koji se odnose na naplatu tih dažbina;
		3. primjenu mjera trgovinske politike i zabrana i ograničenja ako se ne primjenjuju prije stavljanja robe u slobodan promet; i
		4. izvršavanje ostalih formalnosti utvrđenih za uvoz robe.
3. Stavljanjem u slobodan promet strana roba stiče carinski status domaće robe.

**Mjere trgovinske politike**

**Član 144**

1. Ako se proizvodi dobijeni u postupku aktivnog oplemenjivanja stavljaju u slobodan promet, a obračun iznosa uvoznih dažbina se vrši u skladu sa članom 63 stav 4 ovog zakona, mjere trgovinske politike koje treba da se primjene jesu one koje bi se primijenile prilikom stavljanja u slobodan promet robe stavljene u postupak aktivnog oplemenjivanja.
2. Odredba stava 1 ovog člana ne primjenjuje se na ostatke i otpatke.
3. Ako se proizvodi dobijeni u postupku aktivnog oplemenjivanja stavljaju u slobodan promet, a obračun iznosa uvoznih dažbina se vrši u skladu sa članom 62 stav 1 ovog zakona, mjere trgovinske politike koje bi trebalo da se primjene na te proizvode primjenjuju se samo ako je roba stavljena u postupak aktivnog oplemenjivanja predmet takvih mjera.
4. Ako su posebnim propisima utvrđene mjere trgovinske politike za stavljanje u slobodan promet, takve mjere se ne primjenjuju na dobijene proizvode stavljene u slobodan promet nakon pasivnog oplemenjivanja ako:

1) dobijeni proizvodi zadrže domaće porijeklo u smislu člana 37 ovog zakona;

2) se pasivno oplemenjivanje odnosi na popravku, uključujući sistem standardne zamjene naveden u članu 184 ovog zakona; ili

3) pasivno oplemenjivanje slijedi nakon dodatnih radnji prerade u skladu sa članom 181 ovog zakona.

Glava II

OSLOBOĐENJE OD PLAĆANJA UVOZNIH DAŽBINA

Odjeljak 1

VRAĆENA ROBA

**Oblast primjene i dejstvo**

**Član 145**

1. Za stranu robu, a koja je prvobitno bila izvezena kao domaća roba sa carinskog područja Crne Gore i koja se vraća na to područje u roku od tri godine i deklariše za stavljanje u slobodan promet, na zahtjev lica, odobrava se oslobođenje od plaćanja uvoznih dažbina.
2. Odredba stava 1 ovog člana se primjenjuje čak i ako vraćena roba predstavlja samo dio robe prvobitno izvezene sa carinskog područja Crne Gore.
3. Rok od tri godine iz stava 1 ovog člana može se produžiti u slučaju posebnih okolnosti.
4. Ako je, prije njenog izvoza sa carinskog područja Crne Gore, vraćena roba bila stavljena u slobodan promet bez plaćanja carine ili uz smanjenu stopu carine zbog određene upotrebe u posebne svrhe, oslobođenje od plaćanja dažbina u skladu sa stavom 1 ovog člana odobrava se samo ako se roba stavlja u slobodan promet radi upotrebe u iste posebne svrhe.
5. Ako upotreba u posebne svrhe zbog koje se roba stavlja u slobodan promet više nije ista, iznos uvoznih dažbina umanjuje se za ukupan iznos dažbina naplaćenih za robu kada je prvi put stavljena u slobodan promet. Ako taj iznos prekorači onaj koji je obračunat pri stavljanju vraćene robe u slobodan promet, ne odobrava se povraćaj više plaćenih dažbina.
6. Ako je domaća roba izgubila svoj carinski status kao domaća roba u skladu sa članom 115 ovog zakona i naknadno se stavlja u slobodan promet, primjenjuju se odredbe st. 1-5 ovog člana.
7. Oslobođenje od plaćanja uvoznih dažbina odobrava se samo ako je roba vraćena u stanju u kome je izvezena.
8. Oslobođenje od plaćanja uvoznih dažbina ostvaruje se na osnovu dokaza kojima se utvrđuje da su uslovi za oslobođenje ispunjeni.

(9) Vlada propisuje slučajeveu kojima se roba smatra vraćenom u stanju u kome je bila izvezena i način dokazivanja ispunjenja uslova za oslobođenje od plaćanja uvoznih dažbina iz stava 8 ovog člana.

**Roba za koju su iskorišćene mjere utvrđene poljoprivrednom politikom**

**Član 146**

Oslobođenje od plaćanja uvoznih dažbina predviđeno članom 145 ovog zakona ne odobrava se za robu za koju su iskorišćene mjere utvrđene poljoprivrednom politikom a odnose se na njen izvoz sa carinskog područja Crne Gore, osim ako u slučajevima koje propiše Vlada nije drugačije predviđeno.

**Roba koja je prethodno bila stavljena u postupak aktivnog oplemenjivanja**

**Član 147**

1. Odredba člana 145 ovog zakona primjenjuje se na dobijene proizvode koji su prvobitno bili ponovo izvezeni sa carinskog područja Crne Gore poslije postupka aktivnog oplemenjivanja.
2. Na zahtjev deklaranta i pod uslovom da deklarant podnese neophodne dokaze, iznos uvoznih dažbina za robu koja je obuhvaćena stavom 1 ovog člana utvrđuje se u skladu sa članom 63 stav 4 ovog zakona. Dan prihvatanja deklaracije za ponovni izvoz smatra se danom stavljanja robe u slobodan promet.
3. Oslobođenje od plaćanja uvoznih dažbina iz člana 145 ovog zakona ne odobrava se za dobijene proizvode koji su izvezeni u skladu sa članom 156 stav 4 tačka 3) ovog zakona, osim u slučaju ako se roba stavi u postupak aktivnog oplemenjivanja.

Odjeljak 2

MORSKI RIBOLOV I PROIZVODI IZVAĐENI IZ MORA

**Proizvodi morskog ribolova i drugi proizvodi izvađeni iz mora**

**Član 148**

1. Ne isključujući odredbe člana 38 stav 1 ovog zakona, oslobodiće se plaćanja uvoznih dažbina sljedeći proizvodi kada se stavljaju u slobodan promet:
	* 1. prozvodi morskog ribolova i drugi proizvodi izvađeni iz teritorijalnih mora drugih država, plovilima koja su registrovana ili upisana u registar u Crnoj Gori koja plove pod zastavom Crne Gore;
		2. proizvodi dobijeni od proizvoda iz tačke 1) ovog člana, na brodovima-fabrikama, koji ispunjavaju uslove iz te tačke.
2. Za oslobođenje od plaćanja uvoznih dažbina iz stava 1 ovog člana moraju se pružiti dokazi da su uslovi utvrđeni tim stavom ispunjeni.
3. Vlada propisuje način dokazivanja činjenica iz stava 2 ovog člana.

**Dio sedmi**

**POSEBNI POSTUPCI**

GLAVA I

OPŠTE ODREDBE

**Oblast primjene**

**Član 149**

Roba može biti stavljena u bilo koji od sljedećih posebnih postupaka:

1) postupci tranzita, koji obuhvataju spoljni i unutrašnji tranzit;

2) postupci smještaja, koji obuhvataju carinska skladišta i slobodne zone;

3) postupci posebne upotrebe, koji obuhvataju privremeni uvoz i upotrebu u posebne svrhe;

4) postupci oplemenjivanja, koji obuhvataju aktivno i pasivno oplemenjivanje.

**Odobrenje**

**Član 150**

(1) Odobrenje carinskog organa zahtijeva se za:

1) postupak aktivnog ili pasivnog oplemenjivanja, postupak privremenog uvoza ili postupak upotrebe u posebne svrhe;

2) upravljanje carinskim skladištem, osim ako je držalac prostora za smještaj sâm carinski organ.

(2) Uslovi pod kojima je dozvoljena upotreba jednog ili više postupaka iz stava 1 tačka 1) ovog člana, odnosno upravljanje carinskim skladištem, utvrđuju se odobrenjem.

(3) Odobrenje iz stava 1 ovog člana, carinski organ može dati naknadno, ako su ispunjeni svi sljedeći uslovi:

1) postoji dokazana ekonomska potreba;

2) zahtjev nije u vezi sa pokušajem prevare;

3) podnosilac zahtjeva je dokazao na osnovu računa ili evidencije:

- da su su svi zahtjevi postupka ispunjeni,

- da se, po potrebi, roba može identifikovati u datom roku,

- da je omogućena kontrola postupka;

4) sve formalnosti neophodne za regulisanje statusa robe mogu da se sprovedu, uključujući, po potrebi, poništavanje datih deklaracija;

5) naknadno odobrenje nije dato podnosiocu zahtjeva po isteku roka od tri godine od dana kada je zahtjev prihvaćen;

6) ispitivanje ekonomskih uslova se ne zahtijeva, osim ako se zahtjev odnosi na produženje važenja odobrenja za istu vrstu djelatnosti i robu;

7) zahtjev se ne odnosi na upravljanje carinskim skladištem;

8) ako se zahtjev odnosi na produženje važenja odobrenja za istu vrstu djelatnosti i robu, zahtjev se podnosi prije isteka roka od tri godine od dana izdavanja prvobitnog odobrenja.

(4) Carinski organ može naknadno da da odobrenje i ako roba stavljena u carinski postupak nije više dostupna u vrijeme kada je zahtjev za odobrenje prihvaćen.

(5) Osim ako nije drugačije predviđeno, odobrenje iz stava 1 ovog člana daje se samo licima koja ispunjavaju sve sljedeće uslove:

1) poslovno su nastanjeni na carinskom području Crne Gore;

2) pruže neophodne dokaze o ispravnom vođenju poslova; smatra se da ovlašćeni privredni subjekt za carinska pojednostavljenja ispunjava ovaj uslov ako je aktivnost koja se odnosi na taj poseban postupak uzeta u obzir u odobrenju iz člana 22 stav 3 tačka 1 ovog zakona;

3) ako za carinski dug ili ostale dažbine koje mogu nastati za robu stavljenu u poseban postupak, daju obezbjeđenje u skladu sa članom 65 ovog zakona;

4) u slučaju privremenog uvoza ili postupka aktivnog oplemenjivanja, upotrebljavaju robu ili ugovaraju njenu upotrebu, odnosno sprovode radnje prerade robe ili ugovaraju da se one sprovedu, tim redom.

(6) Osim ako je drugačije predviđeno u stavu 5 ovog člana, odobrenje iz stava 1 ovog člana daje se samo ako:

1) carinski organ može da vrši carinski nadzor bez uvođenja administrativnih mjera koje su nesrazmjerne privrednim potrebama;

2) suštinski interesi domaćih proizvođača ne bi bili ugroženi odobrenjem za postupak oplemenjivanja (ekonomski uslovi).

(7) Smatra se da suštinski interesi domaćih proizvođača nisu ugroženi, u smislu stava 6 tačka 2) ovog člana, osim ako postoje dokazi o suprotnom ili ako se ekonomski uslovi smatraju ispunjenim.

(8) Ako postoji dokaz da suštinski interesi domaćih proizvođača mogu biti ugroženi, ispitivanje ekonomskih uslova se vrši na način koji propiše Vlada.

(9) Vlada propisuje:

1) uslove za davanje odobrenja za postupke iz stava 1 ovog člana;

2) izuzetke od uslova iz st. 5 i 6 ovog člana;

3) slučajeve u kojima se ekonomski uslovi smatraju ispunjenim, u skladu sa stavom 7 ovog člana.

**Evidencija**

**Član 151**

1. Nosilac odobrenja, nosilac postupka i sva lica koja obavljaju djelatnost koja uključuje smještaj, obradu ili preradu robe ili prodaju ili kupovinu robe u slobodnim zonama, vode odgovarajuće evidencije na način koji je odobrio carinski organ, osim za postupak tranzita ili ako je drugačije predviđeno ovim zakonom i propisima donijetim na osnovu ovog zakona.
2. Evidencija sadrži podatke koji omogućavaju carinskom organu da nadzire carinski postupak u koji je roba stavljena, naročito u pogledu identifikacije robe stavljene u taj postupak, njenog carinskog statusa i njenog kretanja.
3. Smatra se da ovlašćeni privredni subjekt za carinska pojednostavljenja ispunjava obaveze iz st. 1 i 2 ovog člana ako je njegova evidencija odgovarajuća za potrebe posebnog postupka u koji je roba stavljena.

**Okončanje posebnog postupka**

**Član 152**

1. Poseban postupak se okončava kada se roba stavljena u taj postupak ili dobijeni proizvodi stavljeni u novi carinski postupak, iznesu sa carinskog područja Crne Gore, unište bez ostataka, ili ustupe državi u skladu sa članom 142 ovog zakona, osim za postupak tranzita i ne isključujući primjenu odredbe člana 177 ovog zakona.
2. Postupak tranzita okončava carinski organ kada je u mogućnosti da utvrdi, na osnovu poređenja podataka dostupnih polaznoj carinarnici i podataka dostupnih odredišnoj carinarnici, da je postupak završen ispravno.
3. Carinski organ preduzima sve mjere neophodne za regulisanje stanja robe za koju postupak nije okončan u skladu sa propisanim uslovima.
4. Okončanje postupka se vrši u određenom roku, ako ovim zakonom i propisima donijetim na osnovu ovog zakona nije drugačije predviđeno.
5. Vlada utvrđuje rok, odnosno način određivanja roka iz stava 4 ovog člana i način okončanja posebnog postupka.

**Prenos prava i obaveza**

**Član 153**

(1) Prava i obaveze nosioca postupka u vezi sa robom koja je stavljena u poseban postupak, osim postupka tranzita, mogu biti potpuno ili djelimično prenesena na drugo lice koje ispunjava uslove utvrđene za taj postupak.

(2) Vlada propisuje postupak zaprenos prava i obaveza nosioca postupka u vezi sa robom koja je stavljena u poseban postupak, osim postupka tranzita, u skladu sa stavom 1 ovog člana.

**Kretanje robe**

**Član 154**

(1) U slučajevima koje propiše Vlada, roba stavljena u poseban postupak, osim postupka tranzita, ili u slobodnu zonu može se kretati između različitih mjesta na carinskom području Crne Gore.

(2) Vlada propisujeslučajeve i uslove za kretanje robe stavljene u poseban postupak, osim tranzitnog ili u slobodnu zonui postupak za kretanje robe stavljene u poseban postupak, osim tranzitnog ili u slobodnu zonu.

**Uobičajeni oblici postupanja**

**Član 155**

(1) Roba stavljena u postupak carinskog skladištenja ili postupak oplemenjivanja ili u slobodnu zonu može biti predmet uobičajenih oblika postupanja koji se obavljaju radi njenog očuvanja, poboljšanja izgleda ili tržišnog kvaliteta ili njene pripreme za distribuciju ili dalju prodaju.

(2) Vlada propisuje uobičajene oblike postupanja sa robom stavljenom u postupak carinskog skladištenja, postupak oplemenjivanja ili u slobodnu zonu u skladu sa stavom 1 ovog člana.

**Ekvivalentna roba**

**Član 156**

1. Ekvivalentna roba je domaća roba koja se smješta, upotrebljava ili prerađuje umjesto robe stavljene u poseban postupak.
2. U postupku pasivnog oplemenjivanja, ekvivalentna roba je strana roba, a koja je prerađena umjesto domaće robe stavljene u postupak pasivnog oplemenjivanja.
3. Osim ako ovim zakonom i propisima nije drugačije predviđeno, ekvivalentna roba mora da ima istu tarifnu oznaku, isti tržišni kvalitet i iste tehničke karakteristike kao roba koju zamjenjuje.
4. Pod uslovom da je obezbijeđeno pravilno sprovođenje postupka, naročito u pogledu carinskog nadzora, carinski organ na zahtjev deklaranta, odobrava:
	* 1. upotrebu ekvivalentne robe u postupku carinskog skladištenja, u slobodnim zonama, u postupku upotrebe u posebne svrhe i postupku oplemenjivanja;
		2. upotrebu ekvivalentne robe u postupku privremenog uvoza, u slučajevima koje propiše Vlada;
		3. u slučaju postupka aktivnog oplemenjivanja, izvoz dobijenih proizvoda dobijenih od ekvivalentne robe, prije uvoza robe koju zamjenjuje;
		4. u slučaju postupka pasivnog oplemenjivanja, uvoz dobijenih proizvoda dobijenih od ekvivalentne robe, prije izvoza robe koju zamjenjuje.
5. Smatra se da je ovlašćeni privredni subjekt za carinska pojednostavljenja ispunio uslov da je pravilno sprovođenje postupka obezbijeđeno, ako je aktivnost koja se odnosi na upotrebu ekvivalentne robe za taj postupak uzeta u obzir u odobrenju iz člana 22 stav 3 tačka 1) ovog zakona.
6. Upotreba ekvivalentne robe ne odobrava se u sljedećim slučajevima:
	* 1. ako se samo uobičajeni oblici postupanja definisani u članu 155 ovog zakona sprovode u postupku aktivnog oplemenjivanja;
		2. ako se zabrana povraćaja ili izuzeća od plaćanja uvoznih dažbina primjenjuje na robu bez porijekla upotrijebljenu za proizvodnju dobijenih proizvoda u postupku aktivnog oplemenjivanja, za koju se dokaz o porijeklu izdaje ili izrađuje u okviru preferencijalnog aranžmana između Crne Gore i određenih zemalja ili teritorija van carinskog područja Crne Gore ili grupe takvih zemalja ili teritorija;
		3. ako bi to dovelo do neopravdane pogodnosti u vezi sa uvoznim dažbinama ili ako je to propisima predviđeno.
7. U slučaju iz stava 4 tačka 3) ovog člana, ako dobijeni proizvodi podliježu izvoznim dažbinama kada se ne izvoze u kontekstu postupka aktivnog oplemenjivanja, nosilac odobrenja polaže obezbjeđenje kako bi osigurao plaćanje izvoznih dažbina ako se strana roba ne uveze u roku iz člana 180 stav 5 ovog zakona.
8. Vlada propisuje :

1) izuzetke od uslova iz stava 3 ovog člana.

2) uslove pod kojima se ekvivalentna roba koristi u skladu sa stavom 4 ovog člana;

3) slučajeve u kojima se ekvivalentna roba koristi u postupku privremenog uvoza, u skladu sa stavom 4 tačka 2) ovog člana;

4) slučajeve u kojima se upotreba ekvivalentne robe ne odobrava u skladu sa stavom 6 tačka 3) ovog člana;

5) formalnosti za postupanje sa ekvivalentnom robom čija je upotreba odobrena u skladu sa stavom 4 ovog člana.

Glava II

TRANZIT

Odjeljak 1

SPOLJNI I UNUTRAŠNJI TRANZIT

**Spoljni tranzit**

**Član 157**

(1) U postupku spoljnog tranzita, strana roba može da se kreće od jedne tačke do druge unutar carinskog područja Crne Gore, a da ne podliježe sljedećem:

1) uvoznim dažbinama;

2) drugim dažbinama koje se naplaćuju pri uvozu;

3) mjerama trgovinske politike, ako one ne zabranjuju ulazak robe na carinsko područje Crne Gore ili izlazak sa njega.

(2) U posebnim slučajevima domaća roba se stavlja u postupak spoljnog tranzita.

(3) Kretanje strane robe iz stava 1 ovog člana vrši se na jedan od sljedećih načina:

1) u skladu sa spoljnim nacionalnim postupkom tranzita;

2) u skladu sa Konvencijom TIR, pod uslovom:

(a) da počinje van carinskog područja Crne Gore ili se završava van njega,

(b) da se vrši između dvije tačke na carinskom području Crne Gore preko države ili teritorije van carinskog područja Crne Gore;

3) u skladu sa Konvencijom ATA/Istanbulskom konvencijom, u dijelu koji se odnosi na tranzit;

4) na osnovu obrasca 302 predviđenog Sporazumom između država članica Sjevernoatlantskog ugovora o pravnom položaju njihovih snaga, koji je potpisan u Londonu 19. juna 1951. godine;

5) primjenom poštanskog sistema u skladu sa aktima Svjetskog poštanskog saveza, ako robu prevoze lica koja su nosioci prava i obaveza ili se roba prevozi za njih.

(4) Vlada propisuje slučajeve u kojima domaća roba treba da se stavi u postupak spoljnog tranzita u skladu sa stavom 2 ovog člana i postupak i formalnosti koje se primjenjuju na kretanje robe na carinskom području Crne Gore iz stava 3 tač. 2)-5) ovog člana.

**Unutrašnji tranzit**

**Član 158**

(1) U postupku unutrašnjeg tranzita i pod uslovima iz stava 2 ovog člana, domaća roba se može kretati od jedne do druge tačke unutar carinskog područja Crne Gore i proći kroz državu ili teritoriju van tog carinskog područja, bez promjene carinskog statusa.

(2) Kretanje domaće robe iz stava 1 ovog člana vrši se na jedan od sljedećih načina:

1) u unutrašnjem nacionalnom postupku tranzita - pod uslovom da je takva mogućnost predviđena međunarodnim sporazumom;

2) u skladu sa Konvencijom TIR;

3) u skladu sa Konvencijom ATA/Istanbulskom konvencijom, u dielu koji se odnosi na tranzit;

4) na osnovu obrasca 302 predviđenog Sporazumom između država članica Sjevernoatlantskog ugovora o pravnom položaju njihovih snaga, koji je potpisan u Londonu 19. juna 1951. godine;

5) primjenom poštanskog sistema u skladu sa aktima Svjetskog poštanskog saveza, ako robu prevoze nosioci prava i obaveza ili se roba prevozi za njih u skladu sa tim aktima.

(3) Vlada propisuje postupak i formalnosti koje se primjenjuju na kretanje robe na carinskom području Crne Gore iz stava 2 tač. 2)-5) ovog člana.

**Ovlašćeni primalac za potrebe TIR**

**Član 159**

(1) Carinski organ može, na zahtjev, dati odobrenje licu, navedenom kao "ovlašćeni primalac" da primi robu koja se kreće u skladu sa Konvencijom TIR na odobrenom mjestu, tako da se postupak završi u skladu sa članom 1 stav 1 tačka g) Konvencije TIR.

(2) Vlada propisuje uslove za davanje odobrenja iz stava 1 ovog člana.

Odjeljak 2

NACIONALNI POSTUPAK TRANZITA

**Obaveze nosioca nacionalnog postupka tranzita, prevoznika i primaoca robe**

**Član 160**

(1) Nosilac nacionalnog postupka tranzita odgovoran je za:

1) podnošenje robe u nepromijenjenom stanju i dostavljanje zahtijevanih podataka odredišnoj carinarnici u propisanom roku i u skladu sa mjerama koje je preduzeo carinski organ kako bi obezbijedio identifikaciju robe;

2) poštovanje carinskih odredaba koje se odnose na postupak;

3) polaganje obezbjeđenja kako bi se osiguralo plaćanje iznosa uvoznih ili izvoznih dažbina koji odgovaraju carinskom dugu ili iznosa drugih dažbina koje mogu nastati za robu, osim ako nije drugačije predviđeno carinskim propisima.

(2) Obaveza nosioca postupka ispunjena je, a postupak tranzita se završava kada su, roba stavljena u postupak i zahtijevani podaci dostupni odredišnoj carinarnici u skladu sa carinskim propisima.

(3) Prevoznik ili primalac robe koji prihvati robu, a zna da se ona kreće u nacionalnom postupku tranzita odgovoran je i za dostavljanje robe u nepromijenjenom stanju odredišnoj carinarnici u propisanom roku i u skladu sa mjerama koje je preduzeo carinski organ kako bi obezbijedio njenu identifikaciju.

(4) Na zahtjev lica, carinski organ može dati odobrenje za bilo koje od sljedećih pojednostavljenja u vezi sa stavljanjem robe u nacionalni postupak tranzita ili završetkom tog postupka:

1) status ovlašćenog pošiljaoca, koji dozvoljava nosiocu odobrenja da stavlja robu u nacionalni postupak tranzita bez dostavljanja robe carinarnici;

2) status ovlašćenog primaoca, koji dozvoljava nosiocu odobrenja da prima robu koja se kreće u nacionalnom postupku tranzita na odobrenom mjestu, kako bi se postupak završio u skladu sa stavom 2 ovog člana;

3) upotrebu plombi posebne vrste, ako se plombiranje zahtijeva da bi se obezbijedila identifikacija robe koja je stavljena u nacionalni postupak tranzita;

4) upotrebu deklaracije sa manjim brojem podataka za stavljanje robe u nacionalni postupak tranzita;

5) upotrebu elektronskog transportnog dokumenta kao deklaracije za stavljanje robe u nacionalni postupak tranzita, pod uslovom da on sadrži podatke te deklaracije i da su ti podaci dostupni carinskom organu na polasku i na odredištu, kako bi se omogućio carinski nadzor robe i okončanje postupka.

(5) Vlada propisuje:

1) uslove pod kojima se daju odobrenja iz stava 4 ovog zakona;

2) postupak i formalnosti za:

- stavljanje robe u nacionalni postupak tranzita i završetak tog postupka,

- primjenu pojednostavljenja iz stava 4 ovog zakona.

**Roba koja prolazi kroz teritoriju zemlje ili teritoriju van carinskog područja Crne Gore u postupku spoljnog nacionalnog tranzita**

**Član 161**

(1) Spoljni nacionalni postupak tranzita primjenjuje se na robu koja prolazi kroz zemlju ili teritoriju van carinskog područja Crne Gore, ako je ispunjen jedan od sljedećih uslova:

1) da je ta mogućnost predviđena međunarodnim sporazumom;

2) da se prevoz kroz tu zemlju ili teritoriju vrši na osnovu jedinstvenog transportnog dokumenta sastavljenog na carinskom području Crne Gore.

(2) U slučaju iz stava 1 tačka 2) ovog člana, spoljni nacionalni postupak tranzita suspenduje se dok je roba van carinskog područja Crne Gore.

(3) Vlada propisuje carinski nadzor nad robom koja prolazi kroz teritoriju zemlje ili teritoriju van carinskog područja Crne Gore u spoljnom nacionalnom postupku tranzita u skladu sa ovim članom.

Glava III

SMJEŠTAJ ROBE

Odjeljak 1

ZAJEDNIČKE ODREDBE

**Oblast primjene**

**Član 162**

(1) U postupku smještaja, strana roba može se smještati na carinskom području Crne Gore, a da ne podliježe:

1) plaćanju uvoznih dažbina;

2) drugim dažbinama koje se plaćaju pri uvozu;

3) mjerama trgovinske politike, ako se njima ne zabranjuje ulazak robe na carinsko područje Crne Gore ili izlazak iz njega.

(2) Domaća roba može da se stavi u postupak carinskog skladištenja ili u postupak slobodne zone u skladu sa posebnim propisima ili da bi se ostvarilo pravo utvrđeno odlukom kojom se odobrava povraćaj ili otpust uvoznih dažbina.

(3) Carinski organ može, ako postoji ekonomska potreba i ako nema smetnji za sprovođenje carinskog nadzora, odobriti smještaj domaće robe u carinskom skladištu i za tu robu se ne smatra da je u postupku carinskog skladištenja.

(4) Vlada propisuje postupak i način za stavljanje robe iz stava 2 ovog člana u postupak carinskog skladištenja ili postupak slobodne zone.

**Trajanje postupka smještaja**

**Član 163**

1. Držanje robe u postupku smještaja nije vremenski ograničeno.
2. Carinski organ može odrediti rok do kojeg se postupak smještaja mora okončati, naročito ako vrsta i priroda robe mogu, u slučaju dugotrajnog smještaja, predstavljati prijetnju po zdravlje ljudi, životinja i biljaka ili po životnu sredinu.

Odjeljak 2

CARINSKO SKLADIŠTENJE

**Smještaj robe u carinsko skladište**

**Član 164**

1. U postupku carinskog skladištenja strana roba može se smjestiti u prostorijama ili na drugom mjestu koje je carinski organ odobrio za taj postupak i koje je pod carinskim nadzorom (carinska skladišta).
2. Carinsko skladište može biti javno carinsko skladište, koje može da koristi svako lice radi skladištenja robe ili privatno carinsko skladište, namijenjeno za smještaj robe od strane nosioca odobrenja za carinsko skladištenje.
3. Roba stavljena u postupak carinskog skladištenja može biti privremeno iznijeta iz carinskog skladišta i to iznošenje, osim u slučajevima više sile, carinski organ unaprijed odobrava.

**Oplemenjivanje**

**Član 165**

1. Carinski organ može, ako postoji ekonomska potreba i ako neće biti ugrožen carinski nadzor, odobriti da se radnje prerade robe u postupku aktivnog oplemenjivanja ili upotrebe u posebne svrhe obavlja u carinskom skladištu, pod uslovima predviđenim za te postupke.
2. Roba iz stava 1 ovog člana ne smatra se robom u postupku carinskog skladištenja.

**Odgovornost nosioca odobrenja ili postupka**

**Član 166**

(1) Nosilac odobrenja i nosilac postupka odgovorni su za:

1) obezbjeđivanje da se roba u postupku carinskog skladištenja ne izuzima ispod carinskog nadzora; i

2) ispunjavanje obaveza koje proizlaze iz smještaja robe obuhvaćene postupkom carinskog skladištenja.

(2) Izuzetno od stava 1 ovog člana, ako se odobrenje odnosi na javno carinsko skladište, njime se može predvidjeti da se odgovornost iz stava 1 tač. 1) ili 2) ovog člana prenose isključivo na nosioca postupka.

(3) Nosilac postupka je odgovoran za ispunjavanje obaveza koje proizlaze iz postupka carinskog skladištenja.

Odjeljak 3

SLOBODNE ZONE

**Određivanje slobodnih zona**

**Član 167**

1. Vlada može odrediti djelove carinskog područja Crne Gore kao slobodne zone.
2. Za svaku slobodnu zonu određuje se područje koje obuhvata mjesta ulaza i izlaza.
3. Slobodne zone moraju biti ograđene.
4. Područje i mjesta ulaza i izlaza iz slobodnih zona predmet su carinskog nadzora.
5. Lica, roba i prevozna sredstva mogu da ulaze u ili izlaze iz slobodne zone samo preko mjesta ulaza i izlaza i mogu da budu predmet carinske kontrole.

**Građevinski objekti i djelatnosti u slobodnim zonama**

**Član 168**

1. Izgradnja bilo kog građevinskog objekta u slobodnoj zoni zahtijeva prethodno odobrenje carinskog organa.
2. Privredne djelatnosti u slobodnoj zoni obavljaju se pod uslovima koji su propisani ovim zakonom. Carinski organ mora biti unaprijed obaviješten o obavljanju privrednih djelatnosti u slobodnoj zoni.
3. Carinski organ može uvesti zabrane ili ograničenja za djelatnosti navedene u stavu 2 ovog člana, zbog prirode robe ili zahtjeva carinskog nadzora ili sigurnosnih i bezbjednosnih zahtjeva.
4. Carinski organ može zabraniti obavljanje djelatnosti u slobodnoj zoni licima koja ne pruže neophodni dokaz o poštovanju carinskih propisa.

**Podnošenje robe i stavljanje u postupak slobodne zone**

**Član 169**

(1) Roba unijeta u slobodnu zonu podnosi se carinarnici i podliježe primjeni carinskih formalnosti u sljedećim slučajevima:

1) ako je unijeta u slobodnu zonu direktno sa područja van carinskog područja Crne Gore;

2) ako je bila stavljena u carinski postupak koji je završen ili razdužen kada je stavljena u postupak slobodne zone;

3) ako se stavlja u postupak slobodne zone kako bi ostvarivala pravo na osnovu odluke kojom se odobrava povraćaj ili otpust uvoznih dažbina;

4) ako su drugim propisima predviđene takve formalnosti.

(2) Roba unijeta u slobodnu zonu u okolnostima drugačijim od onih iz stava 1 ovog člana, ne podnosi se carinarnici.

(3) Ne isključujući primjenu odredbe člana 170 ovog zakona, roba unijeta u slobodnu zonu smatra se stavljenom u postupak slobodne zone:

1) u trenutku njenog ulaska u slobodnu zonu, osim ako već nije bila stavljena u drugi carinski postupak; ili

2) u trenutku kada je postupak tranzita završen, osim ako nije odmah stavljena u naredni carinski postupak.

**Domaća roba u slobodnim zonama**

**Član 170**

(1) Domaća roba može se unijeti, smjestiti, premještati, upotrebljavati, prerađivati ili trošiti u slobodnoj zoni. U tim slučajevima se za robu ne smatra da je u postupku slobodne zone.

(2) Na zahtjev lica, carinski organ utvrđuje carinski status robe kao domaće u slučaju:

1) domaće robe koja je ušla u slobodnu zonu;

2) domaće robe koja je podvrgnuta radnjama prerade u slobodnoj zoni;

3) robe koja je stavljena u slobodan promet u slobodnoj zoni.

**Strana roba u slobodnim zonama**

**Član 171**

1. Strana roba, dok je u slobodnoj zoni, može se staviti u slobodan promet, postupak aktivnog oplemenjivanja, privremenog uvoza ili upotrebe u posebne svrhe, pod uslovima utvrđenim za te postupke.
2. U slučajevima iz stava 1 ovog člana se za robu ne smatra da je u postupku slobodne zone.
3. Odredba stava 1 ovog člana ne isključuje upotrebu ili korišćenje robe čije stavljanje u slobodan promet ili privremeni uvoz ne bi imalo za nužnu posledicu primjenu uvoznih dažbina ili mjera u okviru poljoprivredne ili trgovinske politike, osim ako je odredbama koje se odnose na zalihe drugačije propisano.
4. U slučaju upotrebe ili potrošnje iz stava 3 ovog člana, ne zahtijeva se deklaracija za stavljanje u slobodan promet ili postupak privremenog uvoza.
5. Izuzetno od stava 4 ovog člana, deklaracija za slobodan promet se zahtijeva ako je roba predmet kvota ili tarifnih maksimuma.

**Iznošenje robe iz slobodne zone**

**Član 172**

1. Ne isključujući primjenu drugih propisa, roba iz slobodne zone može se izvesti ili ponovo izvesti sa carinskog područja Crne Gore ili unijeti na drugi dio carinskog područja Crne Gore.
2. Odredbe čl. 100-112 ovog zakona primjenjuju se na robu iznijetu iz slobodne zone u druge djelove carinskog područja Crne Gore.

**Carinski status robe**

**Član 173**

1. Ako se roba iznese iz slobodne zone na drugi dio carinskog područja Crne Gore ili stavi u carinski postupak, smatra se stranom robom, osim ako njen carinski status kao domaće robe nije bio dokazan.
2. Radi primjene izvoznih dažbina, izvoznih dozvola ili izvoznih kontrolnih mjera utvrđenih poljoprivrednom ili trgovinskom politikom, roba iz stava 1 ovog člana se smatra domaćom robom, osim ako nije utvrđeno da nema carinski status domaće robe.

Glava IV

POSEBNA UPOTREBA

Odjeljak 1

PRIVREMENI UVOZ

**Oblast primjene**

**Član 174**

(1) U postupku privremenog uvoza strana roba namijenjena ponovnom izvozu može biti predmet posebne upotrebe na carinskom području Crne Gore, sa potpunim ili djelimičnim oslobođenjem od plaćanja uvoznih dažbina i ne podliježe:

1) drugim dažbinama koje se plaćaju pri uvozu u skladu sa propisima;

2) mjerama trgovinske politike, ako se njima ne zabranjuje ulazak robe na carinsko područje Crne Gore ili izlazak iz njega.

(2) Postupak privremenog uvoza može se koristiti ako su ispunjeni sljedeći uslovi:

1) roba nije namijenjena podvrgavanju bilo kakvoj izmjeni, osim normalnom smanjenju vrijednosti usled njene upotrebe;

2) moguće je obezbijediti da se roba koja je stavljena u postupak privremenog uvoza može identifikovati, osim ako, imajući u vidu prirodu robe ili predviđenu upotrebu, zbog odsustva mjera za identifikaciju neće doći do zloupotrebe postupka ili, u slučaju iz člana 156 ovog zakona, ako se poštovanje uslova utvrđenih za ekvivalentnu robu može provjeriti;

3) nosilac postupka je poslovno nastanjen van carinskog područja Crne Gore, osim ako nije drugačije predviđeno;

4) ispunjeni su uslovi za potpuno ili djelimično oslobođenje od plaćanja dažbina utvrđeni carinskim propisima.

(3) Vlada propisuje slučajeve posebne upotrebe iz stava 1 ovog člana i uslove navedene u stavu 2 tačka 4) ovog člana, kao i rokove za primjenu postupka privremenog uvoza sa potpunim oslobođenjem od plaćanja uvoznih dažbina.

**Rok u kom roba može ostati u postupku privremenog uvoza**

**Član 175**

1. Carinski organ određuje rok u kome se roba stavljena u postupak privremenog uvoza mora ponovo izvesti ili staviti u novi carinski postupak. Taj rok mora biti dovoljno dug da svrha odobrene upotrebe može da se ostvari.
2. Osim ako nije drugačije predviđeno, maksimalan rok tokom kojeg roba može ostati u postupku privremenog uvoza za iste svrhe i pod odgovornošću istog nosioca odobrenja je 24 mjeseca, čak i ako je postupak okončan stavljanjem robe u drugi poseban postupak i njenim naknadnim stavljanjem, ponovo, u postupak privremenog uvoza.
3. Ako se, u izuzetnim okolnostima, odobrena upotreba ne može postići u roku iz st. 1 i 2 ovog člana, carinski organ može odobriti razumno produženje tog roka, na obrazložen zahtjev nosioca odobrenja.
4. Ukupni rok tokom kojeg roba može ostati u postupku privremenog uvoza ne može biti duži od 10 godina, osim u slučaju nepredviđenog događaja.

**Iznos uvoznih dažbina u slučaju privremenog uvoza sa djelimičnim oslobođenjem od plaćanja uvoznih dažbina**

**Član 176**

1. Iznos uvoznih dažbina za robu stavljenu u postupak privremenog uvoza sa djelimičnim oslobođenjem od plaćanja uvoznih dažbina je 3% od iznosa uvoznih dažbina koji bi trebalo da se plati na tu robu da je stavljena u slobodan promet na dan kada je stavljena u postupak privremenog uvoza.
2. Iznos iz stava 1 ovog člana određuje se za svaki mjesec ili za dio mjeseca u kojem se roba nalazila u postupku privremenog uvoza sa djelimičnim oslobađanjem od uvoznih dažbina.
3. Iznos uvoznih dažbina koje se naplaćaju ne može biti veći od iznosa koji bi trebalo platiti da je roba bila stavljena u slobodan promet na dan kad je bila stavljena u postupak privremenog uvoza.

Odjeljak 2

UPOTREBA U POSEBNE SVRHE

**Postupak upotrebe robe u posebne svrhe**

**Član 177**

1. U postupku upotrebe u posebne svrhe, roba može biti stavljena u slobodan promet uz oslobođenje od plaćanja uvoznih dažbina ili uz nižu stopu carine radi njene upotrebe u posebne svrhe.
2. Ako je roba u fazi proizvodnje u kojoj bi se samo propisana upotreba u posebne svrhe mogla ekonomično primijeniti, carinski organ u odobrenju može utvrditi uslove pod kojima se roba smatra upotrijebljenom za svrhe za koje je propisana primjena oslobođenja od plaćanja uvoznih dažbina ili niža stopa carine.
3. Ako je roba pogodna za višekratnu upotrebu i carinski organ to smatra odgovarajućim kako bi se izbjegla zloupotreba, carinski nadzor se nastavlja tokom perioda koji ne prelazi dvije godine od datuma njene prve upotrebe za svrhe utvrđene za primjenu oslobođenja od plaćanja uvoznih dažbina ili niže stope carine.
4. Carinski nadzor u postupku upotrebe u posebne svrhe završava se u sljedećim slučajevima:
	* 1. ako je roba upotrijebljena za svrhe utvrđene za primjenu oslobođenja od plaćanja uvoznih dažbina ili niže stope carine;
		2. ako je roba iznijeta sa carinskog područja Crne Gore, uništena ili ustupljena državi;
		3. ako je roba upotrijebljena za druge svrhe, osim onih utvrđenih za primjenu oslobođenja od plaćanja uvoznih dažbina ili niže stope carine, a uvozne dažbine koje se primjenjuju na robu su plaćene.
5. Ako se zahtijeva normativ, član 178 ovog zakona primjenjuje se i na postupak upotrebe u posebne svrhe.
6. Ostaci i otpaci koji su rezultat obrade ili prerade robe u skladu sa propisanom upotrebom u posebne svrhe i gubici usled prirodnih otpadaka smatraju se robom kojoj je određena upotreba u posebne svrhe.
7. Ostaci i otpaci koji su rezultat uništavanja robe stavljene u postupak upotrebe u posebne svrhe smatraju se stavljenim u postupak carinskog skladištenja.

Glava V

OPLEMENJIVANJE

Odjeljak 1

OPŠTE ODREDBE

**Normativ**

**Član 178**

1. Osim u slučajevima u kojima je normativ preciziran propisima Crne Gore koji uređuju posebne oblasti, carinski organ utvrđuje normativ ili prosječan normativ radnji prerade ili, po potrebi, metod određivanja takvog normativa.
2. Normativ ili prosječan normativ određuju se na osnovu stvarnih okolnosti u kojima se radnja prerade sprovodi ili treba da se sprovede. Normativ se, po potrebi, može prilagoditi, u skladu sa članom 16 ovog zakona.

Odjeljak 2

AKTIVNO OPLEMENJIVANJE

**Oblast primjene**

**Član 179**

(1) Ne isključujući primjenu odredbe člana 156 ovog zakona, u postupku aktivnog oplemenjivanja strana roba može se upotrijebiti na carinskom području Crne Gore u jednoj ili više radnji prerade, a da ta roba ne podliježe:

1) plaćanju uvoznih dažbina;

2) drugim dažbinama koje se plaćaju pri uvozu, u skladu sa posebnim propisima;

3) mjerama trgovinske politike, ako se njima ne zabranjuje ulazak robe na carinsko područje Crne Gore ili izlazak iz tog područja.

(2) Postupak aktivnog oplemenjivanja može se primijeniti u slučajevima različitim od popravke i uništenja samo ako se, ne dovodeći u pitanje upotrebu dodatne proizvodne opreme, roba koja je stavljena u postupak može prepoznati u dobijenim proizvodima.

(3) U slučaju iz člana 156 ovog zakona, postupak se može primijeniti ako se poštovanje uslova utvrđenih za ekvivalentnu robu može provjeriti.

(4) Pored slučajeva iz st. 1 i 2 ovog člana, postupak aktivnog oplemenjivanja se takođe može primijeniti i na:

1) robu namijenjenu ispitivanju kako bi se osigurala njena usklađenost sa tehničkim zahtjevima za njeno stavljanje u slobodan promet;

2) robu koja treba da se podvrgne uobičajnim oblicima postupanja u skladu sa članom 155 ovog zakona.

**Rok za okončanje postupka aktivnog oplemenjivanja**

**Član 180**

1. Carinski organ određuje rok u kojem postupak aktivnog oplemenjivanja treba da se okonča, u skladu sa članom 152 ovog zakona.
2. Rok iz stava 1 ovog člana teče od dana kada je strana roba stavljena u postupak, a određuje se uzimajući u obzir vrijeme potrebno za obavljanje radnje prerade i okončanje postupka.
3. Carinski organ može odobriti razumno produženje roka utvrđenog u skladu sa stavom 1 ovog člana, na obrazložen zahtjev nosioca odobrenja.
4. Odobrenjem se može predvidjeti da se rok koji počinje da teče u toku mjeseca, kvartala ili polugodišta završava poslednjeg dana narednog mjeseca, kvartala ili polugodišta.
5. U slučaju prethodnog izvoza u skladu sa članom 156 stav 4 tačka 3) ovog zakona, odobrenjem se utvrđuje rok u kome strana roba mora biti deklarisana za postupak aktivnog oplemenjivanja, uzimajući u obzir vrijeme potrebno za nabavku i prevoz do carinskog područja Crne Gore.
6. Rok iz stava 5 ovog člana utvrđuje se u mjesecima i ne smije da prelazi šest mjeseci. Rok počinje da teče od dana prihvatanja izvozne deklaracije za dobijene proizvode izrađenih od ekvivalentne robe.
7. Na zahtjev nosioca odobrenja rok od šest mjeseci iz stava 6 ovog člana može se produžiti, čak i nakon isteka, pod uslovom da ukupni rok ne prelazi 12 mjeseci.

**Privremeni ponovni izvoz robe radi daljeg oplemenjivanja**

**Član 181**

Na zahtjev lica, carinski organ može odobriti da dio robe ili sva roba stavljena u postupak aktivnog oplemenjivanja ili dobijeni proizvodi, budu privremeno ponovo izvezeni radi daljeg oplemenjivanja van carinskog područja Crne Gore, u skladu sa uslovima utvrđenim za postupak pasivnog oplemenjivanja.

Odjeljak 3

PASIVNO OPLEMENJIVANJE

**Oblast primjene**

**Član 182**

1. U postupku pasivnog oplemenjivanja domaća roba može biti privremeno izvezena sa carinskog područja Crne Gore radi podvrgavanja radnjama prerade. Proizvodi koji nastanu u postupku pasivnog oplemenjivanja mogu se staviti u slobodan promet sa potpunim ili djelimičnim oslobođenjem od plaćanja uvoznih dažbina, na zahtjev nosioca odobrenja ili drugog lica poslovno nastanjenog na carinskom području Crne Gore, pod uslovom da je to lice dobilo saglasnost nosioca odobrenja i da su uslovi iz odobrenja ispunjeni.

(2) Pasivno oplemenjivanje se ne dozvoljava za domaću robu:

1) čijim izvozom se stiče pravo na povraćaj ili otpust uvoznih dažbina;

2) koja je, prije izvoza, stavljena u slobodan promet sa oslobođenjem od plaćanja dažbine ili sa nižom stopom carine radi njene upotrebe u posebne svrhe, sve dok svrha takve upotrebe nije ispunjena, osim ako se radnja prerade odnosi na popravku;

3) čijim izvozom se stiče pravo na povraćaj izvoznih carina;

4) čijim izvozom se stiče pravo na dodjelu drugih finansijskih pogodnosti, različitih od onih iz tačke 3) ovog stava, odobrenih u skladu sa poljoprivrednom politikom.

(3) Carinski organ određuje rok u kojem se roba koja je privremeno izvezena mora ponovo uvesti na carinsko područje Crne Gore u obliku dobijenih proizvoda i staviti u slobodan promet, kako bi mogla imati pogodnosti u obliku potpunog ili djelimičnog oslobođenja od plaćanja uvoznih dažbina. Carinski organ može odobriti razumno produženje tog roka, na obrazložen zahtjev nosioca odobrenja.

**Roba popravljena bez plaćanja**

**Član 183**

(1) Ako je postupak pasivnog oplemenjivanja odobren radi popravke privremeno izvezene robe, ta roba može biti stavljena u slobodan promet s potpunim oslobođenjem od plaćanja uvoznih dažbina, ako se carinskom organu dokaže da je roba popravljena bez plaćanja zbog ugovorene ili zbog zakonom propisane garantne obaveze ili zbog proizvodnog nedostatka ili oštećenja materijala.

(2) U slučaju kad su proizvodni nedostatak ili oštećeni materijal bili ustanovljeni u vrijeme prvog stavljanja robe u slobodan promet odredba stava 1 ovog člana ne primjenjuje se.

**Sistem standardne zamjene**

**Član 184**

1. U sistemu standardne zamjene dobijeni proizvod, u skladu sa st. 2-5 ovog člana, može biti zamijenjen uvoznim proizvodom ("proizvod za zamjenu").
2. Carinski organ, na zahtjev lica, odobrava upotrebu sistema standardne zamjene ako radnje prerade uključuju popravku domaće robe koja nije predmet mjera utvrđenih poljoprivrednom politikom ili posebnih aranžmana primjenjivih na određenu robu koja je rezultat oplemenjivanja poljoprivrednih proizvoda.
3. Proizvodi za zamjenu moraju imati istu tarifnu oznaku, isti kvalitet i iste tehničke karakteristike koje bi roba sa nedostacima imala da je bila podvrgnuta popravci.
4. Ako je roba sa nedostacima korišćena prije izvoza i proizvodi za zamjenu moraju biti korišćeni.
5. Carinski organ može dozvoliti izuzetke od primjene stava 4 ovog člana ako se proizvodi za zamjenu isporučuju besplatno na osnovu ugovorene ili zakonske garantne obaveze ili zbog proizvodnog nedostatka robe ili oštećenog materijala.
6. Odredbe koje se primjenjuju na dobijene proizvode primjenjuju se na proizvode za zamjenu.

**Prethodni uvoz proizvoda za zamjenu**

**Član 185**

1. Carinski organ, na zahtjev lica, može odobriti da se pod propisanim uslovima proizvodi za zamjenu uvezu prije nego što se roba sa nedostacima izveze.
2. U slučaju prethodnog uvoza iz stava 1 ovog člana, mora se položiti obezbjeđenje, koje obuhvata iznos uvoznih dažbina koji bi trebalo da se plati ako se roba sa nedostacima ne izveze u skladu sa stavom 3 ovog člana.
3. Roba sa nedostacima se mora izvesti u roku od dva mjeseca od dana kada carinski organ prihvati deklaraciju za stavljanje u slobodan promet proizvoda za zamjenu.
4. Ako, u izuzetnim okolnostima, roba sa nedostacima ne može biti izvezena u roku iz stava 3 ovog člana, carinski organ može odobriti razumno produženje tog roka, na obrazložen zahtjev nosioca odobrenja.

**Dio osmi**

**IZNOŠENJE ROBE IZ CARINSKOG PODRUČJA CRNE GORE**

Glava I

FORMALNOSTI PRIJE IZNOŠENJA ROBE

**Podnošenje deklaracije prije otpreme**

**Član 186**

(1) Roba koja se iznosi sa carinskog područja Crne Gore mora da bude obuhvaćena deklaracijom prije otpreme, koja treba da se podnese nadležnoj carinskoj ispostaviu određenom roku prije iznošenja sa carinskog područja.

(2) Izuzetno od stava 1 ovog člana, deklaracija prije otpreme ne podnosi se:

1) za prevozna sredstva i robu koja se njima prevozi, a koja samo prolaze preko vazdušnog prostora carinskog područja Crne Gore bez zaustavljanja unutar tog područja; ili

2) u drugim posebnim slučajevima, ako je to opravdano vrstom robe ili saobraćaja ili ako se to zahtijeva međunarodnim sporazumima.

(3) Deklaracija prije otpreme se podnosi u formi:

1) deklaracije, ako se roba koja se iznosi sa carinskog područja Crne Gore stavlja u carinski postupak za koji se takva deklaracija zahtijeva;

2) deklaracije o ponovnom izvozu, u skladu sa članom 190 ovog zakona;

3) izlazne sažete deklaracije, u skladu sa članom 191 ovog zakona.

(4) Deklaracija prije otpreme sadrži podatke neophodne za analizu rizika za sigurnosne i bezbjednosne potrebe.

(5) Vlada propisujerok iz stava 1 ovog  člana, u kom deklaracija prije otpreme treba da se podnese prije nego što se roba iznese sa carinskog područja Crne Gore, uzimajući u obzir vrstu saobraćaja, kao iposebne slučajeve u kojima se odustaje od obaveze podnošenja deklaracije prije otpreme, u skladu sa stavom 2 tačka 2) ovog člana.

**Analiza rizika**

**Član 187**

(1) Carinska ispostavakojoj se podnosi deklaracija prije otpreme iz člana 186 ovog zakona, obezbjeđuje da se u određenom roku, na osnovu te deklaracije izvrši analiza rizika, prije svega za sigurnosne i bezbjednosne potrebe, i preduzima neophodne mjere na osnovu rezultata te analize.

(2) Vlada propisuje rok iz stava 1 ovog zakona, u kom treba izvršiti analizu rizika, uzimajući u obzir rok iz člana 186 stav 1 ovog zakona.

3).

Glava II

FORMALNOSTI PRI IZLASKU ROBE

**Carinski nadzor i formalnosti pri izlasku**

**Član 188**

(1) Roba koja se iznosi sa carinskog područja Crne Gore predmet je carinskog nadzora i može biti predmet carinske kontrole. Po potrebi, carinski organ može odrediti itinerer koji će se koristiti i rok koji se mora poštovati kada se roba iznosi sa carinskog područja.

(2) Robu koja se iznosi sa carinskog područja Crne Gore carinskoj ispostavina izlazu podnosi jedno od sljedećih lica:

1) lice koje iznosi robu sa carinskog područja Crne Gore;

2) lice u čije ime ili za čiji račun postupa lice koje iznosi robu sa carinskog područja Crne Gore;

3) lice koje preuzima odgovornost za prevoz robe prije njenog izlaska sa carinskog područja Crne Gore.

(3) Roba koja se iznosi sa carinskog područja Crne Gore može biti predmet:

1) povraćaja ili otpusta uvoznih dažbina;

2) plaćanja izvoznih naknada

3) naplate izvoznih dažbina;

4) formalnosti koje se zahtijevaju u pogledu drugih dažbina koje se naplaćuju pri izvozu u skladu sa posebnim propisima;

5) prema potrebi, određena roba može da podliježe zabranama i ograničenjima koja su opravdana na osnovu javnog morala, javnog poretka ili javne bezbjednosti, zaštite zdravlja i života ljudi, životinja ili biljaka, zaštite životne sredine, zaštite nacionalnog blaga koje ima umjetničku, istorijsku ili arheološku vrijednost i zaštite industrijske svojine ili prava komercijalne svojine, kontrole prekursora, zabranama i ograničenjima koja se odnose na robu kojom se povrijeđuju određena prava intelektualne svojine i na gotovinu, kao i na osnovu sprovođenja mjera za očuvanje i upravljanje ribarstvom i mjera trgovinske politike.

(4) Puštanje robe radi izlaska odobrava carinski organ, pod uslovom da se roba iznese sa carinskog područja u istom stanju kao kada je:

1) prihvaćena deklaracija ili deklaracija za ponovni izvoz; ili

2) podnijeta izlazna sažeta deklaracija.

(5) Vlada propisuje bliže uslove za sprovođenje carinskog nadzora i formalnosti pri izlasku robe sa carinskog područja Crne Gore iz ovog člana..

Glava III

IZVOZ I PONOVNI IZVOZ

**Izvoz robe**

**Član 189**

(1) Domaća roba koja se iznosi sa carinskog područja Crne Gore stavlja se u postupak izvoza.

(2) Odredba stava 1 ovog člana ne primjenjuje se na domaću robu:

1) koja je stavljena u postupak pasivnog oplemenjivanja;

2) koja je iznijeta sa carinskog područja Crne Gore nakon što je bila stavljena u postupak upotrebe u posebne svrhe;

3) koja je isporučena radi snabdijevanja vazduhoplova i brodova uz oslobođenje od plaćanja poreza na dodatu vrednost ili akciza, bez obzira na odredište vazduhoplova ili broda, za koju se zahtijeva dokaz o takvoj isporuci;

4) koja je stavljena u postupak unutrašnjeg tranzita;

5) koja se kreće privremeno van carinskog područja Crne Gore u skladu sa članom 116 ovog zakona.

(3) Formalnosti propisane carinskim propisima, koje se odnose na izvoznu carinsku deklaraciju, primjenjuju se u slučajevima iz stava 2 tač. 1), 2) i 3) ovog člana.

**Ponovni izvoz strane robe**

**Član 190**

(1) Za stranu robu koja se iznosi sa carinskog područja Crne Gore nadležnom carinskom organu se podnosi deklaracija za ponovni izvoz.

(2) Na deklaraciju za ponovni izvoz primjenjuju se čl. 117-139 ovog zakona.

(3) Odredba stava 1 ovog člana ne primjenjuje se na robu:

1) koja je stavljena u postupak spoljnog tranzita i koja samo prolazi preko carinskog područja Crne Gore;

2) koja se pretovara unutar slobodne zone ili se direktno ponovo izvozi iz slobodne zone;

3) u privremenom smještaju koja se direktno ponovo izvozi iz prostora za privremeni smještaj.

Glava IV

IZLAZNA SAŽETA DEKLARACIJA

**Podnošenje izlazne sažete deklaracije**

**Član 191**

1. Ako se roba iznosi sa carinskog područja Crne Gore, a deklaracija ili deklaracija za ponovni izvoz nije podnijeta kao deklaracija prije otpreme, izlaznoj carinskoj ispostavipodnosi se izlazna sažeta deklaracija.
2. Carinski organ može da dozvoli podnošenje izlazne sažete deklaracije drugoj carinskoj ispostavi, pod uslovom da ta carinska ispostava odmah dostavi neophodne podatke ili ih učini elektronski dostupnim izlaznoj carinskoj ispostavi.
3. Izlaznu sažetu deklaraciju podnosi prevoznik.
4. Izlaznu sažetu deklaraciju može podnijeti i jedno od sljedećih lica:
	* 1. izvoznik, pošiljalac ili drugo lice u čije ime i za čiji račun prevoznik istupa;
		2. svako lice koje može podnijeti robu ili organizovati njeno podnošenje izlaznoj carinskoj ispostavi.
5. Carinski organ može prihvatiti da se komercijalni, lučki i transportni informacioni sistemi koriste za podnošenje izlazne sažete deklaracije, pod uslovom da sadrže neophodne podatke za takvu deklaraciju i da su ti podaci dostupni u određenom roku, prije nego što se roba iznese sa carinskog područja Crne Gore.
6. Umjesto podnošenja izlazne sažete deklaracije carinski organ može prihvatiti podnošenje obavještenja i pristup podacima izlazne sažete deklaracije u računarskom sistemu privrednog subjekta.
7. Vlada propisuje način podnošenja izlazne sažete deklaracije iz ovog člana.

**Izmjena i poništavanje izlazne sažete deklaracije**

**Član 192**

(1) Deklarantu se može, na njegov zahtjev, odobriti da izmijeni jedan ili više podataka izlazne sažete deklaracije ili više njih nakon što je ona podnijeta.

(2) Izmjene iz stava 1 ovog člana nisu moguće nakon što je carinski organ:

1) obavijestio lice koje je podnijelo izlaznu sažetu deklaraciju da namjerava da pregleda robu;

2) utvrdio da je jedan ili više podataka iz izlazne sažete deklaracije netačan ili nepotpun;

3) već odobrio puštanje robe.

(3) Ako se roba za koju je izlazna sažeta deklaracija bila podnijeta ne iznese sa carinskog područja, carinski organ poništava tu deklaraciju:

1) na zahtjev deklaranta;

2) nakon isteka roka od 150 dana od podnošenja deklaracije.

(4) Vlada propisuje način izmjene izlazne sažete deklaracije, u skladu sa stavom 1 ovog člana i uslove za poništavanje i način poništavanja izlazne sažete deklaracije, u skladu sa stavom 3 ovog člana.

Glava V

OBAVJEŠTENJE O PONOVNOM IZVOZU

**Podnošenje obavještenja o ponovnom izvozu**

**Član 193**

1. Ako se strana roba iz člana 190 stav 3 tač. 2) i 3) ovog zakona, iznosi sa carinskog područja Crne Gore i ako se odustane od obaveze podnošenja izlazne sažete deklaracije za tu robu, podnosi se obavještenje o ponovnom izvozu.
2. Obavještenje o ponovnom izvozu izlaznoj carinskoj ispostavi podnosi lice odgovorno za podnošenje robe pri izlasku u skladu sa članom 188 stav 2 ovog zakona.
3. Obavještenje o ponovnom izvozu sadrži podatke neophodne za okončanje postupka slobodne zone ili za završetak privremenog smještaja.
4. Carinski organ može prihvatiti da se komercijalni, lučki i transportni informacioni sistemi koriste za podnošenje obavještenja o ponovnom izvozu, pod uslovom da sadrže neophodne podatke za takvo obavještenje i da su ti podaci dostupni prije nego što se roba iznese sa carinskog područja Crne Gore.
5. Carinski organ može prihvatiti, umjesto podnošenja obavještenja o ponovnom izvozu, podnošenje obavještenja i pristup podacima iz obavještenja o ponovnom izvozu u računarskom sistemu privrednog subjekta.
6. Vlada propisuje način podnošenja obavještenja o ponovnom izvozu u skladu sa ovim članom.

**Izmjena i poništavanje obavještenja o ponovnom izvozu**

**Član 194**

(1) Na zahtjev deklaranta može se odobriti da se izmijeni jedan ili više podataka u obavještenju o ponovnom izvozu nakon što je ono podnijeto.

(2) Izmjene iz stava 1 ovog člana nisu moguće nakon što je carinski organ:

1) obavijestio lice koje je podnijelo obavještenje o ponovnom izvozu da namjerava da pregleda robu;

2) utvrdio da je jedan ili više podataka iz obavještenja o ponovnom izvozu netačan ili nepotpun;

3) već odobrio puštanje robe za izlazak.

(3) Ako se roba za koju je obavještenje o ponovnom izvozu podnijeto ne iznese sa carinskog područja Crne Gore, carinski organ poništava to obavještenje:

1) na zahtjev deklaranta;

2) nakon isteka roka od 150 dana od podnošenja obavještenja.

(4) Vlada propisuje način izmjene obavještenja o ponovnom izvozu, u skladu sa stavom 1 ovog člana i način poništavanja obavještenja o ponovnom izvozu, u skladu sa stavom 3 ovog člana.

Glava VI

OSLOBOĐENJE OD PLAĆANJA IZVOZNIH DAŽBINA

**Oslobođenje od plaćanja izvoznih dažbina za domaću robu koja je privremeno izvezena**

**Član 195**

Ne isključujući primjenu odredbe člana 182 ovog zakona, domaća roba koja je privremeno izvezena sa carinskog područja Crne Gore može se osloboditi od plaćanja izvoznih dažbina, pod uslovom da se ponovo uveze.

**Dio deveti**

**ELEKTRONSKI SISTEMI**

Glava I

RAZVOJ ELEKTRONSKIH SISTEMA

**Prelazne mjere**

**Član 196**

1. Sredstva za razmjenu i čuvanje podataka, koja nijesu tehnike elektronske obrade podataka iz člana 5 stav 1 ovog zakona mogu se upotrebljavati ako elektronski sistemi koji su neophodni za primjenu odredaba ovog zakona još uvijek nijesu operativni.
2. Vlada utvrđuje način razmjene i čuvanja podataka u slučaju iz stava 1 ovog člana.

**Program rada**

**Član 197**

(1) Radi razvoja elektronskih sistema iz člana 196 ovog zakona, Vlada će utvrditi program rada koji se odnosi na razvoj i korišćenje elektronskih sistema.

(2) Program rada iz stava 1 ovog člana ima sljedeće prioritete:

1) usaglašenu razmjenu informacija na osnovu međunarodno prihvaćenih modela podataka i formata poruka;

2) preoblikovanje carinskih i drugih povezanih procesa, radi poboljšanja efikasnosti, efektivnosti i jedinstvene primjene, kao i smanjenja troškova usklađivanja; i

3) ponudu privrednim subjektima širokog opsega elektronskih carinskih usluga, omogućavajući im da sarađuju na isti način sa carinskim organima država članica Evropske unije.

(3) Program rada iz stava 1 ovog člana ažurira se redovno.

**Dio deseti**

Glava I

CARINSKE POVLASTICE

**Oslobođenja od plaćanja uvoznih dažbina**

**Član 198**

(1) Oslobođeni su od plaćanja carine:

1) roba za koju je međunarodnim ugovorom koji obavezuje Crnu Goru predviđeno oslobođenje od plaćanja carine;

2) roba nekomercijalne prirode koju putnici unose sa sobom iz inostranstva u propisanoj vrsti, vrijednosti i količini;

3) pošiljke neznatne vrijednosti;

4) predmeti koje su domaći i strani državljani stalno nastanjeni u Crnoj Gori naslijedili u inostranstvu;

5) oprema, školski materijali i predmeti domaćinstva koji služe za opremanje studentske sobe i pripadaju učenicima ili studentima koji dolaze na studije u Crnu Goru i namijenjeni su njihovoj ličnoj upotrebi tokom studiranja;

6) predmeti domaćinstva i pokloni koje pri preseljenju u Crnu Goru uvoze lica povodom sklapanja braka;

7) roba sadržana u pošiljkama koje besplatno šalju fizička lica iz inostranstva fizičkim licima u Crnoj Gori, pod uslovom da te pošiljke nijesu komercijalne prirode i da odgovaraju propisanoj vrsti, količini i vrijednosti;

8) proizvodna sredstva i druga oprema koju radi obavljanja djelatnosti u Crnu Goru uvoze lica koja su u državi u kojoj su prethodno boravila obavljala tu djelatnost najmanje 12 mjeseci;

9) poljoprivredni proizvodi, plodovi ratarstva, stočarstva, šumarstva, uzgoja ribe i pčelarstva dobijeni na imanjima koje poljoprivredni proizvođači iz Crne Gore posjeduju u pograničnom pojasu susjedne države i priplod i drugi proizvodi koje dobiju od stoke koju imaju na tim posjedima zbog poljskih radova, ispaše ili zimovanja;

10) sjeme, vještačka đubriva i proizvodi za obrađivanje zemlje i usjeva namijenjeni upotrebi na imanjima u pograničnom pojasu Crne Gore koja posjeduju poljoprivredni proizvođači iz susjedne države;

11) predmeti domaćinstva koje pri preseljenju u Crnu Goru uvoze fizička lica koja su prethodno u drugoj državi boravila neprekidno najmanje 12 mjeseci, pod uslovom da su u vlasništvu tih lica i da su korišćeni prije preseljenja najmanje šest mjeseci, a uvoz tih predmeta se može obaviti u roku od 12 mjeseci od dana preseljenja, koji se zbog posebnih okolnosti može produžiti;

12) obrazovni, naučni i kulturni materijal, kao i naučni instrumenti i aparature;

13) roba koja direktno služi za obavljanje muzejske, arhivske, restauratorske, književne, likovne, muzičko-scenske i filmske djelatnosti, a na osnovu mišljenja nadležnog ministarstva;

14) terapeutske supstance ljudskog porijekla i reagensi za utvrđivanje krvnih grupa i vrsta tkiva;

15) instrumenti i aparati za medicinska istraživanja, dijagnostiku ili liječenje;

16) referentne supstance za kontrolu kvaliteta medicinskih proizvoda;

17) farmaceutski proizvodi koji se koriste na međunarodnim sportskim događajima;

18) roba koja zadovoljava osnovne ljudske potrebe, kao što su: hrana, ljekovi, odjeća, obuća, posteljina, higijenske potrepštine i slično, koju radi besplatne podjele ugroženim licima i žrtvama prirodnih i drugih katastrofa uvoze registrovane humanitarne i dobrotvorne organizacije i ustanove, kao i oprema koja se besplatno šalje iz inostranstva tim organizacijama i ustanovama u svrhu zadovoljavanja njihovih operativnih potreba i ostvarivanja njihovih humanitarnih ciljeva. Oslobođenje od plaćanja carine ne odnosi se na alkohol i alkoholna pića, duvanske proizvode i motorna vozila, osim vozila prve pomoći;

19) predmeti koji su posebno izrađeni i prilagođeni za ličnu upotrebu, obrazovanje, kulturnu, socijalnu, profesionalnu i drugu rehabilitaciju lica sa invaliditetom, kada ih uvoze lica sa invaliditetom neposredno za svoje lične potrebe, odnosno ustanove ili organizacije registrovane za pružanje pomoći i rehabilitaciju tih lica;

20) odlikovanja i priznanja dobijena u okviru međunarodnih događaja i pokloni primljeni u okviru međunarodnih odnosa;

21) predmeti koji se uvoze u svrhu promocije trgovine - uzorci robe zanemarljive vrijednosti, štampani i reklamni materijal i proizvodi koji se koriste ili konzumiraju na sajmovima ili sličnim događajima;

22) roba koja se uvozi za potrebe ispitivanja, analize ili testiranja u svrhu utvrđivanja i provjere njenog sastava, kvaliteta ili tehničkih karakteristika, a za potrebe informisanja ili industrijskog ili trgovačkog istraživanja;

23) žigovi, robne marke, patenti, modeli, nacrti i prateća dokumentacija, kao i obrasci za priznavanje izuma, patenata, inovacija i slično, koji se dostavljaju nadležnim tijelima za zaštitu autorskog i prava industrijske svojine;

24) dokumenti namijenjeni informisanju turista;

25) razni dokumenti, isprave, obrasci, štampani materijali, brošure, zapisi i pismonosne pošiljke;

26) pomoćni materijali za slaganje i zaštitu robe tokom transporta;

27) stelja, stočna i druga hrana bilo koje vrste za potrebe transporta životinja;

28) gorivo i mazivo sadržano u rezervoarima drumskih motornih vozila i specijalnim kontejnerima;

29) materijali za izgradnju, održavanje ili ukrašavanje spomenika ili groblja žrtava rata;

30) kovčezi s umrlim osobama, urne s pepelom umrlih osoba, cvijeće, vijenci i drugi uobičajeni ukrasni pogrebni predmeti;

31) oprema za preventivu i gašenje požara;

32) roba koja se koristi za obnovu, održavanje i restauraciju zaštićenih spomenika kulture, a na osnovu mišljenja nadležnog organa;

33) životinje za laboratoriju i biološke ili hemijske supstance za istraživanje;

34) roba koja je u obliku donacije data ustanovama iz oblasti kulture i drugim neprofitnim pravnim licima u kulturi, samostalnim umjetnicima ili umjetnicima za obavljanje njihove djelatnosti, a na osnovu mišljenja nadležnog ministarstva;

35) roba koju kao sopstvena djela iz inostranstva unesu naučnici, književnici i umjetnici;

36) roba koja se unosi kao ulog stranog ulagača u skladu sa posebnim zakonom;

37) oprema koju uvoze državni organi za obavljanje svoje djelatnosti, koja se ne proizvodi u Crnoj Gori;

38) automobili koje u svrhu lične upotrebe uvoze lica sa invaliditetom koja imaju 100% dugoročnog fizičkog, odnosno senzornog oštećenja ili s najmanje 80% dugoročnog oštećenja funkcije organa za kretanje ;

39) donacije namijenjene za javne ustanove u oblasti zdravstvene i socijalne zaštite i obrazovanja.

(2) Roba, odnosno predmeti iz stava 1 ovog člana stavljeni u slobodan promet uz oslobođenje od plaćanja carine, pod carinskim su nadzorom, pa se, osim ako iz svrhe i načina upotrebe robe, odnosno predmeta proizlazi neophodnost njihovog davanja drugome na upotrebu, ne smiju prodavati ili otuđivati po drugoj osnovi, davati drugome na upotrebu, zalog, najam, koristiti u druge svrhe ili predati kao osiguranje za druge obaveze, bez prethodnog obavještavanja nadležne carinarnice i plaćanja carine, i to:

a) za robu, odnosno predmete iz stava 1 tač. 6), 8) i 11) ovog člana, do isteka roka od 12 mjeseci od dana kada su pušteni u slobodan promet ;

b) za drugu robu, odnosno predmete iz stava 1 ovog člana, osim za predmete iz tačke 4 istog stava, do isteka roka od tri godine od dana stavljanja u slobodan promet, osim ako međunarodnim sporazumom ili drugim propisima nije utvrđen poseban rok.

(3) Svako postupanje sa robom, odnosno predmetima na način iz stava 2 ovog člana povlači za sobom plaćanje carine po stopi koja se primjenjuje na dan tog postupanja, na osnovu vrste robe i carinske vrijednosti koju je na taj dan utvrdila ili prihvatila carinarnica.

(4) Uslove i postupak za ostvarivanje prava na oslobođenje od plaćanja carine, kao i ograničenja u pogledu raspolaganja robom, odnosno predmetima oslobođenim od plaćanja carine iz st. 1 i 2 ovog člana propisuje Vlada.

MJERE ZA ZAŠTITU PRAVA INTELEKTUALNE SVOJINE NA GRANICI

**Unošenje i iznošenje robe kojom se povrjeđuju prava intelektualne svojine**

**Član 199**

Unošenje ili iznošenje robe kojom se povrjeđuju prava intelektualne svojine utvrđena posebnim propisima i međunarodnim ugovorima nije dozvoljeno.

**Postupanje carinskog organa na zahtjev nosioca prava intelektualne svojine**

**Član 200**

1. Nosilac prava intelektualne svojine podnosi zahtjev za zaštitu prava intelektualne svojine carinskom organu. Za podnošenje ovog zahtjeva ne plaća se naknada.
2. Nosilac prava intelektualne svojine dostavlja carinskom organu detaljne podatke o originalnoj robi, proizvođačima i distributerima takve robe, kao i sve ostale podatke koji carinskom organu mogu pomoći da identifikuje pošiljke za koje postoji sumnja da povrjeđuju prava intelektualne svojine.
3. Carinski organ, na zahtjev nosioca prava intelektualne svojine, obustavlja puštanje robe ili je zadržava, u slučaju postojanja sumnje da se unošenjem ili iznošenjem robe koja je predmet carinskog postupka povrjeđuju prava intelektualne svojine.
4. Carinski organ o obustavljanju puštanja robe ili zadržavanju robe iz stava 3 ovog člana, obavještava nosioca prava i na njegov zahtjev dostavlja informacije o načinu i mjestu skladištenja te robe kao i o procijenjenim troškovima skladištenja.
5. Nosilac prava intelektualne svojine snosi troškove carinskog organa ili drugih lica koja postupaju u imecarinskog organa od trenutka obustavljanja puštanja ili zadržavanja robe, uključujući skladištenje i postupanje sa robom i preduzimanje određenih mjera kao što je uništenje robe.
6. Troškovi iz stava 5 ovog člana određuju se u zavisnosti od vremena skladištenja, vrste robe, količine i težine robe ili vrste usluge, odnosno uslova skladištenja i prirode te robe.

**Postupanje carinskog organa po službenoj dužnosti**

**Član 201**

Carinski organ može, po službenoj dužnosti, obustaviti puštanje robe ili je zadržati u slučaju postojanja sumnje da se unošenjem ili iznošenjem robe koja je predmet carinskog postupka povrjeđuju prava intelektualne svojine.

**Naknada štete**

**Član 202**

1. Carinski organ ne odgovara držaocu robe ili deklarantu za naknadu štete koja nastane zbog obustavljanja puštanja ili zadržavanja robe u skladu sa odredbama čl. 200 i 201 ovog zakona.
2. Lice iz člana 200 stav 1 ovog zakona dužno je da držaocu robe ili deklarantu plati naknadu za štetu nastalu zbog obustavljanja puštanja ili zadržavanja robe, ako je do neosnovanog obustavljanja puštanja ili zadržavanja robe došlo na zahtjev tog lica.

**Ovlašćenje Vlade**

**Član 203**

Bliže uslove i način sprovođenja carinskih mjera za robu za koju postoji sumnja da povrjeđuje pravo intelektualne svojine propisuje Vlada.

**Baza podataka carinskog organa u vezi sa zaštitom prava intelektualne svojine**

**Član 204**

(1) Uprava carina, u vezi sa zaštitom prava intelektualne svojine formira elektronsku bazu podataka o:

1) odlukama kojima se odobravaju zahtjevi, uključujući zahtjev i njegove priloge;

2) odlukama o produženju roka u toku kog carinski organ mora preduzimati mjere ili odluke o ukidanju ili izmjeni odluke kojom se odobrava zahtjev;

3) obustavljanju odluke kojom se odobrava zahtjev.

(2) Ako je puštanje robe obustavljeno ili je roba zadržana, u bazu podataka iz stava 1 ovog člana unose se podaci o količini i vrsti robe, vrijednosti, pravima intelektualne svojine, carinskim postupcima, državama porijekla, polazištu i odredištu, prevoznim putevima i sredstvima.

(3) Baza podataka, pored podataka iz st. 1 i 2 ovog člana, sadrži i lične podatke koje je carinski organ prikupio u vezi sa zaštitom prava intelektualne svojine i to sljedeće podatke:

1) ime i prezime podnosioca zahtjeva;

2) adresa i država podnosioca zahtjeva;

3) ime i prezime zastupnika za pravna pitanja podnosioca zahtjeva;

4) adresa i država zastupnika za pravna pitanja podnosioca zahtjeva;

5) ime i prezime zastupnika za tehnička pitanja podnosioca zahtjeva;

6) adresa i država zastupnika za tehnička pitanja podnosioca zahtjeva.

(4) Uprava carina uspostavlja i održava odgovarajuće tehničke i organizacione uslove za pouzdano i sigurno funkcionisanje baze podataka.

(5) Lični podaci čuvaju se najduže šest mjeseci od dana kada je odgovarajuća odluka kojom se odobrava zahtjev bila ukinuta ili je istekao period u kome carinski organi moraju da preduzimaju mjere.

(6) Ako je nosilac odobrenja pokrenuo postupak za utvrđivanje da li je pravo intelektualne svojine povrijeđeno, o čemu je obavijestio carinski organ, lični podaci čuvaju se šest mjeseci nakon što je u ovim postupcima konačno utvrđeno da li je pravo intelektualne svojine bilo povrijeđeno.

Glava III

OSTALE ODREDBE

**Slobodne carinske prodavnice**

**Član 205**

(1) Slobodne carinske prodavnice mogu se otvarati na međunarodnim aerodromima i lukama. U slobodnim carinskim prodavnicama, putnicima koji napuštaju carinsko područje Crne Gore, posle carinske kontrole, prodaje se roba bez plaćanja carine.

(2) Snabdijevanje slobodnih carinskih prodavnica robom vrši se iz skladišta na koja se primjenjuju odredbe o carinskim skladištima.

(3) Odobrenje za otvaranje slobodnih carinskih prodavnica, na zahtjev zainteresovanog privrednog društva sa sjedištem u Crnoj Gori, izdaje ministarstvo.

(4) Vlada propisuje bliži postupak i uslove za otvaranje slobodnih carinskih prodavnica, način sprovođenja mjera carinskog nadzora nad robom smještenom u slobodnim carinskim prodavnicama i način vođenja evidencije o toj robi.

**Snabdijevanje prevoznih sredstava u međunarodnom saobraćaju**

**Član 206**

(1) Vazduhoplov ili plovilo čija je krajnja destinacija u inostranstvu može, pod carinskim nadzorom, uzeti zalihe robe na koju se ne plaćaju uvozne dažbine, i to:

1) hranu ili ostale neophodne proizvode proporcionalno broju putnika, članova posade i trajanju leta, odnosno plovidbe i

2) proizvode neophodne za funkcionisanje i održavanje vazduhoplova, odnosno plovila u količinama koje su potrebne za funkcionisanje i održavanje vazduhoplova tokom leta, odnosno plovila tokom plovidbe.

(2) Roba iz stava 1 tačka 1) ovog člana može se prodavati putnicima u vazduhoplovu, odnosno plovilu.

(3) U vazduhoplov, odnosno plovilo koje ulazi u carinsko područje Crne Gore može se unijeti roba iz stava 1 ovog člana bez plaćanja carine, pod uslovom da ona ostaje u vazduhoplovu, odnosno plovilu. Ako se takva roba istovari, ista se mora podnijeti carinskom organu. Roba iz stava 1 ovog člana se na vazduhoplov, odnosno plovilo doprema iz posebnog skladišta na koje se primjenjuju odredbe o carinskim skladištima.

(4) Ministarstvo finansija, na predlog carinskog organa, može propisati posebne mjere carinskog nadzora i carinski postupak za robe koje se koriste za snabdijevanje prevoznih sredstava u međunarodnom saobraćaju (pomorski i vazdušni).

**Prodaja carinske robe, propisivanje uslova i načina prodaje**

**Član 207**

(1) Prodaja robe ustupljene u korist države ili oduzete u skladu sa članom 215 st. 1 i 2 ovog zakona, vrši se, po pravilu, javnom prodajom. Prodaja robe zadržane u skladu sa članom 215 stav 3 ovog zakona vrši se nakon što je pravnosnažna odluka postala izvršna u postupku u kom je izrečena zaštitna mjera oduzimanja robe.

(2) Izuzetno od stava 1 ovog člana, carinski organ može, lako kvarljivu robu, žive životinje, naftu i derivate nafte, zadržane u skladu sa članom 215 stav 3 ovog zakona, odmah prodati, bez javne prodaje.

(3) Vlada propisuje bliže uslove i način prodaje carinske robe.

**Ustupanje strane robe bez plaćanja protivvrijednosti, uništenje strane robe**

**Član 208**

(1) Stranu robu ustupljenu u korist države ili trajno oduzetu, a koju nije bilo moguće prodati na carinskom području Crne Gore, Vlada može ustupiti, bez plaćanja protivvrijednosti, državnim organima, kulturnim i naučnim ustanovama, humanitarnim organizacijama i drugim korisnicima humanitarne pomoći, kao i u druge opravdane svrhe.

(2) Na robu iz stava 1 ovog člana ne plaćaju se uvozne dažbine, ako bi lice kome je ustupljena roba, u slučaju uvoza takve robe iz inostranstva, bilo oslobođeno od plaćanja uvoznih dažbina, u skladu sa ovim zakonom.

(3) Roba koja se ne može prodati, odnosno upotrijebiti zbog zdravstvenih, veterinarskih, fitosanitarnih, sigurnosnih ili drugih propisanih razloga uništava se pod carinskim nadzorom, u skladu sa propisima.

(4) Robom iz stava 3 ovog člana, smatraju se i duvanske prerađevine koje nijesu obilježene na propisan način, kao i roba za koju je utvrđeno da povrjeđuje pravo intelektualne svojine.

(5) Troškove uništenja snosi vlasnik ili uvoznik robe, a ako su oni nepoznati ili nedostupni, troškove uništenja snosi carinski organ, ukoliko carinskim propisima nije drugačije predviđeno.

**Jedinstvena stopa carine**

**Član 209**

(1) Izuzetno od člana 34 stav 1 ovog zakona, roba namijenjena za korišćenje u sopstvenom domaćinstvu koju fizička lica unose u putničkom prometu ili primaju iz inostranstva u poštanskom saobraćaju, osim robe koja je u skladu sa odredbama ovog zakona oslobođena od plaćanja uvoznih dažbina, carini se po jedinstvenoj stopi carine u visini od 5%.

(2) Izuzetno od stava 1 ovog člana, putnik ili primalac pošiljke može da zahtijeva da se roba carini prema stopi koja je propisana u Carinskoj tarifi.

(3) Vlada utvrđuje vrstu i vrijednost robe na koju se primjenjuje jedinstvena stopa carine iz stava 1 ovog člana.

**Dio jedanaesti**

**CARINSKI PREKRŠAJI**

**I Prekršaji i kazne**

**Član 210**

(1) Novčanom kaznom od 5.000 eura do 40.000 eura kazniće se za prekršaj pravno lice, ako:

1) ne prijavi na propisan način robu koju unosi u ili iznosi sa carinskog područja Crne Gore (član 10 st.1 i 2, čl. 95, 98 i 186 , član 189 stav 3 i član 191);

2) ne podnese određenoj carinarnici, odmah po njenom dolasku, robu, koja se unosi u carinsko područje Crne Gore,  (član 104 stav 1 i član 169 stav 1);

3) ne obavjesti carinarnicu prvog ulaska o dolasku plovila za plovidbu morem ili vazduholova (član 99);

4) unese robu iz slobodne zone ili slobodnog skladišta u drugi dio carinskog područja suprotno ovom zakonu (čl. 100,104,108,110, u vezi sa članom 172 stav 2).

(2) Za prekršaj iz stava 1 ovog člana kazniće se i odgovorno lice u pravnom licu i fizičko lice novčanom kaznom od 500 eura do 4.000 eura.

(3) Za prekršaj iz stava 1 ovog člana kazniće se preduzetnik novčanom kaznom od 5.000 eura do 12.000 eura.

(4) Lica iz stava 1, 2 i 3 ovog člana kazniće se i za pokušaj prekršaja iz stava 1 ovog člana.

(5) Za prekršaj iz stava 1 tačka 1 ovog člana ovlašćeni carinski službenik fizičkom licu izriče kaznu prekršajnim nalogom u iznosu od 200 eura, pod uslovom da vrijednost robe koja je predmet prekršaja ne prelazi iznos od 1.000 eura.

**Član 211**

(1) Novčanom kaznom od 3.000 eura do 40.000 eura kazniće se za prekršaj pravno lice, ako:

1) ne preveze u roku robu, putem i na način kako je odredila carinarnica  (član 101);

2) ne obavijesti odmah nadležnu carinarnicu da, zbog nepredviđenih okolnosti ili više sile, ne može ispuniti obaveze iz člana 101 ovog zakona ili ne obavijesti odmah najbližu carinarnicu o mjestu gdje je roba smještena (čl. 103 st. 1 i 2);

3) ne podnese odgovarajuću  deklaraciju za svu robu nad kojom treba da se sprovede carinski postupak ( čl. 95 st. 1, 98 st. 1 i 117 st. 1);

4) istovari ili pretovari robu bez odobrenja carinarnice ili sprovede odobreni istovar ili pretovar robe na mjestima koja nisu namijenjena niti odobrena za tu svrhu (član 105 stav 1 i);

5) se podnešena roba ukloni sa mjesta na kome je bila podnešena bez dozvole carinskog organa (član 104 stav 7);

6) propusti da na vrijeme obavijesti carinarnicu o istovaru robe ili dijela robe u slučaju neposredne opasnosti koja iziskuje  hitno istovaranje ili pretovar robe (član 105 stav 2);

7) smjesti robu u privremenom smještaju na mjestima i pod uslovima koji su u suprotnosti sa onima koje je odobrila carinarnica ili sprovodi postupke nad robom kojima se mijenja njen izgled ili tehničke karakteristike (čl. 110 st. 1 i 2 );

8) podnese nadležnoj carinarnici carinsku deklaraciju sa netačnim podacima ili na bilo koji drugi način navede carinski organ na pogrešan zaključak, ostvari ili pokuša da ostvari plaćanje dažbina u manjem iznosu, preferencijalni tarifni tretman, oslobođenje od plaćanja uvoznih dažbina, olakšicu u plaćanju uvoznih i drugih naknada, plaćanje u smanjenom iznosu, povraćaj ili otpis carinskog duga ili bilo koju drugu olakšicu. (član 10 stav 3);

9) podnese deklaraciju koja ne sadrži sve podatke neophodne za primjenu propisa kojima je regulisan carinski postupak za koji se roba deklariše (član 119,122 stav 1i 123 stav 1);

10)  propusti da propisano zaštiti sredstva za identifikaciju robe od uništenja ili oštećenja ili ga ukloni sa prevoznog sredstva bez ovlašćenja carinarnice (član 137 stav 2);

11) ne obavijesti odmah carinarnicu o svim činjenicama koje nastanu nakon donošenja odobrenja za carinski postupak iz člana 150, a koje mogu uticati na njegovu dalju primjenu ili sadržaj (član 14 stav 2);

12) ne završi postupak tranzita i ne preda robu odredišnoj carinarnici u neizmijenjenom obliku ili ne preda robu u za to propisanom roku, ili ne poštuje ostale mjere za obezbjeđenje identiteta robe koje je preduzela carinarnica (član 160 stav 3);

13) ne ispunjava uslove utvrđene odobrenjem za upotrebu posebnog postupka (član 150 stav 2);

14) ne poštuje obaveze koje je preuzeo kao nosilac odobrenja iz člana 151 ili postupka carinskog skladištenja (član 166 stav 1);

15) izuzme robu ispod carinskog nadzora (čl. 100, 107 stav 7, 110 stav 3. tačka 1, 117 stav 3, 160, 166 i 177) ;

16)  smješta robu u carinsko skladište u suprotnosti sa odobrenjem carinarnice ili bez odobrenja carinarnice (član 164 stav 1).

(2) Za prekršaj iz stava 1 ovog člana kazniće se i odgovorno lice u pravnom licu i fizičko lice novčanom kaznom od 500 eura do 4.000 eura.

(3) Za prekršaj iz stava 1 ovog člana kazniće se preduzetnik novčanom kaznom od 3.000 eura do 12.000 eura.

**Član 212**

(1) Novčanom kaznom od 3.000 eura do 30.000 eura kazniće se za prekršaj pravno lice, ako:

1) ne podnese ili ne posjeduje prateću dokumentaciju za robu koju deklariše ili istu ne stavi na raspolaganje carinskom organu prilikom kontrole ili je sačinjava bez odobrenja carinskog organa (član 120 st.1, 2 i 3);

2) prilikom podnošenja zahtjeva za odobrenje carinskog postupka, bilo direktno ili indirektno, podnese carinskom organu dokumentaciju koja sadrži netačne podatke i pod uslovom da takvo činjenje podrazumijeva ili može podrazumijevati korišćenje neke carinske povlastice ili prava koja mu po zakonu ne pripadaju (čl. 13 i 150);

3) pripremi lažnu evidenciju o porijeklu robe i/ili dokumenta koja sadrže netačne podatke koji dovode do nepropisnog utvrđivanja preferencijalnog porijekla robe koja je obuhvaćena tim dokumentom (član 39);

4) ne čuva dokumentaciju u propisanom periodu (član 30);

5) za potrebe obavljanja pregleda robe i prevoznih sredstava kojima se ona prenosi, ne istovari ili ne raspakuje robu nakon što je to od njega zatražio carinski organ (član 105. stav 3);

6) ne sprovede carinske formalnosti koje su potrebne da se za robu odredi carinski postupak ili propusti da ponovo izveze robu u propisanom roku (čl. 112);

7) vrši ili organizuje aktivno oplemenjivanje robe bez odobrenja carinarnice ili ne obezbijedi identifikaciju robe koja se upotrebljava u postupku aktivnog oplemenjivanja (član 150);

8) prilikom zahtijevanja odobrenja za upotrebu ekvivalentne robe postupa suprotno članu 156 ovog zakona ;

9) ne podnese zahtjev za okončanje postupka aktivnog oplemenjivanja u utvrđenom roku (član 180) ;

10) postupa sa robom smještenom u slobodnoj carinskoj prodavnici suprotno sa članom 205 ovog zakona ;

11) se ne pridržava odredbi u vezi sa snabdijevanjem vazduhoplova i plovila (član 206) ;

12) ne poštuje uslove koji se odnose na privremeni uvoz sa potpunim oslobođenjem od plaćanja carine i ponovo ne izveze privremeno uvezene proizvode u roku koji je odredila carinarnica ili propusti rok u kome se mora zahtijevati novi carinski postupak (član 174, 175) ;

13) organizuje pasivno oplemenjivanje robe bez odobrenja carinarnice, ili ponovo ne uveze robu koju je privremeno izvezao u postupku pasivnog oplemenjivanja u roku koji odredi carinarnica ili ne podnese izvoznu deklaraciju (član 150, 182) ;

14) uveze proizvode za zamjenu prije nego što se roba sa nedostacima izveze bez odobrenja carinarnice, ili ne izveze robu sa nedostacima u propisanom roku (član 185 st. 1 i 3) ;

15) ne vodi propisanu evidenciju za robu koja je stavljena u carinski postupak na način koji je odredio carinski organ ili je vodi neredovno (član 151) ;

16) ne poštuje obaveze koje mora ispuniti prilikom primjene odobrenja za upotrebu pojednostavljene deklaracije i podnošenja dopunske deklaracije (član 122 i 123);

17) postupi sa robom suprotno članu 198 stav 2 ovog zakona ;

18) odbije da prisustvuje pregledu robe ili ne obezbijedi uslove za pregled robe (član 134 stav 2) ;

19) unese ili iznese robu iz slobodne zone van mjesta ulaska i izlaska (član 167 stav 2);

20) ne obavijesti carinski organ o izgradnji objekta u slobodnoj zoni, o obavljanju djelatnosti u slobodnoj zoni ili obavlja takvu djelatnost bez obzira na zabranu ili ograničenje koje je odredio carinski organ (član 168 stav 1);

21) onemogući vršenje mjera carinskog nadzora u slobodnoj zoni (član 167 stav 4)

(2) Za prekršaj iz stava 1 ovog člana kazniće se i odgovorno lice u pravnom licu i fizičko lice novčanom kaznom od 250 eura do 4.000 eura.

(3) Za prekršaj iz stava 1 ovog člana kazniće se preduzetnik novčanom kaznom od 3.000 eura do 10.000 eura.

**Član 213**

(1) U smislu ovog zakona, predmet carinskog prekršaja je roba sa kojom je učinjen prekršaj, prevozna i druga sredstva kojima je roba prenijeta ili u kojima je bila sakrivena.

(2) Kada je osnov za utvrđivanje visine kazne vrijednost predmeta prekršaja, odnosno iznos uskraćene carine, vrijednost se utvrđuje na osnovu odredbi ovog zakona.

(3) Pod robom iz stava 1 ovog člana smatra se samo roba koja je predmet prekršaja.

**Član 214**

Pravno lice, odgovorno lice u pravnom licu, preduzetnik ili fizičko lice kod kojeg se zatekne u posjedu roba, odnosno koje kupi, proda, preda drugom, primi na poklon, prikrije, primi na čuvanje ili na prevoz, ili primi po bilo kom drugom osnovu robu za koju zna ili je prema okolnosti slučaja moglo znati da je riječ o robi koja je predmet prekršaja iz čl. 210, 211 i 212 ovog zakona, kazniće se, kao da je samo učinilo prekršaj, istom kaznom koja je propisana za učinioca prekršaja.

**Zaštitne mjere**

**Član 215**

(1) Za prekršaj iz člana 210 i člana 211 stav 1 tač. 2 i 5 ovog zakona, uz kaznu, izreći će se i zaštitna mjera oduzimanja predmeta.

(2) Za prekršaj iz člana 211 stav 1 tačka 9 ovog zakona, uz kaznu, može se izreći i zaštitna mjera oduzimanja predmeta.

(3) Predmet carinskog prekršaja, za koji je propisana zaštitna mjera iz stava 1 ovog člana, privremeno će se oduzeti i staviti pod carinski nadzor do okončanja prekršajnog postupka.

(4) Predmet carinskog prekršaja, za koji nije propisana zaštitna mjera oduzimanja predmeta, a koji nije ocarinjen, zadržaće se do okončanja carinskog postupka.

(5) Carinarnica može privremeno oduzetu lako kvarljivu robu odmah prodati, ako ne postoji mogućnost da se odluka o prekršaju donese u roku od 24 časa.

**Član 216**

(1) Prevozna, prenosna ili druga sredstva, kojima je roba koja je predmet prekršaja iz člana 210 ovog zakona bila prenijeta ili sakrivena, oduzeće se, ako vrijednost te robe prelazi jednu trećinu vrijednosti prevoznog, prenosnog ili drugog sredstva utvrđene po odredbama ovog zakona.

(2) Prevozna, prenosna ili druga sredstva iz stava 1 ovog člana, u koje je ugrađen poseban prostor za skrivanje robe, a koji je korišćen za prevoz robe koja je predmet prekršaja, oduzeće se bez obzira na vrijednost robe.

**Član 217**

Vlasnik robe stavljene pod carinski nadzor, u smislu člana 216 ovog zakona, ima pravo na naknadu štete na teret budžeta Crne Gore, ako se u sprovedenom prekršajnom postupku utvrdi da nije postojao carinski prekršaj.

**Član 218**

(1) Licu koje je izvršilo prekršaj za koji je propisana mjera oduzimanja predmeta prekršaja, carinarnica može, u opravdanim slučajevima, a na njegov zahtjev, vratiti predmet prekršaja, pod uslovom da plati vrijednost predmeta prekršaja, carinu i druge dažbine.

(2) Opravdanim slučajevima iz stava 1 ovog člana se smatra roba nekomercijalne prirode i/ili namjenska roba.

**Član 219**

Carinarnica koja je izrekla i naplatila mandatnu kaznu može dozvoliti da se vrijednost robe plati u ratama sa rokom otplate koji nije duži od 12 mjeseci.

**Član 220**

Prekršajni postupak po carinskim prekršajima ne može se pokrenuti ako proteknu tri godine od dana kada je prekršaj izvršen.

**Dio dvanaesti**

**PRELAZNE I ZAVRŠNE ODREDBE**

**Carinske povlastice**

**Član 221**

(1) Prava iz pojedinačnih akata u vezi sa oslobođenjem od plaćanja uvoznih dažbina ili drugim carinskim povlasticama koje su donijeli nadležni organi, a nisu u cjelini ili djelimično iskorišćena do dana početka primjene ovog zakona mogu se iskoristiti u rokovima utvrđenim tim aktima.

(2) Obaveze iz pojedinačnih akata u vezi sa oslobođenjem od plaćanja uvoznih dažbina ili drugim carinskim povlasticama koje su donijeli nadležni organi, moraju se izvršiti do isteka roka utvrđenog tim aktima.

**Carinski postupci**

**Član 222**

Carinski postupci koji su započeti pre dana početka primjene ovog zakona okončaće se u skladu sa propisima koji su važili do dana početka primjene ovog zakona.

Član 223

(1) Svi prekršajni postupci koji su započeti prije početka primjene ovog zakona okončaće se po odredbama ovog zakona, ako je to povoljnije za učinioca prekršaja.

(2) Svi prekršajni postupci koji su započeti prije početka primjene ovog zakona za djela koja nijesu kao prekršaj propisana ovim zakonom obustaviće se.

**Propisi koji prestaju da važe**

**Član 224**

(1) Danom početka primjene ovog zakona, prestaje da važi Carinski zakon ("Službeni list Republike Crne Gore", br. 07/02, 38/02, 72/02, 21/03, 31/03, 29/05, 66/06, "Službeni list Crne Gore", br. 21/08, 01/11, 39/11, 40/11, 28/12, 62/13, 71/17).

(2) Podzakonski akti za sprovođenje ovog zakona donijeće se u roku od godinu dana od dana stupanja na snagu ovog zakona.

(3) Do početka primjene propisa iz stava 1 ovog člana primjenjivaće se podzakonski akti donešeni na osnovu Carinskog zakona ("Službeni list Republike Crne Gore", br. 07/02, 38/02, 72/02, 21/03, 31/03, 29/05, 66/06, "Službeni list Crne Gore", br. 21/08, 01/11, 39/11, 40/11, 28/12, 62/13, 71/17), ukoliko nisu u suprotnosti sa ovim zakonom.

**Član 225**

Danom početka primjene ovog zakona prestaju da važe odredbe odsjeka D Posebnih odredbi Carinske tarife koja je sastavni dio Zakona o Carinskoj tarifi ("Službeni list Crne Gore br. 28/12).

**Stupanje na snagu**

**Član 226**

(1) Ovaj zakon stupa na snagu osmog dana od dana objavljivanja u "Službenom listu Crne Gore".

(2) Ovaj zakon primjenjivaće se do dana pristupanja Crne Gore Evropskoj uniji.

**OBRAZLOŽENJE**

**I Ustavni osnov za donošenje zakona**

Ustavni osnov za donošenje ovog zakona sadržan je u članu 16 stav 1 tačka 5) Ustava Crne Gore, kojim je utvrđeno da se zakonom uređuju pitanja od interesa za Crnu Goru, u koja se ubraja i materija koja se odnosi na carinski sistem i carinsku politiku.

**II Razlozi za donošenje ovog zakona**

Reforma crnogorskog carinskog zakonodavstva, kao i proces usklađivanja sa relevantnim propisima EU (Carinskim zakonom - Uredba EEZ 2913/92 i Uredbom za sprovođenje Carinskog zakona - Uredba EEZ 2454/93) započeti su donošenjem **Carinskog zakona,** čija suosnovna rješenja u primjeni od 1. aprila 2003. godine. Ovim zakonom se uređuju carinski postupak, prava i obaveze lica koja učestvuju u carinskom postupku, kao i prava, obaveze i ovlašćenja carinskog organa. Osnovna zakonska rješenja (carinski postupci, utvrđivanje carinske vrijednosti, pravila o porijeklu robe) najvećim dijelom su bila usklađena sa relevantnim propisima EU, kao i pravilima Svjetske trgovinske organizacije (STO) i Svjetske carinske organizacije (SCO).

Evropska unija je 9. oktobra 2013. godine usvojila novi Carinski zakon Unije (UCC). Regulativa (EU) br. 952/2013 Evropskog parlamenta i Savjeta kojom se utvrđuje Carinski zakon Unije stupila je na snagu 30. oktobra 2013. godine. Većina materijalnih odredbi Regulative stupile su na snagu 1. maja 2016. godine.Puna implementacija Zakona podrazumijeva nadogradnju ili stvaranje elektronskih sistema koji se uvode postupno - kroz tranzicione periode, sa rokom implementacije do kraja 2025. godine.

Novi Carinski zakon Unije donijet je u skladu sa realnim potrebama savremene međunarodne trgovine, imajući u vidu promjene u društvu i ekonomiji, nastale kao posljedica globalizacije i savremenog načina komunikacije, tj. primjene visoko razvijene informacione tehnologije, što ima za posljedicu mijenjanje tokova međunarodne trgovine. Naime, složenost međunarodne trgovine značajno se povećala, što je dovelo do većeg opterećenja carinske službe. Ovo je stavilo carinu pred kontradiktorne zahtjeve. S jedne strane neophodno je zaštititi finansijske interese države kroz zaštitu od nezakonite i ilegalne trgovine, kao i osigurati bezbjednost ljudi i zaštitu životne sredine, a sa druge strane potrebno je omogućiti brz protok robe. Sve ove činjenice dovele su do regulatornih zahtjeva koji se ne mogu zadovoljiti izmjenama i dopunama postojećeg zakonodavstva.

S obzirom na osnovno opredjeljenje Crne Gore da postane punopravna članica EU, to je obaveza usaglašavanja nacionalnog zakonodavstva, uključujući i carinske propise, sa zakonodavstvom Evropske unije, jedna od najznačajnijih obaveza državnih organa. Ova obaveza je još više izražena otvaranjem pregovaračkog Poglavlja 29 – Carinska unija i obavezama koje smo preuzeli u pogledu rokova za usklađivanje sa carinskim zakonodavstvom EU.

Carinski zakon EU definiše pravni okvir za carinska pravila i postupke na carinskom području EU i prilagođen je uslovima u kojima se odvija moderna trgovina. Njegov cilj je da olakša protok robe koja tranzitira, ulazi ili izlazi iz Unije, kako bi se poboljšala konkurentnost evropskih preduzeća i istovremeno zaštitili finansijski i ekonomski interesi Unije i država članica, te sigurnost i bezbjednost potrošača. Takođe, usmjeren je ka daljem napredovanju carina u bespapirno, integrisano i potpuno elektronsko okruženje. Navedeni zakon utvrđuje zajednička pravila i zahtjeve za podacima za carinske deklaracije prije dolaska robe (pre-arrival) i prije odlaska robe (pre-departure), obavještenja, prijave i odluke.

Imajući u vidu osnovne karakteristike Carinskog zakona EU, kao i obavezu usklađivanja domaćeg zakonodavstva sa istim, mogu se definisati ciljevi novog Carinskog zakona:

* pojednostavljenje, modernizacija i racionalizacija carinskih propisa i procedura,
* obezbjeđivanje veće pravne sigurnosti, predvidljivosti i jednoobraznosti poslovanja,
* kompletan prelazak na bespapirno poslovanje i potpuno elektronsko okruženje, i
* jačanje statusa i pogodnosti ovlašćenog privrednog subjekta (OPS).

U odnosu na važeći zakon, novi zakon formalno je drugačije koncipiran. Naime, odredbe o carinskom dugu i obezbjeđenjima za plaćanje carinskog duga sadržane su na početku zakona, a tzv. nacionalne odredbe tj. odredbe koje nisu preuzete iz Carinskog zakona EU nalaze se na kraju zakona – oslobođenja od plaćanja carine, slobodne carinske prodavnice, jedinstvena carinska stopa, snabdijevanje prevoznih sredstava u međunarodnom saobraćaju, prodaja robe, prekršaji.

Značajna novina je definisanje odredbi koje se odnose na upotrebu tehnika elektronske obrade podataka, pomoću kojih će se vršiti razmjena informacija iz deklaracija, zahtjeva ili odluka, između carinskih organa, kao i između privrednih subjekata i carinskog organa. Ovim odredbama definiše se i čuvanje tih informacija. Za njihovu primjenu potrebno je razviti nove i nadograditi postojeće IT sisteme. Imajući u vidu činjenicu da se radi o finansijski veoma zahtjevnim projektima za čiju implementaciju je potreban duži vremenski period, njihovo uspostavljanje će se vršiti kako na nacionalnom nivou, tako i uz pomoć i podršku EU.

Uvodi se sistem carinskih odluka koji obuhvata podnošenje, prihvatanje i odbijanje zahtjeva, dodatne informacije, konsultacije, odustajanje, donošenje odluke, poništenje itd., kojim je definisano postupanje po zahtjevima, rokovi, pravo na izjašnjenje i osnov za IT sistem carinskih odluka. U postupku donošenja odluka po zahtjevu stranke utvrđene su dodatne obaveze carinskog organa da prije donošenja odluke koja nije u interesu stranke, o tome obavijesti podnosioca zahtjeva, kako bi imao mogućnost da se izjasni o razlozima koje carina ističe kao osnov za donošenje negativne odluke.

U dijelu koji obuhvata odluke koje se odnose na obavezujuće informacije o svrstavanju robe (OIS) i obavezujuće informacije o porijeklu robe (OIP), koje carinski organ donosi na zahtjev zainteresovanog lica, ove odluke su obavezujuće ne samo za carinske organe u odnosu na lice kojem su izdate (kao što je do sada bila praksa), već i za lice na koje se odluka odnosi u odnosu na carinske organe. To znači da ako se za određenu robu izda OIS ili OIP, privredni subjekt ga više ne može zanemariti i mora ga koristiti prilikom uvoza /izvoza robe.

Suštinske novine odnose se na registraciju, i u tom dijelu predviđeno je da se privredni subjekti poslovno nastanjeni u Crnoj Gori registruju kod carinskog organa nadležnog za mjesto na kom su osnovani. Lica koja nisu privredni subjekti nemaju obavezu registracije.

Uvedena je nova podjela carinskih postupaka na: stavljanje robe u slobodan promet, posebne postupke i izvoz. Poseban postupak je novi termin koji Zakon uvodi za dosadašnje postupke sa ekonomskim dejstvom. Posebni postupci obuhvataju tranzit, smještaj robe (carinska skladišta i slobodne zone), posebnu upotreba (privremeni uvoz i upotreba u posebne svrhe) i oplemenjivanje (aktivno i pasivno).

Kada su u pitanju pojednostavljeni postupci, zadržana je mogućnost podnošenja pojednostavljene deklaracije koja ne sadrži neke podatke ili nema određena prateća dokumenta – tzv. nepotpuna deklaracija. Redovna upotreba ovog pojednostavljenja mora biti odobrena, nakon čega se podnosi dopunska deklaracija koja može biti opšta, periodična i zbirna. Osim navedenog, uvodi se mogućnost sljedećih pojednostavljenja: pojednostavljena deklaracije za robu iz više tarifnih oznaka, centralizovano carinjenje, unos u evidenciju deklaranta i mogućnost samoprocjene.

Shodno Predlogu Zakona, ovlašćeni privredni subjekti (OPS) i dalje mogu da ostvare pravo na pojednostavljenje carinskih postupaka i/ili na smanjeni broj fizičkih i dokumentarnih kontrola. Prednost statusa OPS u odnosu na lica kojima su odobrena pojednostavljenja postupka ogleda se u pravu ovih lica na rješavanje njihovih zahtjeva po ubrzanom i skraćenom postupku. Takođe, OPS imaju pravo podnošenja deklaracije unosom podataka u poslovne knjige, kao i pravo na oslobođenje od obaveze dopremanja robe carinarnici. OPS sertifikat za sigurnost i bezbijednost, pored prava na smanjeni broj kontrola na carinskom području Crne Gore, omogućava da se ove pogodnosti koriste i na teritoriji članica CEFTA sporazuma.

Aktivno oplemenjivanje može se odobriti bez obaveze da se roba ponovo izveze (osim ako nije izričito propisano), čime se postupak prerade pod carinskim nadzorom i aktivno oplemenjivanje u sistemu odlaganja spajaju, a ukida postupak aktivnog oplemenjivanja u sistemu povraćaja. U dijelu koji se odnosi na privremeni smještaj, po predlogu novog Zakona roba će morati da se deklariše deklaracijom za privremeni smještaj, na koju se odnose odredbe Zakona u vezi sa sadržinom, kontrolom i izmjenom carinske deklaracije. Rok u kojem roba može da bude u privremenom smještaju je povećan sa 20 na 90 dana. Takođe, smještanje robe u slobodne zone postaje carinski postupak, a roba bi trebalo da bude predmet carinskih kontrola pri ulasku, i u pogledu evidencije.

**III Usaglašenost sa Evropskim zakonodavstvom i potvrđenim međunarodnim konvencijama**

Završna mjerila u poglavlju 29 – Carinska unija prevashodno su usmjerena na usklađivanje i implementaciju neophodnog evropskog zakonodavstva. Carinsko zakonodavstvo Crne Gore je u najvećoj mjeri usaglašeno s pravnom tekovinom, a naročito propisi koji se odnose na carinsku tarifu, carinska oslobođenja i zaštitu intelektualne svojine na granici. Crna Gora prati dinamiku izmjene carinskih propisa na nivou EU i u skladu s istom vrši reformu svog zakonodavstva radi primjene evropskih standarda u ovoj oblasti.

Evropska unija je 9. oktobra 2013. godine usvojila novi Carinski zakon Unije (UCC). Regulativa (EU) br. 952/2013 Evropskog parlamenta i Savjeta kojom se utvrđuje Carinski zakon Unije stupila je na snagu 30. oktobra 2013. godine. Većina materijalnih odredbi Regulative stupile su na snagu 1. maja 2016. godine.Tekst Predloga u potpunosti je usaglašen sa navedenim zakonom.

Puna implementacija UCC-a podrazumijeva nadogradnju ili stvaranje elektronskih sistema koji se uvode postupno - kroz tranzicione periode, sa rokom implementacije do kraja 2025. godine. Shodno tome, osnovni izazov u oblasti carina u Crnoj Gori predstavlja implementacija IT sistema na nacionalnom nivou. Imajući u vidu činjenicu da se radi o finansijski veoma zahtjevnim projektima za čiju implementaciju je potreban duži vremenski period, njihovo uspostavljanje će se vršiti kako na nacionalnom nivou, tako i uz pomoć i podršku EU.

**IV Objašnjenje osnovnih pravnih instituta i pojedinačnih rješenja**

***Dio I*** uređuje uvodne odredbe, kojima se u **čl. 1-3** propisuju opšta pravila i postupci koji se primjenjuju na robu koja se unosi i iznosi iz carinskog područja Crne Gore. Posebno se definiše područje primjene ovog zakona, u smislu što će se jedinstveno primjenjivati na cijelom carinskom području Crne Gore, osim ukoliko nije drugačije definisano ovim zakonom, drugim zakonom ili međunarodnim sporazumom koji je potvrdila Crna Gora.

Odredbama ovih članova utvrđuje se i nadležnost carinskog organa za kontrolu međunarodne trgovine, sprovođenju spoljašnjih aspekata domaćeg tržišta i principa koji se odnose na trgovinu, kao i opštoj bezbjednosti u trgovinskom lancu, u cilju obezbjeđenja zaštite finansijskih interesa Crne Gore, zaštite Crne Gore od nepravedne i nelegalne trgovine, sigurnosti i bezbjednosti. Takođe, definiše se carinsko područje, kao područje koje obuhvata teritoriju Crne Gore, teritorijalne vode, zalive i vazdušni prostor. U **članu 4** date su definicije najvažnijih pojmova i instituta koji se koriste u tekstu zakona, u cilju njihove pravilne i jednoobrazne primjene.

U **čl. 5-10** predviđeno je da se sve razmjene informacija, odnosno podataka sadržanih u deklaracijama, zahtjevima ili odlukama, između carinskih organa i između privrednih subjekata i carinskih organa, i čuvanje tih informacija, vrše upotrebom tehnika elektronske obrade podataka. Ovim članovima je definisano da se privredni subjekti poslovno nastanjeni na carinskom području Crne Gore registruju kod carinskih organa nadležnih za mjesto na kojem su osnovani, kao i da se u posebnim slučajevima, privredni subjekti koji nisu poslovno nastanjeni na carinskom području Crne Gore, registruju kod carinskih organa nadležnih za mjesto na kom oni prvi put podnesu deklaraciju ili podnesu određeni zahtjev.

**Član 7** uređuje saopštavanje informacija i zaštitu podataka tako što propisuje da svi podaci koje carinski organ pribavi tokom vršenja svoje dužnosti, a koji su po svojoj prirodi i načinu pribavljanja tajni, budu obuhvaćeni propisima kojima se uređuje tajnost podataka i zaštita poslovne tajne.

**Čl. 8, 9 i 10** redom se propisuju: razmjena dodatnih informacija između carinskog organa i privrednih subjekata, pružanje informacija od strane carinskih organa i pružanje informacija carinskom organu.

**Čl. 11-12** regulisano je pravo zastupanja u postupku koji vodi carinski organ. Naime, svako lice može imenovati svog zastupnika za preduzimanje svih ili samo nekih radnji u postupku koji vodi carinski organ. Zastupnik može da postupa u ime i za račun drugog lica (direktno zastupanje) ili u svoje ime, a za račun drugog lica (indirektno zastupanje). Zastupnik se mora izjasniti o vrsti zastupanja i na zahtjev carinskog organa mora podnijeti vjerodostojnu ispravu sa ovlašćenjem za zastupanje.

**Čl. 13-21** se uređuju odluke koje se odnose na primjenu carinskih propisa, kao i obavezu lica (koje zatraži od carinskog organa donošenje takve odluke) da obezbijedi sve informacije od značaja za donošenje odluke, nadležnost i rok za donošenje odluke, stupanje na snagu i punovažnost odluke. Članom 14 propisano je postupanje po odlukama koje se donose po osnovu zahtjeva. Članom 15 predviđeni su uslovi u kojima carinski organi poništavaju odluku koja je povoljna za lice na koje se odluka odnosi, a članom 16 slučajevi u kojima se povoljna odluka ukida ili mijenja. Navedeni članovi takođe se primjenjuju na odluke koje donose carinski organ po službenoj dužnosti. Članom 18 propisuju se ograničenja koja se primjenjuju na odluke o robi koja se stavlja u carinski postupak ili privremeni smještaj.

Čl. 19 - 21 propisuju se prava i obaveze carinskih organa, kao i lica na čiji zahtjev se traži donošenje odluka koje se odnose na obavezujuće informacije. Odluke koje se odnose na obavezujuće informacije kao garantni akt, izdaju se prije svega radi pravilne i pouzdane primjene carinskih propisa u pogledu tarifnog svrstavanja i utvrđivanja porijekla robe.

Nadležni carinski organ, na osnovu pismenog zahtjeva zainteresovanog lica, izdaje obavezujuću informaciju o svrstavanju robe u carinskoj tarifu (OTI) i obavezujuću informaciju o porijeklu robe (OIP). OTI i OIP obavezuju carinski organ u odnosu na lice na koje se odluka odnosi, samo u vezi sa robom nad kojom su carinske formalnosti obavljene nakon dana od kojeg OTI ili OIP proizvodi pravno dejstvo. Novina u ovom zakonu je da OTI i OIP obavezuju i lice na koje se odluka odnosi, u odnosu na carinske organe, od dana kada mu je odluka dostavljena ili se smatra da je dostavljena. OTI i OIP važe tri godine od dana kada počinju da proizvode pravno dejstvo.

Obavezujuće informacije se mogu poništiti u slučaju da se utvrdi da se zasnivaju na netačnim ili nepotpunim podacima. Takođe, novim odredbama predviđena je i mogućnost za donošenje odluka koje se odnose na obavezujuće informacije u vezi sa elementima na osnovu kojih se primjenjuju uvozne ili izvozne dažbine i ostale mjere u vezi sa trgovinom robom, čime je obuhvat donošenja odluka koje se odnose na obavezujuće informacije proširen.

**Članom 22** uređen je institut ovlašćenog privrednog subjekta. Propisano je da privredni subjekt poslovno nastanjen na carinskom području Crne Gore može podnijeti zahtjev za dobijanje statusa ovlašćenog privrednog subjekta. Carinski organ odobrava status ovlašćenog privrednog subjekta kroz izdavanje odobrenja. U zakonu su predviđene dvije vrste odobrenja: odobrenje za carinska pojednostavljenja, koje omogućava ostvarivanje olakšica koje se odnose na određena pojednostavljenja u skladu sa carinskim propisima i odobrenje za sigurnost i bezbjednost, koje omogućava ostvarivanje olakšica u pogledu carinske kontrole, a koje se odnose na sigurnost i bezbjednost. **Članom 23** propisuju se kriterijumi koji moraju biti zadovoljeni radi dobijanja statusa ovlašćenog privrednog subjekta.

**Čl. 24 i 25** predviđa se mogućnost podnošenja pravnog lijeka protiv odluke carinskog organa. Naime, protiv prvostepene odluke koju u upravnom postupku donese carinski organ može se uložiti žalba ministarstvu nadležnom za poslove finansija. **Član 26** propisuje mogućnost da se protiv drugostepene odluke, koja je donijeta u upravnom postupku, može pokrenuti upravni spor pred nadležnim sudom.

**Čl. 27-33** tiču se sprovođenja kontrole robe od strane carinskih i drugih nadležnih organa. Tako, propisano je da carinski organ u okviru datih ovlašćenja, može sprovesti bilo koju carinsku kontrolu koju smatra neophodnom. Takođe, detaljnije je obrađena i materija analize i upravljanja rizikom od strane carinskih organa. Što se tiče saradnje nadležnih organa, predviđeno je da kada drugi nadležni organi, nad istom robom sprovode kontrole, carinski organ će, u bliskoj saradnji sa tim drugim organima, nastojati da se te kontrole izvrše, gde god je to moguće, u isto vrijeme i na istom mjestu kao i carinske kontrole (one-stop-shop), uz koordinirajuću ulogu carinskog organa. Ovim odredbama propisuje se i način sprovođenja naknadne kontrole.Članom 32 propisuje se preračunavanje strane valute, za slučaj kada je u postupku utvrđivanja carinske vrijednosti potrebno preračunati stranu valutu u valutu koja je sredstvo plaćanja u Crnoj Gori.

***Dio II*** odnosi se na elemente na osnovu kojih se primjenjuju uvozne ili izvozne dažbine i druge mjere u vezi sa trgovinom robom. Odredbama **čl. 34-35** propisuje se carinska tarifa, odnosno obaveza da se uvozne i izvozne dažbine utvrđuju na osnovu carinske tarife. Propisuje se i tarifno svrstavanje robe. **Čl. 36-40** sadrže odredbe o nepreferencijalnom i preferencijalnom porijeklu robe. Odredbe propisuju oblast primjene, kao i osnovna pravila za sticanje i dokazivanje porijekla.

Odredbama **čl 41-53** definišu se metod carinskog vrednovanja na osnovu transakcijske vrijednosti, kao i elementi transakcijske vrijednosti. Propisuje se koje lice je carinski dužnik, momenat nastanka carinskog duga, kao i mjesto njegovog nastanka. Carinski dug pri uvozu, po pravilu, nastaje stavljanjem robe koja podliježe plaćanju uvoznih dažbina u slobodan promet ili stavljanjem robe u postupak privremenog uvoza sa djelimičnim oslobođenjem od plaćanja uvoznih dažbina. Članom 46 definišu se sekundarne metode carinskog vrednovanja, a članom 47 način utvrđivanja vrijednosti nosača podataka. Ostalim odredbama, u ovom dijelu, definišu se sniženja i gotovinski popusti, obaveze deklaranta, odnosno uvoznika, kao i prava i obaveze carinskog organa koji utvrđuje carinsku vrijednost. Carinski organ dužan je da uvozniku, na njegov zahtjev, dostavi pisano obrazloženje o načinu na koji je utvrđena carinska vrijednost uvezene robe.

***Dio III*** odnosi se na carinski dug i obezbjeđenje za plaćanje carinskog duga. Odredbama **čl.** **54-94** propisan je način nastanka carinskog duga pri uvozu i izvozu, a propisuju se i zajedničke odredbe za carinski dug koji nastaje pri uvozu i izvozu.

U ovom dijelu definiše se obaveza da, ukoliko carinski organ to zahtijeva, bude položeno obezbjeđenje za plaćanje carinskog duga koji je nastao ili bi mogao nastati. To obezbjeđenje treba da pokrije iznos uvoznih ili izvoznih dažbina i ostalih dažbina nastalih u vezi sa uvozom i izvozom robe. Ovim odredbama propisuju se: obavezno obezbjeđenje, neobavezno obezbjeđenje, mogućnost izbora kod obezbjeđenja, zajedničko, dodatno ili novo obezbjeđenje, kao i razduživanje istog. Čl. 75-79 propisuje se način određivanja iznosa uvoznih ili izvoznih dažbina, obavještavanje o carinskom dugu i knjiženje. Definišu se opšti rokovi za plaćanje i prekid roka za plaćanje, odloženo plaćanje, rok na koji se plaćanje odlaže, olakšice u vezi sa plaćanjem, prinudna naplata, kao i zatezna kamata. Čl. 87-94 propisani su povraćaj i otpust carinskog duga, kao i njegovo gašenje.

***Dio IV*** se odnosi na unošenje robe u carinsko područje. ***Čl. 95-98*** sadrže odredbe koje se odnose na podnošenje, izmjene i poništavanje ulazne sažete deklaracije, kao i slučajeve kada se može odustati od zahtjeva za podnošenje ulazne sažete deklaracije. Naime, roba koja se unosi u carinsko područje CG mora biti obuhvaćena ulaznom sažetom deklaracijom, i ista se podnosi carinskoj ispostavi prvog ulaska prije nego što roba bude unešena u carinsko područje. Ovu deklaraciju uglavnom podnosi prevoznik, a mogu je podnijeti i uvoznik ili primalac robe, ako i drugo lice u čije ime i za čiji račun prevoznik djeluje. Podaci iz ove deklaracije upotrebljavaju se za analizu rizika za potrebe bezbjednosti i sigurnosti. Zakon daje mogućnost, ali predviđa i ograničenja, za izmjenu podataka u ulaznoj sažetoj deklaraciji. Deklaracija se može poništiti na zahtjev deklaranta ili nakon isteka roka od 200 dana od dana podnošenja deklaracije. U posebnim slučajevima iz člana 98 može se odustati od zahtjeva za podnošenje ulazne sažete deklaracije.

***Čl. 99-103*** propisan je postupak ulaska robe na carinsko područje. Shodno tome, prevoznik broda ili vazduhoplova, o dolasku, dužan je obavijestiti carinarnicu prvog ulaska po dolasku prevoznog sredstva. Roba koja se unosi na carinsko područje stavlja se pod carinski nadzor od trenutka njenog ulaska i može biti predmet carinske kontrole, kao i zabrana i ograničenja koja su opravdana. Kada je u pitanju carinski status strane robe, ona ostaje u tom statusu dok se isti ne promijeni ili se roba ne iznese iz carinskog područja CG ili uništi. Shodno uputstvima carinskog organa, lice koje unosi robu dužno je da robu bez odlaganja preveze do carinarnice koja je za to određena.

***Čl. 104-106*** uređeno je podnošenje, istovar i pregled robe. Članom 104 definisana su lica koja su u obavezi da podnesu robu koja se unosi u carinsko područje. Takođe, roba koja je pod carinskim nadzorom može se istovariti ili pretovariti samo na osnovu odobrenja carinskog organa.

Privremeni smještaj robe regulisan je **čl. 107-113** zakona. Naime, član 107 propisuje da se roba nalazi u privremenom smještaju od trenutka njenog podnošenja carinarnici, dok član 108 propisuje da strana roba podnešena carinarnici mora biti obuhvaćena deklaracijom za privremeni smještaj. Ova deklaracija može biti u formi pozivanja na ulaznu sažetu deklaraciju dopunjenu podacima za privremeni smještaj, ili manifesta ili drugog lučkog dokumenta ukoliko sadrže sve neophodne podatke. Ukoliko je utvđen domaći status robe, ova deklaracija se neće zahtijevati. Zakonom je data mogućnost izmjene podataka u deklaraciji, a propisana su i ograničenja u ovom dijelu. Ukoliko u roku od 30 dana od dana podnošenja deklaracije za privremeni smještaj, roba nije podnešena carinarnici, navedena deklaracija će se poništiti. Takođe, deklaracija se može poništiti i na osnovu zahtjeva deklaranta.

Roba za privremeni smještaj se smješta samo u prostor koji je za tu namjenu i ista može biti predmet samo onih oblika postupanja koji služe za njeno očuvanje u nepromijenjenom stanju. Pored navedenog, za upravljanje prostorom za privremeni smještaj neophodno je odobrenje carinskog organa. Roba može biti u postupku privremenog smještaja najduže 90 dana.

***Dio V*** definiše opšta pravila o carinskom statusu, stavljanju robe u carinski postupak, provjeru, puštanju i raspolaganju robom. Carinski status robe regulisan je **čl. 114-116**.S tim u vezi, smatra se da sva roba na carinskom području CG ima carinski status domaće robe, osim ako nije drugačije utvđeno. Domaća roba postaje strana roba ako je iznijeta iz carinskog područja (bez primjene pravila o unutrašnjem tranzitu), stavljena u postupak spoljnog tranzita, skladištenja ili aktivnog oplemenjivanja, stavljena u postupak upotrebe u posebne svrhe ili je deklaracija za stavljanje robe u slobodan promet poništena nakon puštanja robe.

Stavljanje robe u carinski postupak regulisano je **čl. 117-132**. Shodno tome, sva roba za koju postoji namjera da se stavi u carinski postupak, osim u postupak slobodne zone, mora da bude obuhvaćena deklaracijom za taj postupak. Takođe, zakonom je propisano da redovna deklaracija sadrži sve podatke neophodne za primjenu odredaba koje uređuju carinski postupak za koji se roba deklariše. Kada su u pitanju prateća dokumenta, neophodno je da ista budu u posjedu deklaranta, i na raspolaganju carinskom organu u vrijeme podnošenja deklaracije, kao i da budu stavljena na uvid ukoliko je to neophodno za sprovođenje carinskih kontrola.

Na osnovu odobrenja carinskog organa, stavljanje robe u carinski postupak može biti odobreno na osnovu pojednostavljene deklaracije koja ne sadži neke od podataka ili na raspolaganju nisu neki od pratećih dokumenata. U slučaju podnošenja pojednostavljene deklaracije, deklarant je dužan da nadležnoj carinarnici, u određenom roku podnese dopunsku deklaraciju. Dopunska deklaracija može biti opšta, periodična ili zbirna. Članom 124 definisano je da deklaraciju može da podnese svako lice koje može da pruži sve informacije koje su potrebne za primjenu odredaba kojima se uređuje carinski postupak i koje je u mogućnosti da podnese robu ili da organizuje da se roba podnese carinarnici. Takođe, osim u posebnim slučajevima, deklarant mora biti poslovno nastanjen na carinskom području CG.

Carinski organ je u obavezi da bez odlaganja prihvati carinsku deklaraciju kada je uredno podnešena, i ukoliko je roba na koju se deklaracija odnosi podnešena carinarnici. Zakonom je data mogućnost izmjene podataka iz deklaracije, kao i ograničenja u tom pogledu. Članom 128 propisani su slučajevi kada se poništava prihvaćena deklaracija.

Pored navedenog, zakonom je data mogućnost primjene sljedećih pojednostavljenja:

* Pojednostavljena deklaracije za robu iz više tarifnih oznaka (član 129) - carinski organ može, na zahtjev deklaranta, dozvoliti da se uvozne ili izvozne dažbine obračunaju za cijelu pošiljku (koja se sastoji od robe iz više tarifnih oznaka) na osnovu tarifne oznake robe sa najvišom stopom carine;
* Centralizovano carinjenje (član 130) - carinski organ može da odobri licu, na njegov zahtjev, da deklaraciju za robu podnese carinarnici nadležnoj prema mjestu gde je to lice poslovno nastanjeno, a da robu podnosi drugoj carinarnici. Uslov je da privredni subjekt ima status OPS-a za carinska pojednostavljenja;
* Unos u evidenciju deklaranta (član 131) - carinski organ odobrava licu na njegov zahtjev da podnese deklaraciju uključujući i pojednostavljenu deklaraciju u obliku evidentiranja u poslovnim knjigama deklaranta pod uslovom da su podaci iz te deklaracije na raspolaganju carinskom organu u elektronskom sistemu deklaranta u vrijeme podnošenja te deklaracije;
* Mogućnost samoprocjene (član 132) - carinski organ može da odobri licu na njegov zahtjev da sprovede određene carinske formalnosti koje bi trebalo da sprovede carinski organ i to: utvrđivanje iznosa uvoznih dažbina koje treba da se plate i sprovođenje određenih kontrola pod carinskim nadzorom. Uslov je da privredni subjekt ima status OPS-a.

***Čl. 133-137*** regulišu provjeru robe. Radi provjere tačnosti podataka sadržanih u deklaraciji koja je prihvaćena, carinski organ može pregledati deklaraciju i prateća dokumenta, zahtijevati da deklarant podnese druga dokumenta, pregledati robu i uzimati uzorke za analizu ili detaljno ispitivanje robe. Prevoz robe do mjesta pregleda i uzimanja uzoraka, kao i svako rukovanje robom radi tog pregleda ili uzimanja uzoraka, obavlja deklarant ili drugo lice na njegovu odgovornost, a nastale troškove snosi deklarant. Ako je deklaracija provjerena, utvrđene činjenice čine osnov za primjenu propisa koji uređuju carinski postupak u koji je roba stavljena.

***Čl. 138-139*** definisano je puštanje robe. U slučajevima kada su uslovi za stavljanje robe u određeni carinski postupak ispunjeni i ne primjenjuju se ograničenja, i roba nije predmet zabrana, carinski organ pušta robu čim se podaci u deklaraciji provjere ili prihvate bez provjere. Sva roba obuhvaćena istom deklaracijom pušta se u isto vrijeme. Takođe, ako zbog stavljanja robe u carinski postupak nastaje carinski dug, puštanje robe je uslovljeno plaćanjem dažbina koje odgovaraju carinskom dugu ili polaganjem obezbjeđenja koje pokriva taj dug.

***Čl. 140-142*** uređuju raspolaganje robom. Ako carinski organ na osnovu carinskih i drugih propisa zahtijeva da roba koja je bila podnešena carinarnici bude uništena o tome obavještava držaoca robe, a troškove uništavanja snosi držalac robe.

***Dio VI*** definiše stavljanje u slobodan promet (**čl. 143-144**) i oslobođenje od plaćanja carine (**čl. 145-147**). Strana roba koja je namijenjena za stavljanje na tržište CG ili je namijenjena za privatnu upotrebu ili potrošnju unutar carinskog područja CG, stavlja se u slobodan promet. Stavljanje robe u slobodan promet podrazumijeva naplatu obračunate uvozne dažbine, naplatu ostalih dažbina, primjenu mjera trgovinske politike i zabrana i ograničenja ako se ne primjenjuju, izvršavanje ostalih formalnosti utvrđenih za uvoz robe. Stavljanjem u slobodan promet strana roba stiče carinski status domaće robe. Za stranu robu koja je prvobitno bila izvezena kao domaća sa carinskog područja CG i koja se vraća u roku od tri godine i deklariše za stavljanje u slobodan promet može se odobriti oslobođenje od plaćanja uvoznih dažbina. **Članom 148** definisano je oslobođenje od plaćanja uvoznih dažbina za proizvode morskog ribolova i proizvode izvađene iz mora.

***Dio VII*** sadrži odredbe koje regulišu Posebne postupke. ***Čl. 149-156*** sadrže odredbe koje su zajedničke za sve postupke, kao što su oblast primjene, izdavanje odobrenja, vođenje evidencije, okončanje posebnog postupka, prenos prava i obaveza, kretanje robe, uobičajeni oblici postupanja i ekvivalentna roba.

Članom 149 propisani su posebni postupci a to su postupci tranzita (spoljni i unutrašnji tranzit), postupci smještaja (carinska skladišta i slobodne zone), postupci posebne upotrebe (privremeni uvoz i upotreba u posebne svrhe) i postupci oplemenjivanja (aktivno i pasivno oplemenjivanje).

Shodno članu 150 odobrenje se zahtijeva za postupke aktivnog ili pasivnog oplemenivanja, postupak privremenog uvoza ili postupak upotrebe u posebne svrhe i upravljanje carinskim skladištem. Ovim članom propisani su i uslovi za izdavanje odobrenja, kao i slučajevi kada se ono može izdati naknadno.

Način okončanja posebnog postupka propisan je članom 152, i to u slučajevima koji nisu postupak tranzita, poseban postupak se okončava kada su roba stavljena u postupak ili prerađeni proizvodi koji su stavljeni u novi carinski postupak iznesu iz carinskog područja Crne Gore, unište bez ostataka ili se ustupe u korist države. Tranzit okončava carinski organ kada može utvrditi, na osnovu upoređivanja podataka da je postupak završen ispravno.

***Čl. 157-161*** se odnose na tranzit, koji podrazumijeva spoljni i unutrašnji tranzit. U postupku spoljnog tranzita, strana roba može da se kreće od jedne tačke do druge unutar carinskog područja Crne Gore, a da ne podliježe uvoznoj dažbini, drugim dažbinama koje se naplaćuju pri uvozu i mjerama trgovinske politike, ukoliko one ne zabranjuju ulazak robe na carinsko područje Crne Gore ili izlazak sa njega. Takođe, ovim odredbama propisani su načini na osnovu kojih može da se vrši kretanje strane robe u postupku spoljnog tranzita. U postupku unutrašnjeg tranzita, domaća roba može se kretati od jedne tačke do druge unutar carinskog područja Crne Gore, i proći kroz državu ili teritoriju van tog carinskog područja, bez promjene carinskog statusa. Ovim odredbama propisani su i načini na osnovu kojih može da se vrši kretanje domaće robe u postupku unutrašnjeg tranzita. Član 161 propisuje nacionalni postupak tranzita, odnosno obaveze nosioca tranzitnog postupka, prevoznika i primaoca robe i ovlašćenja. Takođe, ovim članom propisana su i pojednostavljenja koja carinski organ može dati u vezi sa stavljanjem robe u nacionalni postupak tranzita.

***Čl. 162-173*** propisuju postupak smještaja robe (carinsko skladištenje i slobodne zone). Nema ograničenja dužine vremena u kome roba može ostati u postupku smještaja, a u izuzetnim okolnostima, carinski organ može utvrditi rok do kojeg se postupak smještaja mora okončati. Odredbama člana 165 je propisano da carinsko skladište može biti javno ili privatno. Ovim članovima propisan je način smještaja robe u carinsko skladište kao i odgovornost nosioca odobrenja ili postupka. Slobodne zone, kao novi carinski postupak, su regulisane čl. 167-173. Ovim odredbama definisan je pojam slobodnih zona, građevinski objekti i djelatnosti u slobodnim zonama, podnošenje robe i stavljanje u postupak slobodne zone, postupanje sa domaćom i stranom robom u zoni, iznošenje robe iz slobodne zone i carinski status robe nakon iznošenja.

***Čl. 174-177*** regulišu postupak posebne upotrebe (privremeni uvoz i upotreba u posebne svrhe). U privremenom uvozu strana roba namijenjena ponovnom izvozu može biti predmet posebne upotrebe na carinskom području Crne Gore, sa potpunim ili djelimičnim oslobođenjem od uvozne dažbine. Carinski organ određuje rok tokom kojeg roba može ostati u postupku privremenog uvoza. Ukupan rok tokom kojeg roba može ostati u postupku privremenog uvoza ne može biti duži od 10 godina, osim u slučaju nepredviđenog događaja. Kada je u pitanju privremeni uvoz sa djelimičnim oslobođenjem, uvozne dažbine utvrđuju se u iznosu od 3% od iznosa uvoznih dažbina koje bi trebalo da se plate na robu da je stavljena u slobodan promet. Upotreba u posebne svrhe predstavlja postupak shodno kom roba može biti stavljena u slobodan promet uz oslobođenje od plaćanja uvozne dažbine ili uz nižu stopu carine na račun njene upotrebe u posebne svrhe.

***Čl. 178-185*** uređuju postupke aktivnog i pasivnog oplemenjivanja. Definisano je da u postupku aktivnog oplemenjivanja strana roba može se upotrijebiti na carinskom području Crne Gore u jednoj ili više operacija prerade, a da ta roba ne podliježe uvoznoj dažbini, drugim dažbinama koje se plaćaju pri uvozu u skladu sa posebnim propisima i mjerama trgovinske politike, ukoliko se njima ne zabranjuje ulazak robe na carinsko područje Crne Gore ili izlazak iz tog područja. Carinski organi preciziraju rok u kojem postupak aktivnog oplemenjivanja treba da se okonča, a on počinje da teče od datuma kada je strana roba stavljena u postupak i određuje se uzimajući u obzir vrijeme potrebno za sprovođenje operacija prerade i okončanja postupka. Na zahtjev lica, carinski organi mogu odobriti da dio robe ili sva roba stavljena u postupak aktivnog oplemenjivanja, ili prerađeni proizvodi, budu privremeno ponovo izvezeni radi dalje prerade van carinskog područja Crne Gore, u skladu sa uslovima utvrđenim za postupak pasivnog oplemenjivanja. U postupku pasivnog oplemenjivanja domaća roba može biti privremeno izvezena sa carinskog područja Crne Gore kako bi se obavile operacije oplemenjivanja. Proizvodi koji nastanu u postupku pasivnog oplemenjivanja mogu se staviti u slobodan promet sa potpunim ili djelimičnim oslobođenjem od uvozne dažbine na zahtjev nosioca odobrenja ili drugog lica poslovno nastanjenog na carinskom području Crne Gore, pod uslovom da je to lice dobilo saglasnost nosioca odobrenja i da su uslovi iz odobrenja ispunjeni. Takođe, ovim odredbama uređuje se postupanje sa robom popravljenom bez plaćanja, sistem standardne zamjene i prethodni uvoz proizvoda za zamjenu.

***Dio VIII*** sadrži odredbe koje uređuju iznošenje robe iz carinskog područja Crne Gore. ***Čl. 186-195*** propisuju formalnosti koje treba da se ispune prije iznošenja robe sa carinskog područja Crne Gore, tako što roba koja se iznosi sa carinskog područja Crne Gore mora da bude obuhvaćena deklaracijom prije otpreme, koja sadrži podatke neophodne za analizu rizika za sigurnosne i bezbjednosne potrebe. Vlada određuje rok u kom navedena deklaracija treba da se podnese uzimajući u obzir vrstu saobraćaja. Dalje, ove odredbe uređuju i formalnosti prilikom izlaska robe sa carinskog područja Crne Gore, postupak izvoza domaće robe, ponovni izvoz strane robe, podnošenje izlazne sažete deklaracije i obavještenja o ponovnom izvozu. Takođe, član 195 propisuje oslobođenje od plaćanja izvoznih dažbina za domaću robu koja je privremeno izvezena sa carinskog područja, prilikom njenog ponovnog uvoza.

***Dio IX*** sadrži odredbe koje se odnose na elektronske sisteme, odnosno prelazne mjere i program rada za razvoj elektronskih sistema. ***Čl. 196-197*** propisuju da se sredstva za razmjenu i čuvanje podataka koja nisu tehnike elektronske obrade podataka mogu upotrebljavati do uspostavljanja elektronskih sistema neophodnih za primjenu odredaba ovog zakona. Takođe, u članu 197 propisano je ovlašćenje Vlade da utvrdi Program rada za razvoj elektronskih sistema u cilju usaglašavanja razmjene informacija i poboljšanja efikasnosti, efektivnosti i jednoobrazne primjene carinskih propisa.

***Dio X*** sadrži nacionalne odredbe. ***Član 198*** propisuje slučajeve oslobođenja od plaćanja carine koji su usaglašeni sa Regulativom EU koja se odnosi na oslobođenje od plaćanja carine. Pored ovih slučajeva, Crna Gora je zadržala i neka nacionalna oslobođenja do pristupanja EU (oprema za preventivu i gašenje požara, donacije ustanovama iz oblasti kulture, sopstvena djela naučnika i književnika, roba koja predstavlja unos stranog ulagača, automobili koje uvoze lica sa invaliditetom).

***Čl. 199-204*** propisuju mjere koje preduzimaju carinski organi prilikom unošenja i iznošenja robe kojom se povrjeđuju prava intelektualne svojine. Ukoliko posumnja da se radi o robi kojom se povrjeđuju prava intelektualne svojine, carinski organ po zahtjevu ili po službenoj dužnosti obustavlja puštanje robe ili je zadržava. Takođe, Uprava carina u vezi sa zaštitom prava intelektualne svojine formira elektronsku bazu podataka.

***Čl. 205-209*** sadrže odredbe koje uređuju otvaranje slobodnih carinskih prodavnica na međunarodnim aerodromima i lukama, snabdijevanje prevoznih sredstava u međunarodnom saobraćaju, prodaju carinske robe i jedinstvenu stopu carine u iznosu od 5%.

***Dio XI*** Carinski prekršaji –sadrži odredbe kojima se utvrđuju novčane kazne za učinjene prekršaje u carinskom postupku, za fizička lica, odnosno odgovorna lica u pravnom licu kao i zaštitne mjere.

**Dio XII** sadrži prelazne i završne odredbe kojima je propisano da se prava iz pojedinačnih akata u vezi sa oslobođenjem od uvoznih dažbina ili drugim carinskim povlasticama mogu iskoristiti u rokovima utvrđenim tim aktima. Takođe, propisano je i da će se započeti carinski postupci okončati u skladu sa propisima koji su važili do dana početka primjene ovog zakona.

**V** **Finansijska sredstva koja je potrebno obezbijediti u Budžetu Crne Gore za sprovođenje ovog zakona**

Primjena novog Carinskog zakona imaće uticaj na Budžet Crne Gore. Naime, za implementaciju IT projekata kojima će se obezbijediti bespapirno poslovanje i omogućiti interkonektivnost i interoperabilnost sa sistemima na nivou Evropske unije, neophodno je obezbjediti potrebna finansijska sredstva iz fondova EU kao i iz nacionalnih sredstava. Imajući u vidu da će se podzakonski akti  za primjenu ovog zakona i Program rada za razvoj i korišćenje elektronskih sistema donijeti u roku od godinu dana od stupanja na snagu ovog zakona, dinamika realizacije projekata, mogući izvori finansiranja i detaljna procjena potrebnih finansijskih sredstava  biće utvrđena u postupku donošenja predmetnih akata.

Projekcija potrošnje sredstava za uspostavljanje *Novog kompjuterizovanog tranzitnog sistema* (NCTS), koji se finasira iz sredstava IPA II 2014 uz nacionalno kofinasiranje,  za 3-godišnji period iznosi:  **2020** – 592.500,00€ (59.250,00€ nacionalno kofinansiranje); **2021** – 592.500,00€ (59.250,00€ nacionalno kofinansiranje), **2022** – 237.000,00€ (23.700,00 nacionalno kofinansiranje).